LEGE Nr. 151/2010 din 12 iulie 2010

*privind serviciile specializate integrate de sănătate, educaţie şi sociale adresate persoanelor cu tulburări din spectrul autist*

*Text în vigoare începând cu data de 1 decembrie 2024*

*REALIZATOR: COMPANIA DE INFORMATICĂ NEAMŢ*

*Text actualizat prin produsul informatic legislativ LEX EXPERT în baza actelor normative modificatoare, publicate în Monitorul Oficial al României, Partea I, până la 28 noiembrie 2024.*

***Act de bază***

**#B**: *Legea nr. 151/2010, publicată în Monitorul Oficial al României, Partea I, nr. 483 din 14 iulie 2010*

***Acte modificatoare***

**#M6**: *Legea nr. 293/2024*

**#M5**: *Legea nr. 405/2023*

**#M4**: *Ordonanţa de urgenţă a Guvernului nr. 150/2022*

**#M3**: *Legea nr. 58/2022*

**#M2**: *Ordonanţa Guvernului nr. 9/2019*

**#M1**: *Legea nr. 200/2013*

*Modificările şi completările efectuate prin actele normative enumerate mai sus sunt scrise cu font italic. În faţa fiecărei modificări sau completări este indicat actul normativ care a efectuat modificarea sau completarea respectivă, în forma* ***#M1****,* ***#M2*** *etc.*

**#CIN**

***NOTE:***

***1.*** *Titlul actului normativ a fost modificat conform art. III pct. 1 din Ordonanţa de urgenţă a Guvernului nr. 150/2022 (****#M4****).*

***2.*** *Prin Ordinul ministrului sănătăţii, al ministrului educaţiei naţionale şi cercetării ştiinţifice, al ministrului muncii, familiei, protecţiei sociale şi persoanelor vârstnice şi al preşedintelui Casei Naţionale de Asigurări de Sănătate nr. 968/5194/1945/714/2016 au fost aprobate Normele metodologice de aplicare a Legii nr. 151/2010 privind serviciile specializate integrate de sănătate, educaţie şi sociale adresate persoanelor cu tulburări din spectrul autist.*

*Conform art. II din Legea nr. 405/2023 (****#M5****), în termen de 45 de zile de la data de 22 decembrie 2023 [data intrării în vigoare a Legii nr. 405/2023 (****#M5****)], Normele metodologice de aplicare a Legii nr. 151/2010, aprobate prin Ordinul ministrului sănătăţii, al ministrului educaţiei naţionale şi cercetării ştiinţifice, al ministrului muncii, familiei, protecţiei sociale şi persoanelor vârstnice şi al preşedintelui Casei Naţionale de Asigurări de Sănătate nr. 968/5.194/1.945/714/2016, vor fi modificate în mod corespunzător.*

**#B**

**Parlamentul României** adoptă prezenta lege.

CAPITOLUL I

**Dispoziţii generale**

ART. 1

Prezenta lege are drept scop reglementarea serviciilor specializate integrate de sănătate, educaţie şi sociale care vizează identificarea precoce, tratamentul, recuperarea şi ameliorarea calităţii vieţii şi funcţionării sociale a persoanelor diagnosticate cu tulburări din spectrul autist, servicii oferite de echipa multidisciplinară specializată.

**#M6**

ART. 1^1

*În sensul prezentei legi, persoanelor diagnosticate cu tulburări din spectrul autist li se va acorda cetăţenia română, la cerere, cu îndeplinirea condiţiilor prevăzute la art. 8 alin. (1) lit. a), c) şi d) din Legea cetăţeniei române nr. 21/1991, republicată, cu modificările şi completările ulterioare. În acest caz, cererea de acordare a cetăţeniei se depune prin curator special desemnat de instanţa judecătorească competentă.*

**#M5**

ART. 2

*(1) În sensul prezentei legi, serviciile specializate integrate de sănătate, educaţie şi sociale sunt următoarele: depistare activă precoce, diagnostic clinic psihiatric şi evaluare clinică psihologică, tratament psihofarmacologic, intervenţii specializate precoce, psihoterapie cognitiv-comportamentală, consiliere psihologică a părinţilor şi a familiei, fizioterapie, servicii de medicină dentară şi tratamente stomatologice, alte intervenţii specializate, precum şi servicii educaţionale pentru copiii cu tulburări din spectrul autist.*

**#M3**

*(2) În sensul prezentei legi, unităţile specializate sunt următoarele: unităţi sanitare publice sau private, unităţi de servicii de sănătate conexe actului medical pentru persoanele cu tulburări din spectrul autist care sunt furnizoare de servicii conexe actului medical, structuri publice sau private furnizoare de servicii sociale.*

**#M5**

ART. 3

*(1) Furnizarea serviciilor specializate integrate pentru persoane cu tulburări din spectrul autist se realizează de o echipă multidisciplinară formată, după caz, din: medici de familie, medici specialişti, asistenţi sociali, psihologi acreditaţi în specialitatea psihologie clinică, consiliere psihologică, psihoterapie, logopezi, analişti comportamentali, kinetoterapeuţi, fiziokinetoterapeuţi, profesori de cultură fizică medicală, stomatologi, psihopedagogi speciali, terapeuţi ocupaţionali, psihologi atestaţi în terapii bazate pe evidenţe ştiinţifice care şi-au dovedit eficacitatea în evaluarea şi intervenţiile în TSA, consilieri psihologici, psihopedagogi, cadre didactice, manager de caz, alţi specialişti cu atribuţii în domeniul intervenţiei specializate în tulburări din spectrul autist.*

**#M3**

*(2) Evaluarea psihiatrică şi diagnosticul psihiatric, tratamentul psihofarmacologic şi recomandările către furnizorii de servicii conexe actului medical sunt realizate de către medicul specialist în specialitatea psihiatrie/psihiatrie pediatrică, în unităţile sanitare publice ori private.*

*(3) Continuarea şi monitorizarea tratamentului se efectuează de către specialiştii din cadrul echipei multidisciplinare prevăzute la alin. (1), în unităţile sanitare publice ori private, în cadrul furnizorilor de servicii conexe actului medical, furnizorilor de servicii sociale, precum şi în cadrul unităţilor de învăţământ special şi special integrat.*

*(4) Sunt recunoscute ca furnizori de servicii conexe actului medical pentru persoanele cu tulburări din spectrul autist:*

*a) unităţile medico-sanitare publice sau private, cu sau fără personalitate juridică, reglementate potrivit legii, care desfăşoară activităţi conexe actului medical;*

*b) cabinetele de liberă practică pentru servicii publice conexe actului medical, organizate potrivit legii;*

*c) organizaţiile neguvernamentale, respectiv asociaţiile şi fundaţiile, precum şi instituţiile publice care furnizează servicii conexe actului medical.*

**#M4**

*(5) În cazul furnizorilor prevăzuţi la alin. (4), serviciile conexe actului medical pentru persoanele cu tulburări din spectrul autist se acordă de către psihologii care îşi exercită profesia potrivit dispoziţiilor art. 6 din Legea nr. 213/2004 privind exercitarea profesiei de psiholog cu drept de liberă practică, înfiinţarea, organizarea şi funcţionarea Colegiului Psihologilor din România, cu modificările ulterioare.*

**#B**

CAPITOLUL II

**Depistarea activă precoce, drepturile şi accesul pacienţilor cu tulburări din spectrul autist la serviciile specializate integrate de sănătate, educaţie şi sociale**

**#M3**

ART. 4

*(1) Depistarea activă se efectuează de către medicul de familie, în conformitate cu standardele stabilite prin normele metodologice de aplicare a prezentei legi.*

*(2) Toate persoanele diagnosticate cu tulburări din spectrul autist au acces liber şi gratuit la serviciile specializate integrate de sănătate, educaţie şi sociale prevăzute la art. 2. Accesul la educaţie include şi dreptul la învăţământ.*

**#M3**

ART. 5

*(1) Serviciile specializate integrate de sănătate, educaţie şi sociale adresate persoanelor cu tulburări din spectrul autist sunt acordate de specialişti cu competenţă stabilită, după caz, de ministerele de resort şi organizaţiile profesionale constituite potrivit legii.*

**#M2**

*(2) Serviciile specializate pentru diagnosticarea persoanelor cu tulburări din spectrul autist sunt prevăzute în Contractul-cadru privind condiţiile acordării asistenţei medicale în cadrul sistemului de asigurări sociale de sănătate şi în normele metodologice de aplicare a prezentei legi, cu excepţia celor suportate de la bugetul de stat.*

**#M4**

*(2^1) Serviciile conexe actului medical adresate persoanelor diagnosticate cu tulburări din spectrul autist, furnizate de psihologi cu drept de liberă practică atestaţi în specialităţile profesionale psihologie clinică, consiliere psihologică, psihoterapie, psihologie educaţională, consiliere şcolară şi vocaţională, psihopedagogie specială reprezintă servicii specializate integrate de sănătate, care fac obiectul unui subprogram în cadrul Programului naţional de sănătate mintală, finanţate din bugetul Fondului naţional unic de asigurări sociale de sănătate.*

**#M2**

*(2^2) Structura subprogramului menţionat la alin. (2^1), obiectivul acestuia, precum şi orice alte condiţii şi termene necesare implementării şi derulării acestuia se aprobă prin hotărârea Guvernului pentru aprobarea programelor naţionale de sănătate, prevăzută la art. 51 alin. (4) din Legea nr. 95/2006 privind reforma în domeniul sănătăţii, republicată, cu modificările şi completările ulterioare.*

**#M1**

*(3) Finanţarea serviciilor de sănătate acordate persoanelor cu tulburări din spectrul autist se asigură din bugetul Ministerului Sănătăţii sau din Fondul naţional unic al asigurărilor sociale de sănătate, după caz, în condiţiile prevăzute prin normele metodologice de aplicare a prezentei legi.*

*(4) Ministerul Sănătăţii, Casa Naţională de Asigurări de Sănătate, Colegiul Medicilor din România, Colegiul Psihologilor din România, Ministerul Muncii, Familiei, Protecţiei Sociale şi Persoanelor Vârstnice şi Ministerul Educaţiei Naţionale stabilesc de comun acord practicile şi procedurile prin care sunt furnizate serviciile privind depistarea activă precoce şi serviciile specializate integrate de sănătate, educaţie şi sociale.*

*(5) Ministerul Sănătăţii, Ministerul Muncii, Familiei, Protecţiei Sociale şi Persoanelor Vârstnice şi Ministerul Educaţiei Naţionale elaborează, cu consultarea Colegiului Medicilor din România şi a Colegiului Psihologilor din România, standardele pentru serviciile specializate integrate de sănătate, educaţie şi sociale, adresate persoanelor cu tulburări din spectrul autist, care vor fi cuprinse în normele metodologice de aplicare a prezentei legi.*

**#M1**

ART. 6

*Serviciile publice deconcentrate ale Ministerului Sănătăţii, Ministerului Muncii, Familiei, Protecţiei Sociale şi Persoanelor Vârstnice şi Ministerului Educaţiei Naţionale pot încheia, cu organizaţiile neguvernamentale care au ca obiect de activitate promovarea sănătăţii mintale, protocoale de colaborare în vederea dezvoltării unui sistem de servicii specializate integrate de sănătate, educaţie şi sociale adresate persoanelor cu tulburări din spectrul autist.*

**#B**

CAPITOLUL III

**Stabilirea competenţei şi organizarea serviciilor specializate integrate de sănătate, educaţie şi sociale pentru persoanele cu tulburări din spectrul autist**

**#M3**

*ART. 7 \*\*\* Abrogat ~* ***#Formă anterioară***

**#B**

ART. 8

(1) Colegiul Medicilor din România, Colegiul Psihologilor din România şi Federaţia Română de Psihoterapie elaborează standardele specifice de formare în psihoterapia pentru persoanele cu tulburări din spectrul autist, care vor fi cuprinse în normele metodologice de aplicare a prezentei legi.

**#M3**

*(1^1) Ministerul Sănătăţii, Ministerul Educaţiei şi Ministerul Muncii şi Solidarităţii Sociale, precum şi organizaţiile profesionale constituite potrivit legii vor dezvolta programe de formare profesională continuă pentru specialiştii care lucrează cu persoane cu tulburări din spectrul autist.*

*(2) \*\*\* Abrogat ~* ***#Formă anterioară***

**#M5**

ART. 9

*Normele metodologice de aplicare a prezentei legi se elaborează de către Ministerul Sănătăţii, Casa Naţională de Asigurări de Sănătate, Ministerul Muncii şi Solidarităţii Sociale şi Ministerul Educaţiei, cu consultarea Colegiului Medicilor din România, a Colegiului Psihologilor din România, a Colegiului Medicilor Stomatologi din România şi a organizaţiilor neguvernamentale şi se aprobă prin ordin comun al ministrului sănătăţii, preşedintelui Casei Naţionale de Asigurări de Sănătate, ministrului educaţiei şi ministrului muncii şi solidarităţii sociale.*

**#B**

ART. 10

Prezenta lege intră în vigoare la data de 1 ianuarie 2011.

**#CIN**

***NOTĂ:***

*Reproducem mai jos prevederile art. II din Legea nr. 58/2022 (****#M3****).*

**#M3**

*"ART. II*

*Procedura de autorizare şi evaluare a furnizorilor de servicii conexe actului medical prevăzuţi la art. 3 alin. (4) lit. c) din Legea nr. 151/2010 privind serviciile specializate integrate de sănătate, educaţie şi sociale adresate persoanelor cu tulburări din spectrul autist, cu modificările şi completările ulterioare, inclusiv cu modificările aduse prin prezenta lege, se elaborează de către Ministerul Sănătăţii şi se aprobă prin ordin al ministrului sănătăţii în termen de 45 de zile de la data intrării în vigoare a prezentei legi."*

**#B**

---------------