ORDIN Nr. 3036/2024 din 9 ianuarie 2024

pentru aprobarea Metodologiei privind organizarea claselor în regim simultan

*Text în vigoare începând cu data de 29 august 2025*

*REALIZATOR: COMPANIA DE INFORMATICĂ NEAMŢ*

*Text actualizat prin produsul informatic legislativ LEX EXPERT în baza actelor normative modificatoare, publicate în Monitorul Oficial al României, Partea I, până la 29 august 2025.*

***Act de bază***

**#B**: *Ordinul ministrului educaţiei nr. 3036/2024, publicat în Monitorul Oficial al României, Partea I, nr. 21 din 10 ianuarie 2024*

***Acte modificatoare***

**#M1**: *Ordinul ministrului educaţiei şi cercetării nr. 5415/2025*

*Modificările şi completările efectuate prin actul modificator sunt scrise cu font italic. În faţa fiecărei modificări sau completări este indicat actul normativ care a efectuat modificarea sau completarea respectivă, în forma* ***#M1****.*

**#B**

În temeiul art. 23 alin. (11) din Legea învăţământului preuniversitar nr. 198/2023, cu modificările şi completările ulterioare,

în conformitate cu prevederile Ordinului ministrului educaţiei nr. 6.072/2023 privind aprobarea unor măsuri tranzitorii aplicabile la nivelul sistemului naţional de învăţământ preuniversitar şi superior,

în conformitate cu art. 13 alin. (3) din Hotărârea Guvernului nr. 369/2021\*) privind organizarea şi funcţionarea Ministerului Educaţiei, cu modificările şi completările ulterioare,

având în vedere Referatul de aprobare nr. 2.897/DGIP din 31.10.2023 al proiectului de ordin pentru aprobarea Metodologiei privind organizarea claselor în regim simultan,

**ministrul educaţiei** emite prezentul ordin.

**#CIN**

***\*)*** *Hotărârea Guvernului nr. 369/2021 a fost abrogată. A se vedea Hotărârea Guvernului nr. 731/2024.*

**#B**

ART. 1

Se aprobă Metodologia privind organizarea claselor în regim simultan, cuprinsă în anexa care face parte integrantă din prezentul ordin.

ART. 2

Prezentul ordin se aplică pentru clasele care se organizează în regim simultan, începând cu anul şcolar 2024 - 2025.

ART. 3

La data intrării în vigoare a prezentului ordin se abrogă Ordinul ministrului educaţiei, cercetării, tineretului şi sportului nr. 3.062/2012 privind aprobarea Metodologiei de organizare a claselor din învăţământul preuniversitar în regim simultan, publicat în Monitorul Oficial al României, Partea I, nr. 86 din 2 februarie 2012.

ART. 4

Direcţia generală învăţământ preuniversitar, Direcţia generală management, resurse umane şi reţea şcolară, Direcţia generală minorităţi şi relaţia cu Parlamentul, Direcţia generală economică şi inspectoratele şcolare judeţene/direcţiile judeţene de învăţământ preuniversitar/Direcţia Municipiului Bucureşti de Învăţământ Preuniversitar duc la îndeplinire prevederile prezentului ordin.

ART. 5

Prezentul ordin se publică în Monitorul Oficial al României, Partea I.

ANEXĂ

**METODOLOGIE**

**privind organizarea claselor în regim simultan**

ART. 1

(1) În unităţile administrativ-teritoriale izolate geografic sau lingvistic ori în unităţile administrativ-teritoriale în care efectivele de elevi corespunzătoare unui anumit nivel de clasă din învăţământul primar sau gimnazial sunt mai mici decât efectivele minime prevăzute la art. 23 alin. (1), coroborat cu prevederile art. 23 alin. (6) din Legea învăţământului preuniversitar nr. 198/2023, cu modificările şi completările ulterioare, şi nu există posibilitatea asigurării transportului şcolar, se organizează clase în regim simultan.

(2) Pot fi organizate clase în regim simultan doar în învăţământul primar şi în cel gimnazial.

(3) Organizarea claselor se face, de regulă, astfel încât formaţiunile de studiu constituite în regim simultan să respecte prevederile art. 23 alin. (1), coroborate cu prevederile art. 23 alin. (6) din Legea învăţământului preuniversitar nr. 198/2023, cu modificările şi completările ulterioare.

**#M1**

*(4) În situaţii excepţionale, în unităţile de învăţământ în care respectarea condiţiei prevăzute la alin. (3) nu este posibilă din cauza numărului mic de elevi existent la nivelul primar, respectiv gimnazial, se pot organiza formaţiuni de studiu în regim simultan şi cu efective mai mici de 10 elevi. Pentru învăţământul cu predare în limbile minorităţilor naţionale, precum şi pentru învăţământul cu predare în limba română organizat în unităţi administrativ-teritoriale în care o minoritate naţională constituie majoritatea populaţiei, formaţiunile de studiu în regim simultan se pot organiza şi cu efective mai mici de 8 elevi.*

**#B**

(5) Organizarea claselor în regim simultan se face în condiţiile stabilite de prezenta metodologie, la propunerea consiliului de administraţie al unităţii de învăţământ, cu aprobarea inspectoratului şcolar judeţean/Inspectoratului Şcolar al Municipiului Bucureşti.

ART. 2

(1) Organizarea claselor în regim simultan se realizează prin constituirea formaţiunilor de studiu cu elevi de la cel puţin două tipuri de clasă diferite.

(2) Organizarea claselor în regim simultan se face în interiorul aceluiaşi nivel, primar, respectiv gimnazial.

(3) De regulă, în învăţământul primar, gruparea elevilor în clasele organizate în regim simultan se face pentru clasa pregătitoare, clasa I şi clasa a II-a, respectiv pentru clasa a III-a şi clasa a IV-a. Ori de câte ori este posibil se recomandă organizarea de sine stătătoare a clasei pregătitoare.

**#M1**

*(4) De regulă, în învăţământul gimnazial, gruparea elevilor în clasele organizate în regim simultan se face, după caz, fie pentru clasa a V-a şi clasa a VII-a, fie pentru clasa a VI-a şi clasa a VIII-a.*

**#B**

(5) În funcţie de situaţiile concrete privind numărul de elevi de la fiecare tip de clasă, precum şi resursele umane şi materiale, consiliile de administraţie ale unităţilor de învăţământ pot decide:

a) constituirea unor formaţiuni de studiu organizate în regim simultan şi a altor formaţiuni de studiu organizate pe tip de clasă de sine stătătoare;

b) constituirea formaţiunilor de studiu în regim simultan printr-o altă grupare a nivelurilor de clasă decât cele prevăzute la alin. (3) şi (4);

**#M1**

*c) constituirea unor formaţiuni de studiu în regim simultan prin gruparea elevilor din toate clasele de învăţământ gimnazial.*

*(6) La clasele de gimnaziu organizate în regim simultan, predarea disciplinelor Limba şi literatura română, Limba şi literatura maternă şi Matematica, la care se susţine evaluarea naţională, se face separat pentru elevii de clasa a VIII-a, indiferent de numărul acestora.*

*(7) Organizarea unei singure formaţiuni de studiu pentru toate clasele de la învăţământul primar, respectiv pentru toate clasele de la învăţământul gimnazial se poate face numai în situaţia în care numărul total de elevi este cu cel puţin 2 beneficiari sub efectivul minim prevăzut pentru constituirea unei clase de sine stătătoare conform prevederilor art. 23 alin. (6) din Legea învăţământului preuniversitar nr. 198/2023, cu modificările şi completările ulterioare.*

**#B**

ART. 3

În situaţia în care clasa pregătitoare funcţionează în regim simultan cu o altă clasă din învăţământul primar, amenajarea spaţiului din sala de clasă va ţine cont de constituirea formaţiunii de studiu, astfel încât să poată fi asigurată realizarea atât a activităţilor specifice pentru elevii din clasa pregătitoare, cât şi a activităţilor necesare pentru elevii de la celelalte tipuri de clasă care intră în componenţa formaţiunii de studiu.

ART. 4

(1) La constituirea claselor în regim simultan se va avea în vedere asigurarea finanţării de bază, luând în calcul coeficienţi de corecţie dependenţi de numărul mic de elevi în unitatea administrativ-teritorială, izolarea lingvistică, izolarea geografică, severitatea dezavantajelor, predarea în limba minorităţii naţionale, precum şi alţi factori.

(2) Organizarea claselor în regim simultan se face cu încadrarea în numărul maxim de posturi aprobat de Ministerul Educaţiei pentru fiecare judeţ.

(3) Desfăşurarea procesului de învăţământ de la clasele organizate în regim simultan se asigură, cu prioritate, de cadre didactice calificate.

ART. 5

În cuprinsul prezentei metodologii, începând cu data reorganizării instituţiilor subordonate Ministerului Educaţiei, sintagmele "inspectoratul şcolar judeţean/Inspectoratul Şcolar al Municipiului Bucureşti" şi "ISJ/ISMB" se vor citi "direcţia judeţeană de învăţământ preuniversitar/Direcţia Municipiului Bucureşti de Învăţământ Preuniversitar" şi, respectiv, "DJIP/DMBIP".

---------------