ORDIN Nr. 4620/2024 din 6 iunie 2024

privind aprobarea Metodologiei de recunoaştere şi echivalare a actelor de studii de nivel preuniversitar obţinute în străinătate şi la organizaţiile furnizoare de educaţie care şcolarizează în baza unui curriculum al altui stat, pe teritoriul României, activităţi de învăţământ preuniversitar

*Text în vigoare începând cu data de 10 noiembrie 2025*

*REALIZATOR: COMPANIA DE INFORMATICĂ NEAMŢ*

*Text actualizat prin produsul informatic legislativ LEX EXPERT în baza actelor normative modificatoare, publicate în Monitorul Oficial al României, Partea I, până la 10 noiembrie 2025.*

***Act de bază***

**#B**: *Ordinul ministrului educaţiei nr. 4620/2024, publicat în Monitorul Oficial al României, Partea I, nr. 677 din 15 iulie 2024*

***Acte modificatoare***

**#M1**: *Ordinul ministrului educaţiei şi cercetării nr. 6586/2025*

*Modificările şi completările efectuate prin actul modificator sunt scrise cu font italic. În faţa fiecărei modificări sau completări este indicat actul normativ care a efectuat modificarea sau completarea respectivă, în forma* ***#M1****.*

**#CIN**

***NOTĂ:***

*A se vedea şi Hotărârea Consiliului naţional al Ordinului Asistenţilor Medicali Generalişti, Moaşelor şi Asistenţilor Medicali din România nr. 32/2024 privind aprobarea Procedurii de verificare a îndeplinirii celorlalte cerinţe prevăzute de lege pentru exercitarea profesiei în România de către asistenţii medicali generalişti, moaşele şi asistenţii medicali formaţi în profesie într-un stat terţ în vederea finalizării procesului de recunoaştere/echivalare a calificării de către Centrul Naţional de Recunoaştere şi Echivalare a Diplomelor.*

**#B**

În temeiul art. 115 alin. (2) lit. q) din Legea învăţământului preuniversitar nr. 198/2023, cu modificările şi completările ulterioare,

în conformitate cu Legea nr. 200/2004 privind recunoaşterea diplomelor şi calificărilor profesionale pentru profesiile reglementate din România, cu modificările şi completările ulterioare,

în baza Legii nr. 172/1998 privind ratificarea Convenţiei cu privire la recunoaşterea atestatelor obţinute în învăţământul superior în statele din regiunea Europei, adoptată la Lisabona la 11 aprilie 1997,

având în vedere Recomandarea Consiliului din 26 noiembrie 2018 privind promovarea recunoaşterii reciproce automate a calificărilor dobândite în cadrul învăţământului superior şi a celor dobândite ca urmare a absolvirii unui ciclu secundar superior de învăţământ şi formare, precum şi a rezultatelor perioadelor de învăţare petrecute în străinătate (2018/C 444/01),

în baza Legii nr. 164/2021 privind acceptarea Convenţiei globale pentru recunoaşterea calificărilor din învăţământul superior, adoptată la Paris la 25 noiembrie 2019,

având în vedere Recomandarea (UE) 2023/2.611 a Comisiei din 15 noiembrie 2023 privind recunoaşterea calificărilor resortisanţilor ţărilor terţe,

în baza Ordinului ministrului educaţiei şi cercetării nr. 4.241/2020 privind luarea unor măsuri pentru eficientizarea serviciilor furnizate de Centrul Naţional de Recunoaştere şi Echivalare a Diplomelor,

în baza Ordonanţei de urgenţă a Guvernului nr. 194/2002 privind regimul străinilor în România, republicată, cu modificările şi completările ulterioare,

în temeiul Ordonanţei Guvernului nr. 44/2004 privind integrarea socială a străinilor care au dobândit o formă de protecţie internaţională sau un drept de şedere în România, precum şi a cetăţenilor statelor membre ale Uniunii Europene, Spaţiului Economic European şi a cetăţenilor Confederaţiei Elveţiene, aprobată cu modificări prin Legea nr. 185/2004, cu modificările şi completările ulterioare,

în baza Ordonanţei de urgenţă a Guvernului nr. 102/2005 privind libera circulaţie pe teritoriul României a cetăţenilor statelor membre ale Uniunii Europene, Spaţiului Economic European şi a cetăţenilor Confederaţiei Elveţiene, republicată, cu modificările şi completările ulterioare,

în baza Legii nr. 122/2006 privind azilul în România, cu modificările şi completările ulterioare,

în temeiul Ordinului ministrului educaţiei nr. 5.856/2021 privind aprobarea Procedurilor de înscriere a organizaţiilor furnizoare de educaţie, care organizează şi desfăşoară, pe teritoriul României, activităţi de învăţământ corespunzătoare unui sistem educaţional din altă ţară, în Registrul special al organizaţiilor furnizoare de educaţie care organizează şi desfăşoară, pe teritoriul României, activităţi de învăţământ corespunzătoare unui sistem educaţional din altă ţară şi de recunoaştere a studiilor efectuate de elevii şcolarizaţi în cadrul acestor unităţi de învăţământ, precum şi pentru aprobarea unor formulare,

în temeiul Hotărârii Guvernului nr. 369/2021 \*) privind organizarea şi funcţionarea Ministerului Educaţiei, cu modificările şi completările ulterioare,

**ministrul educaţiei** emite prezentul ordin.

**#CIN**

***\*)*** *Hotărârea Guvernului nr. 369/2021 a fost abrogată. A se vedea Hotărârea Guvernului nr. 731/2024.*

**#B**

ART. 1

Se aprobă Metodologia de recunoaştere şi echivalare a actelor de studii de nivel preuniversitar obţinute în străinătate şi la organizaţiile furnizoare de educaţie care şcolarizează în baza unui curriculum al altui stat, pe teritoriul României, activităţi de învăţământ preuniversitar, prevăzută în anexa care face parte integrantă din prezentul ordin.

ART. 2

La data intrării în vigoare a prezentului ordin se abrogă Ordinul ministrului educaţiei naţionale nr. 3.630/2018 privind aprobarea Metodologiei de recunoaştere şi echivalare a actelor de studii de nivel preuniversitar obţinute în străinătate, publicat în Monitorul Oficial al României, Partea I, nr. 434 din 22 mai 2018, cu modificările ulterioare.

ART. 3

Centrul Naţional de Recunoaştere şi Echivalare a Diplomelor, unităţile de învăţământ preuniversitar, instituţiile de învăţământ superior, inspectoratele şcolare judeţene şi Inspectoratul Şcolar al Municipiului Bucureşti duc la îndeplinire prevederile prezentului ordin.

ART. 4

Prezentul ordin se publică în Monitorul Oficial al României, Partea I.

ANEXĂ

**METODOLOGIE**

**de recunoaştere şi echivalare a actelor de studii de nivel preuniversitar obţinute în străinătate şi la organizaţiile furnizoare de educaţie care şcolarizează în baza unui curriculum al altui stat, pe teritoriul României, activităţi de învăţământ preuniversitar**

ART. 1

(1) Prezenta metodologie reglementează recunoaşterea şi echivalarea actelor de studii de nivel preuniversitar obţinute în străinătate şi la organizaţiile furnizoare de educaţie care şcolarizează în baza unui curriculum al altui stat, pe teritoriul României, activităţi de învăţământ preuniversitar.

(2) Procedura de recunoaştere şi echivalare presupune evaluarea şi stabilirea nivelului şi/sau a domeniului şi/sau a specializării corespunzătoare actului de studii obţinut în străinătate prin raportare la sistemul românesc de învăţământ, care se poate finaliza cu eliberarea unui document de recunoaştere sau echivalare.

ART. 2

Prezenta metodologie se aplică actelor de studii de nivel preuniversitar care atestă finalizarea studiilor la instituţii de învăţământ acreditate din străinătate şi la organizaţii furnizoare de educaţie înscrise în Registrul special al organizaţiilor furnizoare de educaţie care organizează şi desfăşoară, pe teritoriul României, activităţi de învăţământ corespunzătoare unui sistem educaţional din altă ţară.

ART. 3

Recunoaşterea şi echivalarea se aplică următoarelor categorii de cetăţeni:

a) cetăţeni români, cetăţeni ai statelor membre ale Uniunii Europene, ale Spaţiului Economic European şi din Confederaţia Elveţiană, cetăţeni din state terţe care beneficiază de egalitate de tratament cu cetăţenii români şi persoane care beneficiază de o formă de protecţie internaţională pe teritoriul României, conform legii, în ceea ce priveşte accesul la educaţie, formare profesională şi piaţa muncii;

b) cetăţeni din state terţe, numai în vederea accesului pe piaţa forţei de muncă din România.

ART. 4

(1) În vederea continuării studiilor în România, pentru cetăţenii menţionaţi la art. 3 lit. a), Centrul Naţional de Recunoaştere şi Echivalare a Diplomelor, denumit în continuare C.N.R.E.D., recunoaşte şi/sau echivalează automat actele de studii din străinătate.

(2) În vederea accesului pe piaţa forţei de muncă din România, pentru cetăţenii menţionaţi la art. 3, C.N.R.E.D. recunoaşte şi echivalează actele de studii din străinătate.

(3) În scopul obţinerii dreptului de liberă practică pentru exercitarea unei profesii reglementate în România, C.N.R.E.D. recunoaşte atât actele de studii obţinute în state terţe de cetăţenii europeni şi de celelalte categorii de cetăţeni prevăzute în actele normative de reglementare a profesiei, cât şi diplomele obţinute în statele membre ale Uniunii Europene, ale Spaţiului Economic European şi din Confederaţia Elveţiană care dau acces la profesii reglementate, atunci când actele de reglementare a profesiei nu dispun altfel.

(4) În scopul obţinerii dreptului de liberă practică în România pentru exercitarea profesiei reglementate sectorial de asistent medical generalist de către cetăţenii europeni care au studiat într-un stat terţ şi de celelalte categorii de cetăţeni prevăzute în actele normative de reglementare a profesiei, C.N.R.E.D. transmite decizia de echivalare şi recunoaştere autorităţii competente pentru respectiva profesie, în vederea verificării îndeplinirii celorlalte condiţii obligatorii privind exercitarea profesiei. După comunicarea de către autoritatea competentă a îndeplinirii tuturor celorlalte condiţii obligatorii privind exercitarea profesiei, C.N.R.E.D. emite documentul de recunoaştere a studiilor.

ART. 5

(1) În procedura de evaluare a actelor de studii, C.N.R.E.D. are în vedere:

a) apartenenţa actului de studii la categoria actelor de studii naţionale, eliberate în sistemul de învăţământ preuniversitar din statul de origine;

b) statutul instituţiei emitente în statul de origine;

c) dreptul la continuarea studiilor în statul de origine, conferit de actul de studii;

d) nivelul calificării corespunzător actului de studii, raportat la Cadrul european al calificărilor, la Clasificarea internaţională standard a educaţiei (ISCED) şi la alte cadre internaţionale de calificare;

e) domeniul de studii şi/sau programul de studii, curriculumul/volumul de muncă/rezultatele învăţării, forma de învăţământ, dacă este cazul;

f) durata studiilor.

(2) Recunoaşterea sau echivalarea actelor de studii care fac obiectul unor tratate internaţionale se realizează în conformitate cu prevederile acestora.

(3) În procedura de evaluare, C.N.R.E.D. poate lua în considerare deciziile anterioare pronunţate în cazuri similare.

ART. 6

Prezentarea documentului de recunoaştere sau echivalare emis de către C.N.R.E.D. nu limitează dreptul unei instituţii de învăţământ superior din România de a aplica, în baza autonomiei universitare, şi alte condiţii specifice privind admiterea la studii universitare, inclusiv în ceea ce priveşte notele obţinute, filiera, specializarea.

ART. 7

(1) Actele de studii se recunosc şi/sau se echivalează dacă sunt îndeplinite următoarele condiţii cumulative:

a) instituţia de învăţământ care a eliberat actul de studii este acreditată în statul de origine;

b) domeniul şi/sau specializarea, curriculumul/volumul de muncă/rezultatele învăţării corespund cu cele din sistemul românesc de învăţământ preuniversitar;

c) actul de studii aparţine categoriei actelor de studii naţionale recunoscute, eliberate în sistemul de învăţământ preuniversitar din statul de origine;

d) nivelul calificării corespunzător actului de studii este similar cu cel din sistemul românesc de învăţământ preuniversitar;

e) dreptul la continuarea studiilor în statul de origine, conferit de actul de studii.

(2) În urma evaluării, dacă sunt îndeplinite condiţiile menţionate la alin. (1) şi art. 9, C.N.R.E.D. emite un document de recunoaştere sau echivalare a studiilor sau, după caz, un document provizoriu.

(3) În cazul în care evaluarea elementelor menţionate la alin. (1) lit. b) şi d) evidenţiază diferenţe substanţiale prin raportare la sistemul românesc de învăţământ preuniversitar, C.N.R.E.D. poate echivala sau recunoaşte actele de studii prin aplicarea de măsuri compensatorii, respectiv susţinerea de examene de diferenţă şi/sau efectuarea de stagii de practică în cadrul unor programe de studii acreditate în România.

**#M1**

*(3^1) În cazul persoanelor care au urmat o altă formă de organizare a învăţământului obligatoriu, finalizată cu diplomă obţinută la o instituţie acreditată în statul emitent, şi care deţin documente şcolare care atestă parcurgerea tuturor claselor din ciclul liceal, Ministerul Educaţiei şi Cercetării poate recunoaşte şi echivala diploma, cu respectarea prevederilor legale în vigoare.*

*(3^2) În cazul persoanelor care au urmat o altă formă de organizare a învăţământului obligatoriu, finalizată cu diplomă obţinută la o instituţie acreditată în statul emitent, dar care nu deţin documente şcolare care să ateste parcurgerea tuturor claselor din ciclul liceal, Ministerul Educaţiei şi Cercetării poate recunoaşte şi echivala diploma numai în urma evaluării perioadei de studii de către inspectoratele şcolare judeţene/Inspectoratul Şcolar al Municipiului Bucureşti, conform procedurii prevăzute la art. 125 din Regulamentul-cadru de organizare şi funcţionare a unităţilor de învăţământ preuniversitar, aprobat prin Ordinul ministrului educaţiei nr. 5.726/2024, cu modificările şi completările ulterioare.*

**#B**

(4) C.N.R.E.D. poate dispune recunoaşterea cu diploma de bacalaureat a actelor de studii din străinătate care permit accesul numai la anumite programe de studii în ţara de origine, în vederea înscrierii la programe de studii similare în România sau la alte programe de studii în baza criteriilor stabilite de o instituţie de învăţământ.

(5) C.N.R.E.D. poate recunoaşte doar nivelul actelor de studii obţinute în străinătate în condiţiile în care domeniul şi/sau specializarea menţionate la alin. (1) lit. b) nu pot fi stabilite raportat la sistemul românesc. În cazul profesiilor reglementate, recunoaşterea nivelului de studii nu conferă dreptul de exercitare a respectivei profesii reglementate.

(6) C.N.R.E.D. poate dispune soluţia de nerecunoaştere în cazul în care nu sunt îndeplinite condiţiile de la alin. (1), precum şi în alte situaţii, cu respectarea legislaţiei naţionale şi a bunelor practici şi recomandări internaţionale.

ART. 8

În cazul în care unităţile de învăţământ preuniversitar din sistemul naţional de învăţământ emit o diplomă de bacalaureat din România şi o diplomă de bacalaureat din altă ţară pentru acelaşi program de studii, aceasta nu este supusă procesului de recunoaştere sau echivalare şi este recunoscută de drept pe teritoriul României.

ART. 9

(1) Dosarul pentru recunoaşterea sau echivalarea actelor de studii obţinute de către categoriile de cetăţeni prevăzute la art. 3 lit. a), care solicită continuarea studiilor în România şi/sau accesul pe piaţa forţei de muncă din România, cuprinde următoarele documente:

a) cerere;

b) actul de identitate şi dovada schimbării numelui titularului (dacă este cazul);

c) actul de studii;

d) în cazul actelor de studii de nivel profesional sau postliceal, documente care să precizeze durata studiilor, competenţele dobândite, denumirea şi descrierea cursurilor absolvite;

e) dovada taxei de evaluare, conform normelor legale în vigoare;

**#M1**

*f) foi matricole anuale pentru ciclul liceal sau alte documente, dacă este cazul.*

**#B**

(2) Pentru cetăţenii prevăzuţi la art. 3 lit. b) care solicită accesul pe piaţa forţei de muncă din România, dosarul cuprinde următoarele documente:

a) cerere;

b) actul de identitate şi dovada schimbării numelui (dacă este cazul);

c) actul de studii;

d) dovada achitării taxei de evaluare, conform normelor legale în vigoare;

e) adresă din partea instituţiei organizatoare a programului de formare profesională;

f) alte documente, dacă este cazul.

(3) Actele solicitate în procedura de recunoaştere se depun, în copie, pentru documentele emise în limbile română, engleză, franceză, spaniolă şi italiană. Pentru celelalte limbi străine, actele se depun în copie şi traducere legalizată în limba română, în copie. În cazul unor îndoieli justificate, C.N.R.E.D. poate solicita prezentarea de către titular a actelor de studii şi/sau a traducerii legalizate, în original.

(4) Actele de studii supuse recunoaşterii şi echivalării sunt autentificate cu apostila de la Haga pentru statele care sunt părţi ale Convenţiei din 5 octombrie 1961 cu privire la suprimarea cerinţei supralegalizării actelor oficiale străine, iar pentru celelalte state actele de studii sunt supralegalizate sau însoţite de adeverinţa de autenticitate emisă de către autorităţile competente din ţara de provenienţă. Scutirea de apostilare sau supralegalizare este permisă în temeiul legii pentru persoanele care beneficiază de o formă de protecţie internaţională pe teritoriul României, în conformitate cu prevederile unui tratat internaţional la care România este parte, sau atunci când actele de studii pot fi verificate în baze de date online ale instituţiilor emitente sau ale autorităţilor din statul de origine.

(5) În situaţia în care C.N.R.E.D. constată existenţa oricăror suspiciuni privind autenticitatea actelor de studii, informează, în scris, Direcţia generală juridică şi control din cadrul Ministerului Educaţiei (M.E.) în vederea înaintării sesizării către autorităţile abilitate, procedura de recunoaştere şi echivalare fiind suspendată până la finalizarea cercetărilor de către organele abilitate. Sesizarea Direcţiei generale juridice şi control se realizează şi în cazul în care C.N.R.E.D. este informat cu privire la existenţa unui document de recunoaştere care nu a fost emis de către C.N.R.E.D.

(6) Dosarele se depun:

a) online, prin Punctul de contact unic electronic (PCUe);

b) prin intermediul unităţilor de învăţământ preuniversitar, instituţiilor de învăţământ superior, inspectoratelor şcolare judeţene sau al Inspectoratului Şcolar al Municipiului Bucureşti;

c) la Registratura Ministerului Educaţiei sau prin intermediul serviciilor poştale.

**#M1**

*(7) Dosarele pentru înscrierea la studii a cetăţenilor din celelalte state membre ale Uniunii Europene, Spaţiului Economic European şi din Confederaţia Elveţiană se transmit online, prin Punctul de contact unic electronic (PCUe).*

**#B**

ART. 10

(1) Durata de soluţionare a dosarelor este de 30 de zile lucrătoare de la data înregistrării dosarului complet la C.N.R.E.D., cu posibilitatea de prelungire în cazuri justificate.

(2) În cazul în care C.N.R.E.D. constată că dosarul este incomplet, informează solicitantul cu privire la completarea dosarului în termen de 3 (trei) luni de la data primirii înştiinţării.

(3) În cazul în care solicitantul nu completează dosarul în termenul menţionat la alin. (2), C.N.R.E.D. clasează dosarul, urmând ca reluarea procedurii să se facă în baza depunerii unui nou dosar.

ART. 11

(1) Decizia C.N.R.E.D. poate fi contestată o singură dată, în termen de 30 de zile lucrătoare de la comunicare, printr-o cerere motivată.

(2) Contestaţiile sunt evaluate în termen de 60 de zile lucrătoare, cu posibilitatea prelungirii justificate a acestuia.

**#M1**

ART. 12

*(1) Documentele emise de C.N.R.E.D. se eliberează titularului, unei rude de gradul I, unei persoane împuternicite prin procură notarială sau împuternicire avocaţială, reprezentantului angajatorului sau instituţiei de învăţământ din România, astfel:*

*a) prin ridicare de la sediul C.N.R.E.D. sau prin servicii de curierat/poştale, cu excepţia documentelor de recunoaştere sau echivalare emise până la data de 12 martie 2015, pentru dosarele depuse prin registratura Ministerului Educaţiei şi Cercetării;*

*b) în format digital cu semnătură electronică, pentru dosarele depuse online prin PCUe.*

*(2) Actul de identitate, documentele doveditoare ale gradului de rudenie, procura notarială sau împuternicirea avocaţială, delegaţia din partea firmei angajatoare, nota de înaintare din partea instituţiei de învăţământ superior pot fi depuse la dosar, prezentate la ridicare sau transmise în format electronic biroului de eliberări al C.N.R.E.D.*

*(3) În cazul în care procura notarială sau împuternicirea avocaţială a fost întocmită pe teritoriul altui stat, se transmite o copie pentru limbile română, engleză, franceză, spaniolă, italiană. Pentru celelalte limbi străine, documentele se depun, în copie, însoţite de traducerea legalizată în limba română, în copie. Procura sau împuternicirea trebuie să fie apostilată sau supralegalizată de autorităţile competente ale statului pe al cărui teritoriu a fost întocmită, cu excepţia statelor care au încheiat cu România convenţii, tratate sau acorduri privind asistenţa juridică în materie civilă, care prevăd scutirea de orice legalizare. Sunt acceptate împuternicirile efectuate la ambasadele sau consulatele României din străinătate fără apostilă/supralegalizare.*

*(4) Instituţiile de învăţământ preuniversitar şi superior, angajatorii şi alţi beneficiari pot solicita titularului, în momentul utilizării documentului de recunoaştere sau echivalare, actele care au stat la baza emiterii acestuia şi în altă formă decât cea stabilită în prezenta metodologie (original, copie simplă sau legalizată, traducere autorizată şi/sau legalizată etc.).*

*(5) În cazul pierderii, distrugerii sau deteriorării documentului de recunoaştere sau echivalare, C.N.R.E.D. eliberează, la cerere, un duplicat al acestuia. Pentru eliberarea duplicatului, solicitantul adresează, în scris, o cerere însoţită de următoarele documente: copia actului de studii care a fost recunoscut sau echivalat; copia actului de identitate; dovada achitării taxei, conform normelor legale în vigoare; declaraţie pe propria răspundere cu privire la încadrarea în una dintre situaţiile menţionate mai sus.*

**#B**

ART. 13

(1) Recunoaşterea studiilor pentru solicitanţii de azil şi/sau beneficiarii unei forme de protecţie internaţională în România se realizează în conformitate cu prevederile prezentei metodologii şi ale normelor legale naţionale şi internaţionale cu privire la aceste categorii de persoane.

(2) Persoanele care beneficiază de protecţie internaţională pe teritoriul României şi care nu pot face dovada actelor de studii sau a calificărilor obţinute pot aplica pentru paşaportul european al calificărilor pentru refugiaţi, care se eliberează în limba engleză sub egida Consiliului Europei.

(3) Paşaportul european al calificărilor pentru refugiaţi este un document standardizat la nivel european, cu o valabilitate de 5 ani, nu constituie un act oficial de recunoaştere şi are caracter de recomandare.

(4) În baza paşaportului european al calificărilor pentru refugiaţi, C.N.R.E.D. poate emite o recomandare pentru accesul la studii şi la piaţa forţei de muncă pe teritoriul României.

(5) C.N.R.E.D. nu percepe taxe de recunoaştere pentru persoanele care beneficiază de o formă de protecţie pe teritoriul României.

---------------