ORDIN Nr. 5428/2024 din 8 iulie 2024

pentru aprobarea Regulamentului de organizare şi funcţionare a Consiliului Naţional al Elevilor

EMITENT: MINISTERUL EDUCAŢIEI

PUBLICAT ÎN: MONITORUL OFICIAL NR. 683 din 16 iulie 2024

Având în vedere:

- prevederile art. 109 din Legea învăţământului preuniversitar nr. 198/2023, cu modificările şi completările ulterioare;

- prevederile Ordinului ministrului educaţiei nr. 6.072/2023 privind aprobarea unor măsuri tranzitorii aplicabile la nivelul sistemului naţional de învăţământ preuniversitar şi superior, cu modificările ulterioare;

- Referatul de aprobare nr. 978//DGIP din 16.04.2024 a proiectului de ordin privind aprobarea Regulamentului de organizare şi funcţionare al Consiliului Naţional al Elevilor,

potrivit art. 13 alin. (3) din Hotărârea Guvernului nr. 731/2024 privind organizarea şi funcţionarea Ministerului Educaţiei,

**ministrul educaţiei** emite prezentul ordin.

ART. 1

Se aprobă Regulamentul de organizare şi funcţionare a Consiliului Naţional al Elevilor, prevăzut în anexa care face parte integrantă din prezentul ordin.

ART. 2

La data intrării în vigoare a prezentului ordin se abrogă Ordinul ministrului educaţiei naţionale şi cercetării ştiinţifice nr. 3.838/2016 pentru aprobarea Regulamentului de organizare şi funcţionare a Consiliului naţional al elevilor, publicat în Monitorul Oficial al României, Partea I, nr. 429 din 8 iunie 2016, precum şi orice alte dispoziţii contrare.

ART. 3

Direcţiile de specialitate din cadrul Ministerului Educaţiei, inspectoratele şcolare judeţene/Inspectoratul Şcolar al Municipiului Bucureşti şi unităţile de învăţământ preuniversitar duc la îndeplinire prezentul ordin.

ART. 4

Prezentul ordin se publică în Monitorul Oficial al României, Partea I.

Ministrul educaţiei,

**Ligia Deca**

Bucureşti, 8 iulie 2024.

Nr. 5.428.

ANEXĂ

**REGULAMENT**

**de organizare şi funcţionare a Consiliului Naţional al Elevilor**

CAPITOLUL I

**Dispoziţii generale**

ART. 1

Prezentul regulament stabileşte modul de organizare şi funcţionare a Consiliului Naţional al Elevilor (CNE).

ART. 2

Consiliul Naţional al Elevilor este structura naţională de reprezentare a elevilor din învăţământul preuniversitar de stat şi privat din România.

ART. 3

(1) Consiliul Naţional al Elevilor este partener al Ministerului Educaţiei, cu rol consultativ în procesul decizional.

(2) Consiliul Naţional al Elevilor are în subordine consilii judeţene ale elevilor, constituite în fiecare judeţ, respectiv Consiliul Municipal al Elevilor Bucureşti, constituit la nivelul municipiului Bucureşti.

(3) La nivelul fiecărei unităţi de învăţământ preuniversitar se constituie consilii şcolare ale elevilor, respectiv consiliile şcolare ale elevilor junior.

(4) În baza principiului subsidiarităţii, consiliile judeţene ale elevilor sunt structuri partenere ale inspectoratelor şcolare judeţene/al municipiului Bucureşti (ISJ/ISMB), iar consiliile şcolare ale elevilor parteneri ai structurilor de conducere ale unităţilor de învăţământ preuniversitar.

ART. 4

În sensul prezentului act normativ:

a) majoritatea simplă se defineşte ca numărul de voturi egal cu minimum jumătate plus unu din voturile tuturor membrilor prezenţi, excluzând abţinerile;

b) majoritatea absolută se defineşte ca numărul de voturi egal cu minimum jumătate plus unu din voturile tuturor membrilor;

c) majoritatea calificată se defineşte ca numărul de voturi egal cu minimum două treimi din voturile tuturor membrilor.

ART. 5

Consiliul Naţional al Elevilor şi toate substructurile sale menţin o poziţie neutră faţă de orice cult religios, asociaţie religioasă, partid politic sau formaţiune politică.

ART. 6

Consiliul Naţional al Elevilor are următoarele obiective:

a) reprezentarea elevilor ca beneficiari principali ai sistemului de învăţământ preuniversitar din România;

b) participarea activă a elevilor în procesul decizional în legătură cu problemele care îi vizează;

c) supravegherea respectării drepturilor elevilor;

d) încurajarea schimburilor de experienţă şi a exemplelor de bune practici;

e) sprijinirea dezvoltării tuturor substructurilor sale.

ART. 7

Pentru îndeplinirea obiectivelor sale, CNE are în vedere următoarele atribuţii:

a) apără interesele tuturor elevilor din România;

b) reprezintă elevii în faţa instituţiilor şi organismelor abilitate;

c) acţionează ca organism care sprijină toate substructurile sale;

d) utilizează orice modalităţi legale şi legitime pentru a-şi atinge obiectivele;

e) elaborează şi propune politici publice, alături de instituţiile abilitate, în ceea ce priveşte problemelor elevilor şi ale învăţământului preuniversitar.

CAPITOLUL II

**Organizare şi funcţionare**

SECŢIUNEA 1

**Componenţa Consiliului Naţional al Elevilor şi durata mandatului**

ART. 8

Consiliul Naţional al Elevilor este format din consiliile judeţene ale elevilor, Consiliul Municipal al Elevilor Bucureşti şi consiliile şcolare ale elevilor.

ART. 9

Consiliul Naţional al Elevilor îşi desfăşoară activitatea prin următoarele organisme:

a) Adunarea generală;

b) Biroul executiv;

c) Comisia Naţională de Etică;

d) Biroul de presă.

ART. 10

(1) Durata mandatului membrilor birourilor executive ale Consiliului Naţional al Elevilor/consiliilor judeţene ale elevilor/Consiliului Municipal al Elevilor Bucureşti/consiliilor şcolare ale elevilor este de 2 ani.

(2) După un an de la preluarea mandatului, persoana care ocupă o funcţie în birourile executive ale CNE, ale consiliilor judeţene ale elevilor (CJE)/Consiliului Municipal al Elevilor Bucureşti (CMEB) şi/sau ale consiliilor şcolare ale elevilor îşi prezintă raportul de activitate în faţa Adunării generale. În cazul în care Adunarea generală nu validează raportul de activitate, decizia duce la încetarea mandatului. În cazul în care Adunarea generală validează raportul de activitate cu majoritate absolută, decizia duce la prelungirea mandatului.

SECŢIUNEA a 2-a

**Adunarea generală a Consiliului Naţional al Elevilor**

ART. 11

(1) Adunarea generală a Consiliului Naţional al Elevilor este cel mai înalt organism decizional al CNE. Adunarea generală se întruneşte în şedinţă ordinară de două ori pe an.

(2) Adunarea generală are autoritate supremă asupra tuturor deciziilor din cadrul CNE care nu au fost reglementate prin lege sau alte acte normative.

(3) Adunarea generală este formată din preşedinţii consiliilor judeţene ale elevilor, preşedintele şi cei 3 prim-vicepreşedinţi ai Consiliului Municipal al Elevilor Bucureşti (CMEB).

(4) Preşedinţii fiecărui consiliu judeţean al elevilor, respectiv preşedintele şi cei 3 prim-vicepreşedinţi delegaţi ai Consiliului Municipal al Elevilor Bucureşti pot fi însoţiţi la dezbaterile Adunării generale şi de către o delegaţie din cadrul consiliului pe care îl reprezintă.

(5) În cazul în care un membru al Adunării generale nu poate participa, acesta poate delega dreptul de vot în scris unui alt membru al Biroului executiv al consiliului judeţean al elevilor. În vederea exercitării dreptului de vot, delegatul trebuie să predea secretarului executiv al Departamentului de organizare internă decizia/documentul de delegare emis de preşedintele consiliului judeţean al elevilor/CMEB pe care îl reprezintă sau de unul din cei 3 prim-vicepreşedinţi ai Consiliului Municipal al Elevilor Bucureşti.

(6) Adunarea generală este întrunită regulamentar dacă în plen sunt prezenţi jumătate plus unu dintre membrii Adunării generale.

(7) În cazul în care cvorumul nu este îndeplinit, Adunarea generală se va reconvoca conform prevederilor actualului regulament.

(8) La Adunarea generală participă de asemenea, fără drept de vot, membrii Comisiei Naţionale de Etică şi membrii Biroului executiv al Consiliului Naţional al Elevilor, dar cu drept de participare la dezbateri.

(9) La Adunarea generală mai pot participa de asemenea, fără drept de vot, şi:

a) echipa de organizare a Adunării generale;

b) reprezentanţii Ministerului Educaţiei;

c) parteneri ai Consiliului Naţional al Elevilor;

d) cadre didactice însoţitoare pentru participanţii minori.

(10) Persoanele nominalizate la alin. (9) pot participa la dezbateri cu votul a jumătate plus unul din membrii Adunării generale.

(11) Adunarea generală poate decide cu majoritate simplă să permită accesul şi altor persoane sau organizaţii partenere la lucrările plenare.

(12) Adunarea generală funcţionează după propriul regulament de organizare şi desfăşurare, adoptat cu majoritate simplă de către membrii Adunării generale.

ART. 12

Adunările generale ale Consiliului Naţional al Elevilor pot beneficia de sprijinul logistic, financiar, material şi legal al Ministerului Educaţiei.

ART. 13

(1) Cheltuielile ocazionate de participarea membrilor Adunării generale a Consiliului Naţional al Elevilor la adunările generale şi întâlniri de lucru, evenimente, seminare, conferinţe constând în transport, cazare şi masă vor fi suportate de către Ministerul Educaţiei prin inspectoratele şcolare judeţene/Inspectoratul Şcolar al Municipiului Bucureşti.

(2) Cheltuielile legate de deplasarea membrilor Adunării generale a Consiliului Naţional al Elevilor vor fi decontate în baza ordinului de deplasare eliberat de inspectoratele şcolare judeţene/ISMB din judeţele în care respectivii elevi sunt înmatriculaţi.

ART. 14

Adunarea generală a CNE are următoarele atribuţii şi responsabilităţi:

a) adoptă şi modifică acte şi regulamente interne;

b) adoptă agenda de lucru a plenului Adunării generale cu majoritate simplă;

c) dispune prezentarea şi dezbaterea Raportului Comisiei Naţionale de Etică;

d) organizează alegeri pentru funcţiile vacante din Biroul executiv;

e) stabileşte, dezbate şi adoptă cu votul majorităţii absolute Strategia de dezvoltare a Consiliului Naţional al Elevilor;

f) dezbate şi votează propunerile Comisiei de etică de suspendare a aplicării unor acte emise de către Biroul executiv, în conformitate cu prevederile Regulamentului intern al Consiliului Naţional al Elevilor;

g) dezbate şi aprobă cu majoritate absolută raportul de activitate al Biroului executiv;

h) dezbate şi aprobă parteneriate internaţionale cu votul majorităţii simple;

i) propune, conform Regulamentului intern al Consiliului Naţional al Elevilor, adunărilor generale ale consiliilor judeţene ale elevilor/CMEB sancţiuni aplicabile membrilor Adunării generale a Consiliului Naţional al Elevilor, cu votul majorităţii absolute, ca urmare a lipsei de activitate sau a lezării imaginii şi activităţii CNE.

ART. 15

(1) Adunarea generală se poate întruni în şedinţă ordinară şi extraordinară. Adunarea generală ordinară poate fi convocată de Biroul executiv cu votul majorităţii absolute. Aceasta va cuprinde convocarea pentru data iniţială şi o a doua dată la interval de două săptămâni de la prima convocare, în cazul în care pragul de cvorum nu va fi atins.

(2) Convocarea va fi făcută în scris şi trimisă consiliilor judeţene ale elevilor, Consiliului Municipal al Elevilor Bucureşti cu cel puţin 30 de zile înainte de deschiderea Adunării generale a Consiliului Naţional al Elevilor.

ART. 16

(1) Amendamentele la documentele interne şi rezoluţiile din partea consiliilor judeţene ale elevilor vor fi transmise către Departamentul de organizare internă în scris cu cel puţin 5 zile înainte de deschiderea lucrărilor Adunării generale.

(2) Departamentul de organizare internă va transmite către toate consiliile judeţene ale elevilor şi Consiliul Municipal al Elevilor Bucureşti amendamentele şi rezoluţiile primite cu cel puţin 3 zile înainte de deschiderea lucrărilor Adunării generale.

(3) Departamentul de organizare internă are obligaţia de a asigura transmiterea conţinutului amendamentelor şi al rezoluţiilor primite, fără a altera în vreun fel conţinutul acestora.

SECŢIUNEA a 3-a

**Adunarea generală extraordinară a Consiliului Naţional al Elevilor**

ART. 17

Adunările generale extraordinare ale Consiliului Naţional al Elevilor se desfăşoară conform prevederilor art. 12 - 16.

ART. 18

Adunările generale extraordinare se desfăşoară atunci când este nevoie şi pot fi convocate la iniţiativa Biroului executiv al Consiliului Naţional al Elevilor, a unei treimi dintre consiliile judeţene ale elevilor sau la propunerea Ministerului Educaţiei, după consultarea Biroului executiv, cu minimum 15 zile înainte.

SECŢIUNEA a 4-a

**Actele emise de către Adunarea generală a CNE**

ART. 19

Adunarea generală a Consiliului Naţional al Elevilor emite următoarele tipuri de acte:

a) hotărâri ale Adunării generale. Hotărârile sunt acte interne ale CNE şi se emit cu votul majorităţii simple a membrilor Adunării generale. Hotărârile au caracter regulamentar intern şi sunt obligatorii pentru toţi membrii Adunării generale, Biroul executiv şi consiliile judeţene ale elevilor. Adunarea generală nu poate adopta hotărâri care ating autonomia consiliilor judeţene ale elevilor, decât în cazul în care acestea încalcă regulamentul de organizare şi funcţionare sau legislaţia în vigoare, printr-un act constatator emis de către Comisia Naţională de Etică sau Biroul executiv al Consiliului Naţional al Elevilor. Altfel de hotărâri ce ating autonomia locală sunt nule de drept;

b) decizii ale Adunării generale. Deciziile Adunării generale sunt acte cu caracter organizatoric, ce ajută la interpretarea actelor interne, de asemenea numiri în funcţie/demiteri din funcţie, delegări de atribuţii şi dispoziţii date de către Adunarea generală pentru Biroul executiv;

c) rapoarte ale Adunării generale. Rapoartele sunt acte organizatorice interne prezentate şi adoptate de Adunarea generală ce au legătură cu activitatea Consiliului Naţional al Elevilor şi a structurilor sale;

d) recomandări/rezoluţii ale Adunării generale. Rezoluţiile şi recomandările sunt documente cu caracter strategic, prin intermediul cărora Consiliul Naţional al Elevilor îşi poate exprima poziţia în raport cu aspecte specifice din viaţa comunităţii şcolare.

ART. 20

Actele emise de către Adunarea generală se adoptă cu majoritatea simplă, dacă nu se prevede altfel în Regulamentul intern al Consiliului Naţional al Elevilor, adoptat în condiţiile art. 74.

SECŢIUNEA a 5-a

**Sistemul de vot în Adunarea generală a Consiliului Naţional al Elevilor**

ART. 21

(1) Adunarea generală a Consiliului Naţional al Elevilor foloseşte un sistem de vot majoritar, atât pentru alegerea în funcţiile de conducere a organismelor Consiliului Naţional al Elevilor, cât şi în cadrul activităţii curente.

(2) Fiecare membru al Adunării generale are dreptul la un singur vot exercitat conform mandatului acordat de către consiliul judeţean al elevilor pe care îl reprezintă, pentru fiecare subiect în parte, excepţie făcând Consiliul Municipal al Elevilor Bucureşti, care deţine 4 voturi.

SECŢIUNEA a 6-a

**Biroul executiv al Consiliului Naţional al Elevilor**

ART. 22

Biroul executiv al Consiliului Naţional al Elevilor este organul executiv al Consiliului Naţional al Elevilor, cel mai înalt organism de luare a deciziilor, între adunările generale.

ART. 23

Biroul executiv al Consiliului Naţional al Elevilor este format din 11 persoane care îndeplinesc următoarele funcţii:

a) un preşedinte;

b) 8 vicepreşedinţi;

c) 2 secretari executivi.

ART. 24

Comisia Naţională de Concurs şi Validare se constituie prin decizia Biroului executiv şi este formată din membrii Biroului executiv în funcţie, care nu candidează la o nouă funcţie, şi un membru al Comisiei Naţionale de Etică.

ART. 25

Biroul executiv se va întruni în şedinţă de cel puţin de două ori pe an sau ori de câte ori este nevoie, la solicitarea a cel puţin unei treimi din membrii Biroului executiv sau a preşedintelui.

ART. 26

(1) Biroul executiv se convoacă cu cel puţin 7 zile înainte de întâlnire.

(2) Biroul executiv se poate întâlni şi în şedinţe informale, online.

(3) Şedinţa Biroului executiv este constituită regulamentar prin prezenţa a jumătate plus unu din numărul de membri cu drept de vot.

ART. 27

(1) Cheltuielile ocazionate de participarea membrilor Biroului executiv al Consiliului Naţional al Elevilor la adunările generale, conferinţe, seminare, întâlniri de lucru, delegaţii constând în transport, cazare sau masă vor fi suportate de către Ministerul Educaţiei prin inspectoratele şcolare judeţene/al municipiului Bucureşti din judeţele în care sunt înmatriculaţi membrii Biroului executiv al CNE.

(2) Decontul legat de deplasarea membrilor Biroului executiv al Consiliului Naţional al Elevilor se va face în baza ordinului de deplasare.

SECŢIUNEA a 7-a

**Atribuţiile şi responsabilităţile Biroului executiv**

ART. 28

Biroul executiv asigură comunicarea între consiliile judeţene ale elevilor/Consiliul Municipal al Elevilor Bucureşti şi Ministerul Educaţiei, identificând, receptând şi propunând acestuia din urmă spre dezbatere şi soluţionare aspecte ale vieţii şcolare ale elevilor din întreaga ţară.

ART. 29

(1) Biroul executiv este autorizat să constituie comisii de lucru prin decizie scrisă.

(2) Membrii Biroului executiv pot reprezenta Consiliul Naţional al Elevilor la dezbateri, activităţi, evenimente şi întâlniri cu potenţiali parteneri, în baza unui mandat emis de către Biroul executiv, cu avizul preşedintelui Consiliului Naţional al Elevilor, în cazul în care preşedintele Consiliului Naţional al Elevilor nu poate participa.

(3) Consiliul Naţional al Elevilor poate fi reprezentat de asemenea de orice alt membru al Adunării generale a Consiliului Naţional al Elevilor care primeşte un mandat de reprezentare din partea Biroului executiv, cu avizul preşedintelui Consiliului Naţional al Elevilor, în cazul în care preşedintele Consiliului Naţional al Elevilor sau un membru al Biroului executiv nu poate participa.

(4) Biroul executiv comunică şi sprijină permanent consiliile judeţene ale elevilor/Consiliul Municipal al Elevilor Bucureşti.

(5) Biroul executiv exprimă opinii, puncte de vedere şi reacţii ale Consiliului Naţional al Elevilor prin votul majorităţii simple.

(6) Biroul executiv aprobă comunicatele de presă elaborate de Biroul de presă în numele Consiliului Naţional al Elevilor sau de către alţi membri ai Biroului executiv.

ART. 30

Alte atribuţii ale Biroului executiv al Consiliului Naţional al Elevilor sunt:

a) este autorizat să încheie acorduri şi parteneriate cu terţe organizaţii şi instituţii, cu condiţia îndeplinirii şi apărării intereselor şi obiectivelor Consiliului Naţional al Elevilor;

b) elaborează şi propune spre aprobare Adunării generale strategia de dezvoltare a Consiliului Naţional al Elevilor, strategia de acţiune, precum şi strategia de mediere a unor conflicte, când este cazul;

c) aprobă, promovează şi implementează politica de acţiune şi imagine a Consiliului Naţional al Elevilor;

d) elaborează proiecte naţionale şi internaţionale proprii sau în colaborare cu diverse instituţii;

e) organizează şi aprobă seminare, întâlniri, conferinţe, dezbateri, schimburi de experienţă, competiţii, tabere şi concursuri între elevi, care se desfăşoară sub egida Consiliului Naţional al Elevilor;

f) formulează propuneri pentru îmbunătăţirea vieţii şcolare, a proiectelor şcolare şi extraşcolare;

g) formulează propuneri pentru îmbunătăţirea politicilor educaţionale, sociale şi culturale către partenerii decizionali la nivel central şi local;

h) efectuează sondaje de opinie cu privire la diverse aspecte ale vieţii şcolare;

i) comunică permanent cu consiliile judeţene ale elevilor, Consiliul Municipal al Elevilor Bucureşti şi le oferă consiliere şi asistenţă;

j) elaborează Regulamentul de organizare şi funcţionare a Consiliului Naţional al Elevilor şi îl înaintează Adunării generale;

k) elaborează documente şi seturi de proceduri privind organizarea internă şi funcţionarea Consiliului Naţional al Elevilor;

l) redactează Metodologia de organizare şi desfăşurare a alegerilor din cadrul Consiliului Elevilor din anul şcolar următor, pe care o înaintează Adunării generale, care o adoptă cu majoritate simplă;

m) avizează cu majoritate calificată proiectele de conferinţe şi acţiuni interjudeţene şi interregionale aflate sub egida Consiliului Naţional al Elevilor. Lezarea imaginii Consiliului Naţional al Elevilor în cadrul evenimentelor precizate se sancţionează conform prezentului regulament;

n) redactează şi transmite Ministerului Educaţiei, anual, un raport privind starea sistemului de învăţământ preuniversitar din perspectiva elevilor.

ART. 31

Relaţia dintre consiliile judeţene ale elevilor, Consiliul Municipal al Elevilor Bucureşti şi Consiliul Naţional al Elevilor, prin Biroul executiv, este una de subordonare, cu caracter de mentorat. În cazul în care aceste organisme încalcă atribuţiile specifice prezentului regulament, Consiliul Naţional al Elevilor poate interveni şi aplica regulamentul mergând până la destituirea conducerilor acestor organisme şi organizarea de noi alegeri, în baza unor argumente solide şi justificate.

SECŢIUNEA a 8-a

**Actele emise de Biroul executiv**

ART. 32

Biroul executiv emite următoarele tipuri de acte:

a) decizii ale Biroului executiv. Deciziile sunt acte cu caracter organizatoric care ajută la îndeplinirea atribuţiilor Biroului executiv. Deciziile au caracter obligatoriu şi le pot modifica pe cele anterioare emise de Biroul executiv;

b) buletine informative ale Biroului executiv. Acestea sunt destinate informării terţilor cu privire la acţiuni sau evenimente interne din cadrul Consiliului Naţional al Elevilor, pot exprima opinii ale Biroului executiv;

c) rapoarte ale Biroului executiv. Rapoartele sunt acte organizatorice interne prezentate şi adoptate de Biroul executiv ce au legătură cu activitatea Biroului executiv şi a structurilor sale.

ART. 33

(1) Actele emise de Biroul executiv se adoptă cu majoritate simplă, dacă nu se prevede altfel în regulamentul intern.

(2) Actele emise de Biroul executiv intră în vigoare de la momentul transmiterii lor către cei vizaţi.

ART. 34

Toate actele emise de Biroul executiv se semnează de către preşedinte şi se contrasemnează de către secretarul Departamentului de organizare internă.

SECŢIUNEA a 9-a

**Mandatul membrilor Biroului executiv**

ART. 35

Membrii Biroului executiv sunt aleşi pentru un mandat de 2 ani.

ART. 36

Mandatul membrilor Biroului executiv încetează în următoarele cazuri:

a) demisie, care trebuie anunţată Biroului executiv cu cel puţin 10 zile înainte;

b) imposibilitatea exercitării mandatului şi a atribuţiilor pentru o perioadă mai lungă de 3 luni;

c) după încetarea calităţii de elev;

d) conform deciziei Adunării generale a Consiliului Naţional al Elevilor în baza votului majorităţii calificate, în cazul preşedintelui;

e) conform deciziei Adunării generale a Consiliului Naţional al Elevilor în baza votului majorităţii absolute, în cazul secretarilor executivi şi al vicepreşedinţilor.

ART. 37

În cazul vacantării unei funcţii de vicepreşedinte al Consiliului Naţional al Elevilor, Biroul executiv poate decide, cu votul majorităţii absolute, organizarea unui apel pentru ocuparea funcţiei vacante, în regim de interimat, în conformitate cu metodologia de organizare şi desfăşurare a alegerilor din cadrul consiliului elevilor.

ART. 38

În cazul în care mandatul unui secretar executiv din cadrul Biroului executiv al Consiliului Naţional al Elevilor încetează înainte de termen, Biroul executiv desemnează un secretar executiv interimar din rândul vicepreşedinţilor Biroului executiv al Consiliului Naţional al Elevilor, cu excepţia prevederilor art. 39, până la proxima Adunare generală a Consiliului Naţional al Elevilor.

ART. 39

(1) În cazul în care mandatul preşedintelui Consiliului Naţional al Elevilor încetează înainte de termen, funcţia de preşedinte interimar este preluată de secretarul Departamentului de organizare internă al Consiliului Naţional al Elevilor timp de maximum 45 de zile, timp în care va fi convocată Adunarea generală extraordinară, conform prevederilor prezentului regulament.

(2) Pe perioada interimatului, atribuţiile secretarului executiv al Departamentului de organizare internă sunt preluate de vicepreşedintele responsabil de Departamentul de organizare internă.

(3) Pe perioada interimatului, documentele emise de Consiliul Naţional al Elevilor se contrasemnează de către vicepreşedintele responsabil de Departamentul de organizare internă.

SECŢIUNEA a 10-a

**Comisiile de lucru şi departamentele Consiliului Naţional al Elevilor**

ART. 40

(1) Biroul executiv al Consiliului Naţional al Elevilor poate forma comisii de lucru cu caracter provizoriu sau permanent.

(2) Comisiile au atribuţii de elaborare a unor documente, de a efectua vizite de lucru sau de a reprezenta organizaţia la diferite evenimente.

(3) Componenţa comisiilor de lucru trebuie să reflecte toate ideile şi opiniile existente în cadrul Consiliului Naţional al Elevilor.

(4) Comisiile de lucru nu au puterea de a lua decizii cu caracter obligatoriu.

(5) Comisiile de lucru pot emite amendamente şi propuneri Biroului executiv sau Adunării generale ale Consiliului Naţional al Elevilor.

(6) Comisiile de lucru vor sprijini Biroul executiv al Consiliului Naţional al Elevilor, la solicitarea acestuia, în dezvoltarea unor politici sau proceduri.

(7) Sub responsabilitatea Biroului executiv al Consiliului Naţional al Elevilor, comisiile de lucru sunt autorizate să realizeze anumite obiective stabilite de către Biroul executiv, legate de elaborarea, implementarea şi monitorizarea de politici sau proiecte.

(8) Comisiile de lucru vor raporta regulat activitatea lor Adunării generale şi Biroului executiv ale Consiliului Naţional al Elevilor, pe întreg parcursul desfăşurării activităţii lor.

ART. 41

(1) În cadrul Consiliului Naţional al Elevilor funcţionează următoarele comisii cu caracter permanent:

a) Comisia pentru învăţământ gimnazial;

b) Comisia pentru învăţământ profesional, tehnologic, confesional şi vocaţional;

c) Comisia pentru integrarea grupurilor vulnerabile şi a celor etnice;

d) Comisia pentru învăţământ special;

e) Comisia pentru voluntariat şi educaţie nonformală.

(2) Preşedinţii comisiilor sunt vicepreşedinţii Consiliului Naţional al Elevilor, numiţi prin consens în cadrul Biroului executiv al Consiliului Naţional al Elevilor şi validaţi prin votul majorităţii simple a Adunării generale.

(3) Membrii comisiilor sunt delegaţi de consiliile judeţene ale elevilor/Consiliul Municipal al Elevilor Bucureşti.

(4) Comisiile au obligaţia de a se întâlni de cel puţin două ori pe an şi de a menţine comunicarea permanentă între membrii săi.

(5) Şedinţele comisiilor se vor desfăşura de cel puţin două ori pe an, fizic sau online, la convocarea preşedintelui comisiei cu cel mult 15 zile înainte.

(6) Comisiile au următoarele obligaţii:

a) de a informa în permanenţă Biroul executiv cu privire la probleme specifice comisiei;

b) de a analiza şi dezbate probleme specifice, înaintând Biroului executiv şi Adunării generale rezoluţii cu privire la starea actuală şi soluţii privind îmbunătăţirea problemelor identificate.

ART. 42

(1) În cadrul Biroului executiv al Consiliului Naţional al Elevilor funcţionează următoarele departamente din care fac parte membri ai Biroului executiv:

a) Departamentul de organizare internă, coordonat de un secretar executiv;

b) Departamentul de relaţii externe, coordonat de un secretar executiv;

c) Departamentul de relaţii internaţionale, coordonat de un vicepreşedinte.

(2) Departamentul de organizare internă are următoarele atribuţii:

a) asigură buna desfăşurare a lucrărilor Biroului executiv, Adunării generale şi a altor evenimente organizate de către Consiliul Naţional al Elevilor;

b) este responsabil de fluxul documentelor la nivelul Consiliului Naţional al Elevilor;

c) pregăteşte agenda şedinţelor Biroului executiv al Consiliului Naţional al Elevilor şi Adunării generale a Consiliului Naţional al Elevilor şi o face cunoscută membrilor Consiliului Naţional al Elevilor cu o săptămână înaintea desfăşurării şedinţelor;

d) pregăteşte materialele necesare întâlnirilor şi logistica aferentă;

e) redactează procesele-verbale ale întâlnirilor;

f) menţine activă comunicarea dintre membrii Consiliului Naţional al Elevilor, Ministerul Educaţiei şi consiliile judeţene ale elevilor/Consiliul Municipal al Elevilor Bucureşti;

g) menţine în permanenţă legătura cu preşedinţii şi secretarii consiliilor judeţene ale elevilor/Consiliului Municipal al Elevilor Bucureşti;

h) acordă asistenţă consiliilor judeţene ale elevilor/Consiliului Municipal al Elevilor Bucureşti;

i) creează şi actualizează periodic bazele de date ale Consiliului Naţional al Elevilor.

(3) Departamentul de relaţii externe are următoarele atribuţii:

a) elaborează activităţi şi proiecte de promovare ale Consiliului Naţional al Elevilor;

b) actualizează periodic informaţiile de pe site-ul oficial şi de pe celelalte reţele de promovare ale Consiliului Naţional al Elevilor;

c) menţine o legătură strânsă cu directorii Departamentului PR & comunicare de la nivelul consiliilor judeţene ale elevilor/Consiliului Municipal al Elevilor Bucureşti;

d) reprezintă Consiliul Naţional al Elevilor în relaţia cu reprezentanţii mass-mediei şi menţine o strânsă legătură cu aceştia;

e) contribuie la elaborarea comunicatelor de presă elaborate de către Biroul de presă şi le propune spre aprobare Biroului executiv şi spre avizare preşedintelui CNE;

f) transmite comunicatele şi informările de presă ale Consiliului Naţional al Elevilor către publicul interesat;

g) organizează conferinţele de presă ale Biroului executiv al Consiliului Naţional al Elevilor;

h) elaborează parteneriate, pe care le înaintează Biroului executiv al Consiliului Naţional al Elevilor spre aprobare, şi menţine o legătură strânsă cu partenerii.

(4) Departamentul de relaţii internaţionale are următoarele atribuţii:

a) reprezintă Consiliul Naţional al Elevilor la nivel internaţional;

b) menţine legătura cu structuri de reprezentare ale elevilor din alte state;

c) organizează evenimente, întâlniri de lucru, conferinţe cu organizaţii din alte ţări sau internaţionale.

SECŢIUNEA a 11-a

**Preşedintele Consiliului Naţional al Elevilor**

ART. 43

(1) Preşedintele Consiliului Naţional al Elevilor este ales pe o perioadă de 2 ani dintre preşedinţii de consilii judeţene ale elevilor, prin votul majoritar al membrilor Consiliului Naţional al Elevilor prezenţi la Adunarea generală.

(2) Consiliul Municipal al Elevilor Bucureşti are dreptul la 4 voturi, exprimate de către preşedinte şi de către cei 3 prim-vicepreşedinţi.

(3) Este declarat ales candidatul care a întrunit în primul tur de scrutin majoritatea absolută a voturilor valabil exprimate ale Adunării generale a Consiliului Naţional al Elevilor.

(4) În cazul în care niciunul dintre candidaţi nu a întrunit majoritate absolută se organizează al doilea tur de scrutin, între primii 2 candidaţi stabiliţi în ordinea numărului de voturi obţinute în primul tur. În final este declarat ales candidatul care a obţinut majoritatea simplă a voturilor din partea Adunării generale a Consiliului Naţional al Elevilor.

ART. 44

Preşedintele Consiliului Naţional al Elevilor are următoarele atribuţii:

a) conduce întâlnirile Biroului executiv al Consiliului Naţional al Elevilor;

b) prezidează plenul Adunării generale a Consiliului Naţional al Elevilor;

c) reprezintă Consiliul Naţional al Elevilor la diverse evenimente şi manifestări naţionale sau internaţionale;

d) avizează comunicatele de presă;

e) propune spre adoptare hotărârile CNE;

f) avizează politica de acţiune aprobată de către Biroul executiv al CNE;

g) reprezintă Biroul executiv al CNE atunci când se solicită intervenţia sau prezenţa acestuia;

h) pregăteşte alături de secretarul Departamentului de organizare internă agenda şedinţelor;

i) asigură desfăşurarea discuţiilor într-un spirit de corectitudine şi respectarea disciplinei şi libertăţii de exprimare a tuturor reprezentanţilor Consiliului Naţional al Elevilor şi ai consiliilor judeţene ale elevilor/Consiliului Municipal al Elevilor Bucureşti;

j) propune un locţiitor dintre membrii Biroului executiv al Consiliului Naţional al Elevilor, în cazul în care nu poate fi prezent la o activitate care implică Consiliul Naţional al Elevilor;

k) exprimă opinii, puncte de vedere şi reacţii ale Consiliului Naţional al Elevilor;

l) intermediază legătura dintre Ministerul Educaţiei şi Consiliul Naţional al Elevilor;

m) în cadrul Biroului executiv al Consiliului Naţional al Elevilor, preşedintele trebuie să aibă în vedere doar interesul general şi specific al Consiliului Naţional al Elevilor şi interesul superior al elevilor. Este interzisă orice acţiune sau inacţiune prin care preşedintele favorizează un consiliu judeţean al elevilor/Consiliul Municipal al Elevilor Bucureşti.

ART. 45

(1) Preşedintele Consiliului Naţional al Elevilor este garantul respectării prezentului regulament de către toţi membrii Consiliului Naţional al Elevilor.

(2) Preşedintele Consiliului Naţional al Elevilor îşi poate păstra funcţiile din structurile inferioare cu acordul majorităţii simple a Adunării generale a respectivei structuri.

(3) În cazul în care preşedintele Consiliului Naţional al Elevilor deţine şi funcţia de preşedinte al unui consiliu judeţean al elevilor, acesta deleagă dreptul de vot în Adunarea generală a Consiliului Naţional al Elevilor altui membru al Biroului executiv al consiliului judeţean al elevilor.

ART. 46

Schimbarea din funcţie a preşedintelui Consiliului Naţional al Elevilor se poate face la propunerea majorităţii absolute a membrilor Biroului executiv al Consiliului Naţional al Elevilor sau la propunerea unei treimi din membrii Adunării generale, aprobată prin decizia majorităţii calificate a Adunării generale a Consiliului Naţional al Elevilor.

SECŢIUNEA a 12-a

**Vicepreşedinţii**

ART. 47

(1) Vicepreşedinţii Consiliului Naţional al Elevilor sunt membri ai Biroului executiv al Consiliului Naţional al Elevilor.

(2) Vicepreşedinţii Consiliului Naţional al Elevilor sunt aleşi pe o perioadă de 2 ani, prin vot democratic, de către membrii Adunării generale a Consiliului Naţional al Elevilor, cu majoritate simplă.

(3) În cadrul Biroului executiv al Consiliului Naţional al Elevilor, vicepreşedinţii trebuie să aibă în vedere doar interesul general şi specific al Consiliului Naţional al Elevilor şi interesul superior al elevilor. Este interzisă orice acţiune sau inacţiune prin care un vicepreşedinte favorizează un consiliu judeţean al elevilor/Consiliul Municipal al Elevilor Bucureşti.

(4) Vicepreşedinţii Consiliului Naţional al Elevilor îşi pot păstra funcţiile din structurile inferioare cu acordul majorităţii simple a Adunării generale a respectivei structuri.

(5) În cazul în care un vicepreşedintele al Consiliului Naţional al Elevilor deţine şi funcţia de preşedinte al unui consiliu judeţean al elevilor, acesta deleagă dreptul de vot în Adunarea generală a Consiliului Naţional al Elevilor altui membru al Biroului executiv al consiliului judeţean al elevilor.

ART. 48

Vicepreşedinţii Consiliului Naţional al Elevilor au următoarele atribuţii:

a) se asigură de aplicarea corectă a hotărârilor Adunării generale a Consiliului Naţional al Elevilor;

b) oferă consiliere şi suport consiliilor judeţene ale elevilor la solicitarea acestora;

c) moderează discuţiile dintre consiliile judeţene ale elevilor, la solicitarea acestora;

d) moderează şi facilitează întâlnirile pe probleme specifice elevilor;

e) asigură buna desfăşurare a activităţii din cadrul consiliilor judeţene ale elevilor de care sunt răspunzători;

f) aduc la cunoştinţă Ministerului Educaţiei încălcări ale Regulamentului de organizare şi funcţionare a unităţilor de învăţământ preuniversitar;

g) reprezintă Consiliul Naţional al Elevilor la diverse activităţi, ceremonii, proiecte şi acţiuni la care Consiliul Naţional al Elevilor este invitat şi preşedintele nu poate participa;

h) vicepreşedinţii pot îndeplini şi alte atribuţii stabilite de Adunarea generală, Biroul executiv al Consiliului Naţional al Elevilor sau preşedintele Consiliului Naţional al Elevilor.

ART. 49

(1) Fiecare vicepreşedinte este preşedintele uneia dintre comisiile precizate la art. 41 sau este numit responsabil de Departamentul de organizare internă, Departamentul de relaţii externe sau Departamentul de relaţii internaţionale.

(2) Pentru conducerea comisiilor sau a departamentelor, vicepreşedinţii sunt numiţi prin decizie de către preşedintele Consiliului Naţional al Elevilor şi validaţi prin votul Adunării generale.

ART. 50

Pentru conducerea comisiilor prevăzute la art. 40, vicepreşedinţii au următoarele atribuţii:

a) menţin permanent legătura şi colaborează cu departamentele judeţene omoloage;

b) prezidează comisiile de lucru;

c) coordonează şi implementează proiecte educaţionale, dezbateri, seminare, întâlniri, conferinţe, simpozioane, schimburi de tineri, competiţii, tabere sau concursuri între elevi;

d) menţin în permanenţă informaţi membrii Biroului executiv şi ai Adunării generale cu privire la problemele specifice;

e) analizează şi dezbat în comisii probleme specifice, înaintând Biroului executiv şi Adunării generale rezoluţii cu privire la starea actuală şi soluţii privind îmbunătăţirea problemelor identificate.

ART. 51

Atribuţiile vicepreşedintelui responsabil de Departamentul de organizare internă sunt următoarele:

a) colaborează şi oferă sprijin secretarilor din cadrul consiliilor judeţene ale elevilor/Consiliului Municipal al Elevilor Bucureşti;

b) asigură o bună coordonare a activităţii tehnice interne a Consiliului Naţional al Elevilor, precum şi diseminarea corectă, eficientă şi imediată a informaţiilor şi documentelor cu caracter intern;

c) pregăteşte la solicitarea Adunării generale şi a Biroului executiv ale Consiliului Naţional al Elevilor orice tip de materiale, rapoarte şi analize necesare Adunării generale;

d) îl asistă pe secretarul executiv al Departamentului de organizare internă în orice altă activitate ce ţine de organizarea internă a Consiliului Naţional al Elevilor;

e) promovează şi asigură coordonarea tuturor activităţilor legate de o mai bună administrare din cadrul Consiliului Naţional al Elevilor.

ART. 52

Atribuţiile vicepreşedintelui responsabil de Departamentul de relaţii internaţionale sunt următoarele:

a) intermediază relaţia cu alte instituţii publice şi private internaţionale, organizaţii guvernamentale şi neguvernamentale internaţionale;

b) facilitează încheierea de parteneriate între Consiliul Naţional al Elevilor şi alte instituţii publice şi private internaţionale, organizaţii guvernamentale şi neguvernamentale internaţionale.

ART. 53

Atribuţiile vicepreşedintelui responsabil de Departamentul de relaţii externe sunt următoarele:

a) sprijină responsabilii de comunicare din cadrul consiliilor judeţene ale elevilor/Consiliului Municipal al Elevilor Bucureşti;

b) contribuie la elaborarea comunicatelor de presă emise de Consiliul Naţional al Elevilor;

c) realizează o analiză a reacţiilor apărute în spaţiul public la adresa poziţiilor, acţiunilor şi a comunicatelor de presă ale Consiliului Naţional al Elevilor.

ART. 54

Schimbarea din funcţie a vicepreşedinţilor Consiliului Naţional al Elevilor se poate face la propunerea majorităţii absolute a membrilor Biroului executiv al Consiliului Naţional al Elevilor sau la propunerea unei treimi din membrii Adunării generale, adoptată prin votul majorităţii absolute a Adunării generale a Consiliului Naţional al Elevilor.

SECŢIUNEA a 13-a

**Secretarii executivi**

ART. 55

Cei doi secretari executivi ai Consiliului Naţional al Elevilor sunt responsabili de departamentele de organizare internă, respectiv de relaţii externe ale Consiliului Naţional al Elevilor şi sunt aleşi pe o perioadă de 2 ani cu majoritatea simplă a voturilor obţinute în urma susţinerii candidaturii în faţa membrilor Adunării generale a Consiliului Naţional al Elevilor.

ART. 56

Secretarii executivi au următoare atribuţii:

1. Secretarul executiv al Departamentului de organizare internă:

a) elaborează strategia de dezvoltare pe departamentul pe care îl conduce;

b) oferă sprijin şi consiliere substructurilor Consiliului Naţional al Elevilor;

c) coordonează activitatea Departamentului de organizare internă;

d) alături de vicepreşedintele Consiliului Naţional al Elevilor responsabil de Departamentul de organizare internă asigură îndeplinirea tuturor atribuţiilor menţionate în prezentul regulament;

e) în absenţa preşedintelui, secretarul Departamentului de organizare internă preia atribuţiile acestuia;

f) în cazul în care preşedintele Consiliului Naţional al Elevilor îşi încetează mandatul înainte de termen, secretarul executiv al Departamentului de organizare internă devine preşedinte interimar al Consiliului Naţional al Elevilor pentru o perioadă de 45 de zile, timp în care este convocată Adunarea generală extraordinară a Consiliului Naţional al Elevilor pentru organizarea alegerilor;

g) în cadrul Biroului executiv al Consiliului Naţional al Elevilor, secretarul Departamentului de organizare internă trebuie să aibă în vedere doar interesul general şi specific al Consiliului Naţional al Elevilor şi interesul superior al elevilor. Este interzisă orice acţiune sau inacţiune prin care secretarul favorizează un consiliu judeţean al elevilor/Consiliul Municipal al Elevilor Bucureşti.

2. Secretarul executiv al Departamentului de relaţii externe:

a) elaborează strategia de dezvoltare pe departamentul pe care îl conduce;

b) coordonează activitatea Departamentului de relaţii externe;

c) alături de vicepreşedintele Consiliului Naţional al Elevilor responsabil de Departamentul de relaţii externe asigură îndeplinirea tuturor atribuţiilor menţionate în prezentul regulament;

d) în cadrul Biroului executiv al Consiliului Naţional al Elevilor, secretarul Departamentului de relaţii externe trebuie să aibă în vedere doar interesul general şi specific al Consiliului Naţional al Elevilor şi interesul superior al elevilor. Este interzisă orice acţiune sau inacţiune prin care secretarul favorizează un consiliu judeţean al elevilor/Consiliul Municipal al Elevilor Bucureşti.

ART. 57

În cazul în care unul dintre secretarii executivi nu poate fi prezent la o întâlnire a Biroului executiv sau a Adunării generale a Consiliului Naţional al Elevilor, atribuţiile sale sunt preluate de către vicepreşedintele responsabil de respectivul departament.

ART. 58

Schimbarea din funcţie a secretarilor Consiliului Naţional al Elevilor se poate face la propunerea majorităţii absolute a membrilor Biroului executiv al Consiliului Naţional al Elevilor sau la propunerea unei treimi din membrii Adunării generale, adoptată prin votul majorităţii absolute a Adunării generale a Consiliului Naţional al Elevilor.

ART. 59

(1) În cazul în care Biroul executiv al Consiliului Naţional al Elevilor are mai mult de 5 posturi vacante, Adunarea generală a Consiliului Naţional al Elevilor propune numirea de vicepreşedinţi interimari din rândul membrilor Adunării generale, decizie ce trebuie adoptată cu majoritate absolută.

(2) În cazul în care Biroul executiv al Consiliului Naţional al Elevilor rămâne complet în incapacitate sau nu există o persoană care poate fi numită pe funcţia de preşedinte interimar, respectiv secretar executiv interimar, Adunarea generală a Consiliului Naţional al Elevilor propune numirea, din rândul membrilor Adunării generale, a unui preşedinte interimar, a doi secretari executivi interimari şi a trei vicepreşedinţi interimari.

(3) Această propunere trebuie să fie aprobată cu majoritate calificată. În urma numirii, noul Birou executiv are obligativitatea de a convoca Adunarea generală extraordinară, conform prevederilor acestui regulament, în maximum 45 de zile.

SECŢIUNEA a 14-a

**Comisia Naţională de Etică a Consiliului Naţional al Elevilor**

ART. 60

(1) Comisia Naţională de Etică este formată din 3 membri aleşi anual de către Adunarea generală a Consiliului Naţional al Elevilor. Niciunul dintre membrii Comisiei Naţionale de Etică nu poate avea o altă funcţie în cadrul Consiliului Naţional al Elevilor sau în cadrul substructurilor sale.

(2) Din partea fiecărui consiliu judeţean al elevilor/Consiliului Municipal al Elevilor Bucureşti poate participa la alegerile pentru desemnarea membrilor Comisiei Naţionale de Etică un singur candidat desemnat cu votul majorităţii simple a Adunării generale a consiliilor judeţene ale elevilor/Consiliului Municipal al Elevilor Bucureşti din care face sau a făcut parte.

(3) Membrii Comisiei Naţionale de Etică sunt aleşi de către Adunarea generală a Consiliului Naţional al Elevilor cu votul a jumătate plus unu dintre membri.

(4) Selecţia candidaţilor se realizează în conformitate cu metodologia de alegeri din mandatul respectiv.

(5) Calitatea de membru al Comisiei Naţionale de Etică încetează ca urmare a demisiei, cu preaviz obligatoriu de 10 zile, sau în urma votului a 2/3 din membrii Adunării generale a CNE, la propunerea unei treimi din membrii Adunării generale/a majorităţii absolute a Biroului executiv.

ART. 61

(1) Comisia Naţională de Etică acţionează ca un organism de monitorizare a conduitei membrilor Consiliului Naţional al Elevilor şi oferă consiliere pentru toate organismele Consiliului Naţional al Elevilor, precum şi consiliilor judeţene ale elevilor/Consiliului Municipal al Elevilor Bucureşti.

(2) Comisia monitorizează punerea în aplicare a prezentului regulament, a hotărârilor, a deciziilor şi a celorlalte tipuri de acte emise de Adunarea generală a Consiliului Naţional al Elevilor şi de Biroul executiv al Consiliului Naţional al Elevilor.

ART. 62

(1) Comisia se întruneşte în şedinţe online cel puţin o dată pe lună sau ori de câte ori este nevoie.

(2) Întrunirile Comisiei Naţionale de Etică sunt prezidate prin rotaţie de către fiecare membru, alfabetic.

ART. 63

(1) Comisia Naţională de Etică adoptă avize consultative prin consens. Dacă după două tururi de vot membrii comisiei nu pot ajunge la un consens, decizia se poate adopta în al treilea tur de vot cu o majoritate simplă din voturile membrilor.

(2) Comisia este regulamentar întrunită dacă toţi membrii sunt prezenţi.

(3) Adunarea generală şi Biroul executiv al Consiliului Naţional al Elevilor vor primi permanent informări cu privire la discuţiile din cadrul comisiei.

(4) Avizele consultative ale Comisiei Naţionale de Etică se transmit Biroului executiv în termen de maximum 48 de ore de la adoptare.

ART. 64

(1) Comisia are acces la documentele emise de Consiliul Naţional al Elevilor considerate relevante de către Biroul executiv.

(2) Comisia Naţională de Etică va prezenta un raport anual către Adunarea generală a Consiliului Naţional al Elevilor.

SECŢIUNEA a 15-a

**Biroul de presă**

ART. 65

Biroul de presă al Consiliului Naţional al Elevilor (CNE) este organismul care dezvoltă şi implementează politica de imagine prin asigurarea identităţii vizuale a structurii.

ART. 66

(1) Activitatea Biroului de presă este coordonată de Departamentul de relaţii externe.

(2) Biroul de presă funcţionează în baza Regulamentului de organizare şi funcţionare al Biroului de presă, adoptat de Adunarea generală a Consiliului Naţional al Elevilor cu votul majorităţii simple.

(3) Consiliul judeţean al elevilor/Consiliul Municipal al Elevilor Bucureşti poate înfiinţa un Birou de presă la propunerea majorităţii simple a Biroului executiv şi cu avizul Adunării generale.

SECŢIUNEA a 16-a

**Candidatura la nivel naţional**

ART. 67

(1) Alegerile pentru toate funcţiile din cadrul Biroului executiv al Consiliului Naţional al Elevilor se organizează în cadrul Adunării generale ordinare a Consiliului Naţional al Elevilor pentru funcţiile vacante din cadrul structurii.

(2) Prin derogare de la alin. (1) se pot organiza alegeri pentru funcţiile rămase vacante şi în cadrul adunărilor generale extraordinare. La aceste alegeri nu pot candida elevii care deţin, la momentul organizării sesiunii de alegeri, o funcţie în Biroul executiv al Consiliului Naţional al Elevilor.

(3) Comisia Naţională de Concurs şi Validare se constituie prin decizie a Biroului executiv şi este formată din membrii Biroului executiv în funcţie, care nu candidează la o nouă funcţie, şi un membru al Comisiei Naţionale de Etică.

ART. 68

Candidaturile pentru funcţiile din cadrul Consiliului Naţional al Elevilor se depun la Comisia Naţională de Concurs şi Validare după criteriile şi în intervale de timp stabilite anual de către metodologia de organizare a alegerilor din Consiliul Naţional al Elevilor.

ART. 69

Candidaţii pentru funcţiile din cadrul Consiliului Naţional al Elevilor trebuie să îndeplinească următoarele cerinţe:

a) candidatul trebuie să deţină funcţia de preşedinte al consiliului judeţean al elevilor/Consiliului Municipal al Elevilor Bucureşti sau funcţia de membru al Biroului executiv al Consiliului Naţional al Elevilor;

b) să fi avut calitatea de membru în Consiliul Naţional al Elevilor de cel puţin un an;

c) să nu se afle în an terminal de liceu;

d) să nu fie afiliat unei entităţi cu caracter politic sau unui partid politic;

e) să aibă calitatea de elev;

f) să nu fi fost demis anterior din nicio structură a Consiliului Naţional al Elevilor.

ART. 70

Dosarul de candidatură trebuie să conţină formularul de candidatură pentru Consiliul Naţional al Elevilor, a cărui componenţă se regăseşte în Metodologia de organizare şi desfăşurare a alegerilor din cadrul Consiliului Naţional al Elevilor.

CAPITOLUL III

**Relaţia dintre Consiliul Naţional al Elevilor şi consiliile judeţene ale elevilor/Consiliul Municipal al Elevilor Bucureşti**

SECŢIUNEA 1

**Relaţia dintre CNE şi CJE/CMEB**

ART. 71

(1) Consiliul Naţional al Elevilor este format din 41 de consilii judeţene ale elevilor, constituite în fiecare judeţ, şi din Consiliul Municipal al Elevilor Bucureşti.

(2) Consiliile judeţene ale elevilor, respectiv Consiliul Municipal al Elevilor Bucureşti menţin o relaţie de subordonare faţă de Consiliul Naţional al Elevilor.

SECŢIUNEA a 2-a

**Competenţe**

ART. 72

Delimitarea competenţelor Consiliului Naţional al Elevilor de cele ale consiliilor judeţene ale elevilor/Consiliului Municipal al Elevilor Bucureşti este guvernată de principiul atribuirii. Exercitarea acestor competenţe este reglementată de principiile subsidiarităţii şi proporţionalităţii.

ART. 73

Conform principiului subsidiarităţii, Consiliul Naţional al Elevilor intervine numai în măsura în care obiectivele acţiunii preconizate nu pot fi realizate în mod satisfăcător de către consiliile judeţene ale elevilor/Consiliul Municipal al Elevilor Bucureşti nici la nivel judeţean, nici la nivel local sau şcolar, iar efectele acţiunii preconizate pot fi realizate mai bine la nivelul Consiliului Naţional al Elevilor.

CAPITOLUL IV

**Consiliile judeţene ale elevilor/Consiliul Municipal al Elevilor Bucureşti, consiliile şcolare ale elevilor şi consiliile şcolare ale elevilor junior**

SECŢIUNEA 1

**Regulamentul intern al Consiliului Naţional al Elevilor**

ART. 74

Modul de funcţionare a consiliilor judeţene ale elevilor/Consiliului Municipal al Elevilor Bucureşti, respectiv a consiliilor şcolare ale elevilor, precum şi alte aspecte ale organizării interne a Consiliului Naţional al Elevilor se aprobă prin regulamentul intern al Consiliului Naţional al Elevilor.

ART. 75

Regulamentul intern se adoptă şi se modifică la propunerea majorităţii absolute a Biroului executiv sau a unei treimi din numărul membrilor Adunării generale, cu votul majorităţii calificate a membrilor Adunării generale.

ART. 76

Regulamentul intern are caracter obligatoriu pentru Consiliul Naţional al Elevilor, consiliile judeţene ale elevilor/Consiliul Municipal al Elevilor Bucureşti, respectiv consiliile şcolare ale elevilor.

SECŢIUNEA a 2-a

**Consiliul judeţean al elevilor/Consiliul Municipal al Elevilor Bucureşti**

ART. 77

(1) Consiliul judeţean al elevilor, respectiv Consiliul Municipal al Elevilor Bucureşti este structura reprezentativă a elevilor la nivel judeţean/al municipiului Bucureşti, parte a Consiliului Naţional al Elevilor, care exercită atribuţiile Consiliului Naţional al Elevilor la nivel judeţean/al municipiului Bucureşti şi coordonează activitatea consiliilor şcolare ale elevilor subordonate.

(2) Consiliile judeţene ale elevilor şi Consiliul Municipal al Elevilor Bucureşti sunt formate din consiliile şcolare ale elevilor din respectiva unitate administrativ-teritorială din învăţământul preuniversitar.

SECŢIUNEA a 3-a

**Consiliul şcolar al elevilor**

ART. 78

(1) Consiliul şcolar al elevilor este structura reprezentativă a elevilor la nivel şcolar, substructură a consiliului judeţean al elevilor/Consiliului Municipal al Elevilor Bucureşti, respectiv a Consiliului Naţional al Elevilor. Consiliul şcolar al elevilor este format din reprezentanţii claselor, aleşi prin vot democratic la începutul anului şcolar.

(2) Activitatea consiliului şcolar al elevilor se desfăşoară la nivel şcolar, respectând principiul reprezentativităţii elevilor din cadrul structurilor sale.

(3) Consiliul şcolar al elevilor are dreptul de a folosi spaţiul unităţii de învăţământ în vederea îndeplinirii obiectivelor asumate şi pentru a desfăşura activităţi interne, cu acordul consiliului de administraţie, în condiţiile legii.

SECŢIUNEA a 4-a

**Consiliul şcolar al elevilor junior**

ART. 79

(1) Consiliul şcolar al elevilor junior se constituie în unităţile de învăţământ preuniversitar gimnazial şi este structura reprezentativă a elevilor la nivel şcolar, substructură a consiliului judeţean al elevilor/Consiliului Municipal al Elevilor Bucureşti, respectiv a Consiliului Naţional al Elevilor. Consiliul şcolar al elevilor junior este format din reprezentanţii claselor, aleşi prin vot democratic la începutul anului şcolar.

(2) Activitatea consiliului şcolar al elevilor junior se desfăşoară la nivel şcolar, respectând principiul reprezentativităţii elevilor din cadrul structurilor sale.

(3) Pentru Biroul executiv al consiliului şcolar al elevilor junior pot candida doar elevii claselor a VII-a şi a VIII-a.

(4) Modul de organizare şi funcţionare a consiliului şcolar al elevilor junior este reglementat prin regulamentul de organizare şi funcţionare a consiliilor şcolare ale elevilor junior, adoptat de către Adunarea generală a Consiliului Naţional al Elevilor la propunerea Biroului executiv.

CAPITOLUL V

**Relaţia dintre Consiliul Naţional al Elevilor şi substructurile sale cu autorităţile publice**

ART. 80

Consiliul Naţional al Elevilor desemnează reprezentanţi în comisiile de lucru la care sunt invitaţi să participe ale Ministerului Educaţiei/ale altor instituţii care se consultă sau conlucrează cu reprezentanţii elevilor.

ART. 81

(1) Consiliul judeţean al elevilor/Consiliul Municipal al Elevilor Bucureşti îşi deleagă un membru, cu statut de observator, în consiliul de administraţie al inspectoratului şcolar judeţean/Inspectoratul Şcolar al Municipiului Bucureşti.

(2) Consiliile judeţene ale elevilor/Consiliul Municipal al Elevilor Bucureşti pot/poate colabora cu palatele şi cluburile copiilor, cu direcţiile judeţene pentru sport şi tineret, cu structurile asociative ale părinţilor, dar şi cu alte instituţii şi organisme de specialitate de la nivel local, regional şi naţional.

ART. 82

(1) Unităţile de învăţământ preuniversitar din România colaborează cu reprezentanţii consiliilor şcolare ale elevilor/consiliilor şcolare ale elevilor junior.

(2) Consiliul şcolar al elevilor/Consiliul şcolar al elevilor junior îşi deleagă un reprezentant şi în următoarele comisii permanente:

a) Comisia de evaluare şi asigurare a calităţii;

b) Comisia pentru prevenirea şi eliminarea violenţei, a faptelor de corupţie şi discriminării în mediul şcolar şi promovarea interculturalităţii.

ART. 83

(1) Cheltuielile de transport ocazionate de participarea membrilor consiliilor şcolare ale elevilor/consiliilor şcolare ale elevilor junior la conferinţe, seminare, întâlniri de lucru sunt decontate de unitatea de învăţământ de provenienţă a elevilor.

(2) Decontul legat de deplasarea membrilor consiliilor şcolare ale elevilor/consiliilor şcolare ale elevilor junior se face în baza ordinului de deplasare.

CAPITOLUL VI

**Dispoziţii tranzitorii şi finale**

ART. 84

Prezentul regulament este adoptat de către Adunarea generală a Consiliului Naţional al Elevilor în cadrul celei de-a XLII-a sesiuni a Adunării generale organizate la Ploieşti în ianuarie 2024, cu modificările ulterioare realizate de către Biroul executiv, cu avizul Adunării generale.

ART. 85

(1) Prevederile prezentului regulament şi cele ale regulamentului intern sunt obligatorii pentru toate consiliile judeţene ale elevilor/Consiliul Municipal al Elevilor Bucureşti şi pentru toate organismele interne ale CNE.

(2) Procedura de revizuire a regulamentului de organizare şi funcţionare poate fi iniţiată de majoritatea absolută a membrilor Adunării generale sau a majorităţii calificate a membrilor Biroului executiv.

(3) Proiectul de revizuire este înaintat Adunării generale a CNE de către Biroul executiv al Consiliului Naţional al Elevilor, cu votul majorităţii calificate.

(4) Regulamentul de organizare şi funcţionare se modifică cu votul majorităţii calificate a Adunării generale a Consiliului Naţional al Elevilor.

ART. 86

Începând cu momentul reorganizării instituţiilor din învăţământul preuniversitar, în conformitate cu Legea învăţământului preuniversitar nr. 198/2023, cu modificările şi completările ulterioare, sintagma "ISJ/ISMB" se va citi "DJIP/DMBIP".

---------------