ORDIN Nr. 5526/2024 din 12 iulie 2024

pentru aprobarea Metodologiei privind eliberarea pentru profesiile nereglementate în România a adeverinţei de conformitate a studiilor cu prevederile Directivei 2005/36/CE a Parlamentului European şi a Consiliului din 7 septembrie 2005 privind recunoaşterea calificărilor profesionale

EMITENT: MINISTERUL EDUCAŢIEI

PUBLICAT ÎN: MONITORUL OFICIAL NR. 694 din 17 iulie 2024

Având în vedere Legea nr. 157/2005 pentru ratificarea Tratatului dintre Regatul Belgiei, Republica Cehă, Regatul Danemarcei, Republica Federală Germania, Republica Estonia, Republica Elenă, Regatul Spaniei, Republica Franceză, Irlanda, Republica Italiană, Republica Cipru, Republica Letonia, Republica Lituania, Marele Ducat al Luxemburgului, Republica Ungară, Republica Malta, Regatul Ţărilor de Jos, Republica Austria, Republica Polonă, Republica Portugheză, Republica Slovenia, Republica Slovacă, Republica Finlanda, Regatul Suediei, Regatul Unit al Marii Britanii şi Irlandei de Nord (state membre ale Uniunii Europene) şi Republica Bulgaria şi România privind aderarea Republicii Bulgaria şi a României la Uniunea Europeană, semnat de România la Luxemburg la 25 aprilie 2005,

în temeiul Legii învăţământului superior nr. 199/2023, cu modificările şi completările ulterioare,

în baza Legii învăţământului preuniversitar nr. 198/2023, cu modificările şi completările ulterioare,

în temeiul Legii nr. 200/2004 privind recunoaşterea diplomelor şi calificărilor profesionale pentru profesiile reglementate din România, cu modificările şi completările ulterioare,

în temeiul Hotărârii Guvernului nr. 414/2020 privind desemnarea coordonatorului naţional şi a utilizatorilor pentru baza de date a Comisiei Europene cu profesiile reglementate - RegProf, precum şi pentru aprobarea activităţilor de înregistrare a profesiilor reglementate din România şi cooperarea administrativă cu Comisia Europeană şi autorităţile competente din alte state membre ale Uniunii Europene, ale Spaţiului Economic European şi din Confederaţia Elveţiană,

ţinând cont de dispoziţiile Ordonanţei de urgenţă a Guvernului nr. 204/2020 privind stabilirea unor măsuri de aplicare a Acordului privind retragerea Regatului Unit al Marii Britanii şi Irlandei de Nord din Uniunea Europeană şi din Comunitatea Europeană a Energiei Atomice, în materie de reglementare a dreptului de intrare şi şedere pe teritoriul României, aprobată cu modificări prin Legea nr. 77/2021, cu modificările şi completările ulterioare,

în baza prevederilor Ordonanţei de urgenţă a Guvernului nr. 38/2020 privind utilizarea înscrisurilor în formă electronică la nivelul autorităţilor şi instituţiilor publice,

în baza Ordinului ministrului educaţiei şi cercetării nr. 4.241/2020 privind luarea unor măsuri pentru eficientizarea serviciilor furnizate de Centrul Naţional de Recunoaştere şi Echivalare a Diplomelor,

în temeiul art. 13 alin. (3) din Hotărârea Guvernului nr. 731/2024 privind organizarea şi funcţionarea Ministerului Educaţiei,

**ministrul educaţiei** emite prezentul ordin.

ART. 1

Se aprobă Metodologia privind eliberarea pentru profesiile nereglementate în România a adeverinţei de conformitate a studiilor cu prevederile Directivei 2005/36/CE a Parlamentului European şi a Consiliului din 7 septembrie 2005 privind recunoaşterea calificărilor profesionale, prevăzută în anexa care face parte integrantă din prezentul ordin.

ART. 2

La data intrării în vigoare a prezentului ordin se abrogă Ordinul ministrului educaţiei, cercetării, tineretului şi sportului nr. 3.199/2012 pentru aprobarea Metodologiei privind eliberarea pentru profesiile nereglementate în România a adeverinţei de conformitate a studiilor cu prevederile Directivei 2005/36/CE a Parlamentului European şi a Consiliului din 7 septembrie 2005 privind recunoaşterea calificărilor profesionale, publicat în Monitorul Oficial al României, Partea I, nr. 108 din 10 februarie 2012.

ART. 3

Centrul Naţional de Recunoaştere şi Echivalare a Diplomelor, instituţiile de învăţământ superior, inspectoratele şcolare judeţene şi Inspectoratul Şcolar al Municipiului Bucureşti duc la îndeplinire prevederile prezentului ordin.

ART. 4

Prezentul ordin se publică în Monitorul Oficial al României, Partea I.

p. Ministrul educaţiei,

**Gigel Paraschiv,**

secretar de stat

Bucureşti, 12 iulie 2024.

Nr. 5.526.

ANEXĂ

**METODOLOGIE**

**privind eliberarea pentru profesiile nereglementate în România a adeverinţei de conformitate a studiilor cu prevederile Directivei 2005/36/CE a Parlamentului European şi a Consiliului din 7 septembrie 2005 privind recunoaşterea calificărilor profesionale**

ART. 1

(1) Prezenta metodologie se aplică cetăţenilor statelor membre ale Uniunii Europene, ale Spaţiului Economic European şi ai Confederaţiei Elveţiene, precum şi cetăţenilor beneficiari ai art. 50 din Tratatul privind Uniunea Europeană, denumiţi în continuare beneficiari ai art. 50 TUE, care au studiat pe teritoriul României şi care solicită eliberarea unei adeverinţe de conformitate, în scopul exercitării, în mod independent sau ca salariat, a unei profesii nereglementate în România, dar reglementată în unul din celelalte state menţionate mai sus. Verificarea reglementării profesiei se realizează prin intermediul bazei de date a Comisiei Europene cu profesiile reglementate, denumită în continuare RegProf.

(2) Adeverinţa atestă conformitatea studiilor absolvite în România cu prevederile Directivei 2005/36/CE a Parlamentului European şi a Consiliului din 7 septembrie 2005 privind recunoaşterea calificărilor profesionale, cu modificările şi completările ulterioare, denumită în continuare Directiva 2005/36/CE.

ART. 2

(1) Adeverinţa de conformitate se eliberează de către Centrul Naţional de Recunoaştere şi Echivalare a Diplomelor, denumit în continuare C.N.R.E.D., şi poate fi solicitată de către cetăţenii prevăzuţi la art. 1 alin. (1) în baza unui act de studii eliberat de o unitate de învăţământ sau de o instituţie acreditată de învăţământ superior din cadrul sistemului naţional de învăţământ din România.

(2) Adeverinţa de conformitate certifică unul dintre nivelurile de calificare prevăzute la art. 11 din Directiva 2005/36/CE şi se eliberează în limba română şi în limba engleză.

ART. 3

(1) Dosarul pentru obţinerea adeverinţei de conformitate cuprinde următoarele documente:

a) cerere;

b) actul de studii (diploma, adeverinţa, certificatul sau atestatul de competenţă etc.), în copie;

c) anexa la actul de studii, în copie;

d) actul de studii şi/sau anexa la actul de studii obţinut/ă anterior, în cazul în care se solicită eliberarea adeverinţei pentru diploma sau certificatul de şcoală profesională, de învăţământ complementar sau de ucenici, în copie;

e) actul de identitate, respectiv dovada schimbării numelui şi documentul de rezidenţă, care dovedeşte calitatea de beneficiar al art. 50 TUE, dacă este cazul, în copie;

f) dovada taxei de evaluare, conform normelor legale în vigoare, în copie.

(2) În situaţia în care se constată existenţa oricăror suspiciuni privind autenticitatea actelor de studii, C.N.R.E.D. informează în scris instituţia de învăţământ superior sau, după caz, unitatea de învăţământ preuniversitar, în vederea înaintării sesizării către autorităţile abilitate, procedura de eliberare a adeverinţei fiind suspendată până la finalizarea cercetărilor de către organele abilitate. Sesizarea Direcţiei generale juridice şi control se realizează şi în cazul în care C.N.R.E.D. este informat cu privire la existenţa unei adeverinţe de conformitate care nu a fost emisă de către C.N.R.E.D.

(3) Dosarele se depun:

a) online prin Punctul de contact unic electronic (PCUe);

b) la Registratura Ministerului Educaţiei sau prin intermediul serviciilor poştale.

ART. 4

(1) Durata de soluţionare este de maximum 30 de zile lucrătoare de la data înregistrării dosarului complet la C.N.R.E.D., cu posibilitatea de prelungire în cazuri justificate şi informarea solicitantului.

(2) În cazul în care C.N.R.E.D. constată că dosarul este incomplet, informează solicitantul cu privire la completarea dosarului în termen de 30 de zile lucrătoare de la data primirii înştiinţării.

(3) În cazul în care solicitantul nu completează dosarul în termenul menţionat la alin. (2), C.N.R.E.D. clasează dosarul, urmând ca reluarea procedurii să se facă în baza depunerii unui nou dosar.

ART. 5

(1) Decizia C.N.R.E.D. poate fi contestată o singură dată, în termen de 30 de zile lucrătoare de la comunicare, printr-o cerere motivată.

(2) Contestaţiile sunt evaluate în termen de 60 de zile lucrătoare, cu posibilitatea prelungirii justificate şi informarea solicitantului.

ART. 6

Adeverinţa de conformitate se eliberează astfel:

a) titularului;

b) unei persoane împuternicite prin procură notarială;

c) prin servicii de curierat sau poştale;

d) în format digital, cu semnătură electronică, pentru dosarele depuse online prin PCUe.

ART. 7

În cazul pierderii, distrugerii sau deteriorării adeverinţei, C.N.R.E.D. eliberează, la cerere, un duplicat al acesteia. Pentru eliberarea duplicatului, solicitantul adresează, în scris, o cerere însoţită de următoarele documente:

a) actul de studii în baza căruia a fost eliberată adeverinţa, în copie;

b) actul de identitate, în copie;

c) dovada taxei de evaluare, conform normelor legale în vigoare, în copie;

d) declaraţie pe propria răspundere cu privire la încadrarea în una dintre situaţiile menţionate mai sus.

---------------