ORDIN Nr. 7303/2024 din 24 octombrie 2024

pentru aprobarea Metodologiei privind echivalarea de către inspectoratele şcolare judeţene şi Inspectoratul Şcolar al Municipiului Bucureşti a perioadelor de studii efectuate în străinătate şi la organizaţiile furnizoare de educaţie, care organizează şi desfăşoară, pe teritoriul României, activităţi de învăţământ corespunzătoare unui sistem educaţional din altă ţară, înscrise în Registrul special al Agenţiei Române de Asigurare a Calităţii în Învăţământul Preuniversitar, şi pentru aprobarea modelului atestatului de echivalare a studiilor efectuate în străinătate şi în România

*Text în vigoare începând cu data de 4 noiembrie 2025*

*REALIZATOR: COMPANIA DE INFORMATICĂ NEAMŢ*

*Text actualizat prin produsul informatic legislativ LEX EXPERT în baza actelor normative modificatoare, publicate în Monitorul Oficial al României, Partea I, până la 4 noiembrie 2025.*

***Act de bază***

**#B**: *Ordinul ministrului educaţiei nr. 7303/2024, publicat în Monitorul Oficial al României, Partea I, nr. 1082 din 30 octombrie 2024*

***Acte modificatoare***

**#M1**: *Ordinul ministrului educaţiei şi cercetării nr. 6538/2025*

*Modificările şi completările efectuate prin actul modificator sunt scrise cu font italic. În faţa fiecărei modificări sau completări este indicat actul normativ care a efectuat modificarea sau completarea respectivă, în forma* ***#M1****.*

**#B**

În conformitate cu prevederile art. 115 alin. (2) lit. q) din Legea învăţământului preuniversitar nr. 198/2023, cu modificările şi completările ulterioare,

în baza Legii nr. 172/1998 privind ratificarea Convenţiei cu privire la recunoaşterea atestatelor obţinute în învăţământul superior în statele din regiunea Europei, adoptată la Lisabona la 11 aprilie 1997,

având în vedere prevederile Ordinului ministrului educaţiei nr. 5.856/2021 privind aprobarea Procedurilor de înscriere a organizaţiilor furnizoare de educaţie, care organizează şi desfăşoară, pe teritoriul României, activităţi de învăţământ corespunzătoare unui sistem educaţional din altă ţară, în Registrul special al organizaţiilor furnizoare de educaţie care organizează şi desfăşoară, pe teritoriul României, activităţi de învăţământ corespunzătoare unui sistem educaţional din altă ţară şi de recunoaştere a studiilor efectuate de elevii şcolarizaţi în cadrul acestor unităţi de învăţământ, precum şi pentru aprobarea unor formulare,

în baza prevederilor Ordinului ministrului educaţiei nr. 5.726/2024 privind aprobarea Regulamentului-cadru de organizare şi funcţionare a unităţilor de învăţământ preuniversitar,

luând în considerare Recomandarea Consiliului din 26 noiembrie 2018 privind promovarea recunoaşterii reciproce automate a calificărilor dobândite în cadrul învăţământului superior şi a celor dobândite ca urmare a absolvirii unui ciclu secundar superior de învăţământ şi formare, precum şi a rezultatelor perioadelor de învăţare petrecute în străinătate (2018/C 444/01),

în temeiul art. 13 alin. (3) din Hotărârea Guvernului nr. 731/2024 privind organizarea şi funcţionarea Ministerului Educaţiei, cu modificările ulterioare,

**ministrul educaţiei** emite prezentul ordin.

ART. 1

Se aprobă Metodologia privind echivalarea de către inspectoratele şcolare judeţene şi Inspectoratul Şcolar al Municipiului Bucureşti a perioadelor de studii efectuate în străinătate şi la organizaţiile furnizoare de educaţie, care organizează şi desfăşoară, pe teritoriul României, activităţi de învăţământ corespunzătoare unui sistem educaţional din altă ţară, înscrise în Registrul special al Agenţiei Române de Asigurare a Calităţii în Învăţământul Preuniversitar, prevăzută în anexa nr. 1 care face parte integrantă din prezentul ordin.

ART. 2

Se aprobă modelul atestatului de echivalare a studiilor efectuate în străinătate şi în România, prevăzut în anexa nr. 2 care face parte integrantă din prezentul ordin.

ART. 3

La data intrării în vigoare a prezentului ordin se abrogă Ordinul ministrului educaţiei şi cercetării nr. 5.638/2020 pentru aprobarea Metodologiei privind echivalarea de către inspectoratele şcolare judeţene şi Inspectoratul Şcolar al Municipiului Bucureşti a perioadelor de studii efectuate în străinătate şi la organizaţiile furnizoare de educaţie, care organizează şi desfăşoară, pe teritoriul României, activităţi de învăţământ corespunzătoare unui sistem educaţional din altă ţară, înscrise în Registrul special al Agenţiei Române de Asigurare a Calităţii în Învăţământul Preuniversitar, şi pentru aprobarea modelului atestatului de echivalare a studiilor efectuate în străinătate şi în România, publicat în Monitorul Oficial al României, Partea I, nr. 896 din 2 octombrie 2020.

ART. 4

Centrul Naţional de Recunoaştere şi Echivalare a Diplomelor, inspectoratele şcolare judeţene/Inspectoratul Şcolar al Municipiului Bucureşti, unităţile de învăţământ preuniversitar şi organizaţiile furnizoare de educaţie, care şcolarizează în baza unui curriculum al altui stat, pe teritoriul României, activităţi de învăţământ preuniversitar, duc la îndeplinire prevederile prezentului ordin.

ART. 5

Prezentul ordin se publică în Monitorul Oficial al României, Partea I.

ANEXA 1

**METODOLOGIE**

**privind echivalarea de către inspectoratele şcolare judeţene şi Inspectoratul Şcolar al Municipiului Bucureşti a perioadelor de studii efectuate în străinătate şi la organizaţiile furnizoare de educaţie, care organizează şi desfăşoară, pe teritoriul României, activităţi de învăţământ corespunzătoare unui sistem educaţional din altă ţară, înscrise în Registrul special al Agenţiei Române de Asigurare a Calităţii în Învăţământul Preuniversitar**

ART. 1

(1) Prezenta metodologie se aplică de către inspectoratele şcolare judeţene şi Inspectoratul Şcolar al Municipiului Bucureşti pentru echivalarea perioadelor de studii efectuate în străinătate şi la organizaţiile furnizoare de educaţie, care organizează şi desfăşoară, pe teritoriul României, activităţi de învăţământ corespunzătoare unui sistem educaţional din altă ţară, înscrise în Registrul special al Agenţiei Române de Asigurare a Calităţii în Învăţământul Preuniversitar (ARACIP), de către cetăţeni români, cetăţeni din statele membre ale Uniunii Europene, Spaţiului Economic European şi din Confederaţia Elveţiană şi de cetăţeni care solicită sau beneficiază de o formă de protecţie internaţională.

(2) Perioadele de studii pentru care se aplică prevederile prezentei metodologii sunt perioadele de studii corespunzătoare învăţământului obligatoriu şi învăţământului postliceal nefinalizate cu diplomă.

(3) Prevederile prezentei metodologii se aplică şi pentru echivalarea perioadelor de studii de nivel postliceal finalizate cu diplomă, pentru care Ministerul Educaţiei dispune evaluarea de către inspectoratele şcolare judeţene/Inspectoratul Şcolar al Municipiului Bucureşti, denumite în continuare ISJ/ISMB, în vederea continuării studiilor într-un domeniu similar şi obţinerii unei calificări din sistemul românesc de învăţământ.

**#M1**

*(4) În cazul persoanelor care au urmat o altă formă de organizare a învăţământului obligatoriu, finalizată cu diplomă obţinută la o instituţie de învăţământ acreditată în statul emitent, şi care deţin documente şcolare care atestă parcurgerea tuturor claselor din ciclul liceal, Ministerul Educaţiei şi Cercetării poate recunoaşte şi echivala diploma, cu respectarea prevederilor legale în vigoare. În cazul persoanelor care au urmat o altă formă de organizare a învăţământului obligatoriu, finalizată cu diplomă obţinută la o instituţie acreditată în statul emitent, dar care nu deţin documente şcolare care să ateste parcurgerea tuturor claselor din ciclul liceal, Ministerul Educaţiei şi Cercetării poate recunoaşte şi echivala diploma numai în urma evaluării perioadei de studii de către ISJ/ISMB, conform procedurii prevăzute la art. 125 din Regulamentul-cadru de organizare şi funcţionare a unităţilor de învăţământ preuniversitar, aprobat prin Ordinul ministrului educaţiei nr. 5.726/2024, cu modificările şi completările ulterioare.*

**#B**

ART. 2

(1) Dosarul pentru echivalarea perioadelor de studii cuprinde următoarele documente:

a) cerere;

b) foaie matricolă pentru clasele din România (dacă este cazul);

c) documente şcolare din care să rezulte nivelul, durata şi promovarea clasei/claselor pentru care se solicită echivalarea;

d) document de identificare al elevului;

e) alte documente, dacă este cazul (adeverinţă emisă de autoritatea competentă din ţara de origine care să confirme autenticitatea documentelor de studii).

(2) Inspectoratele şcolare stabilesc, prin procedură proprie, forma documentelor (original, copie, traducere autorizată şi/sau legalizată etc.) solicitate aplicantului şi prevăzute la alin. (1).

(3) Pentru evaluarea dosarului de echivalare nu se percep taxe.

ART. 3

(1) Dosarul pentru echivalarea perioadelor de studii se depune:

a) la inspectoratele şcolare judeţene/Inspectoratul Şcolar al Municipiului Bucureşti;

b) la unitatea de învăţământ la care elevul participă la cursuri în calitate de audient, în conformitate cu prevederile Ordinului ministrului educaţiei nr. 5.726/2024 privind aprobarea Regulamentului-cadru de organizare şi funcţionare a unităţilor de învăţământ preuniversitar.

(2) Dosarul se poate depune fizic sau online, conform procedurilor interne stabilite de către inspectoratele şcolare judeţene/Inspectoratul Şcolar al Municipiului Bucureşti.

(3) Persoanele din cadrul inspectoratelor şcolare judeţene/Inspectoratului Şcolar al Municipiului Bucureşti desemnate să evalueze dosarele de echivalare verifică existenţa în dosar a documentelor prevăzute la art. 2 şi, în cazul în care constată că dosarul nu este complet, înştiinţează solicitantul în vederea transmiterii documentelor care lipsesc.

(4) Evaluarea în vederea echivalării presupune analizarea documentelor şcolare din străinătate sau de la organizaţiile furnizoare de educaţie, care organizează şi desfăşoară, pe teritoriul României, activităţi de învăţământ corespunzătoare unui sistem educaţional din altă ţară, înscrise în Registrul special al ARACIP, şi identificarea claselor efectuate în străinătate sau la organizaţiile menţionate. În procedura de evaluare, ISJ/ISMB au/are în vedere următoarele elemente, de la caz la caz: statutul instituţiei de învăţământ, forma de învăţământ, nivelul şi durata studiilor, rezultatele învăţării şi competenţele dobândite.

(5) Echivalarea se realizează la nivelul ultimei clase absolvite.

(6) Termenul de soluţionare a dosarului de echivalare este de 30 de zile calendaristice de la data depunerii dosarului complet la inspectoratele şcolare judeţene/Inspectoratul Şcolar al Municipiului Bucureşti.

ART. 4

(1) Atestatul de echivalare emis de inspectoratele şcolare judeţene/Inspectoratul Şcolar al Municipiului Bucureşti este valabil pentru înscrierea în orice unitate de învăţământ preuniversitar din sistemul naţional de învăţământ, la încadrarea pe piaţa forţei de muncă şi pentru înscrierea la cursuri de formare profesională.

(2) Atestatul de echivalare se eliberează unităţii de învăţământ, titularului, părinţilor, tutorilor legal instituiţi sau unui împuternicit legal, în format fizic sau electronic, cu semnătură digitală, pentru solicitările depuse online.

(3) În evidenţele şcolare ale elevei/elevului se consemnează următoarele: echivalat clasele

.......................................................................

(Se menţionează clasele promovate în străinătate.)

pe baza Atestatului nr.

.......................................................................

(Se menţionează numărul atestatului emis de inspectoratele şcolare judeţene/Inspectoratul Şcolar al Municipiului Bucureşti.)

din data

.......................................................................

(Se menţionează data emiterii atestatului.).

ART. 5

(1) Evaluarea dosarelor în vederea echivalării se efectuează de către o comisie formată din minimum 3 persoane desemnate din cadrul inspectoratului şcolar judeţean/Inspectoratului Şcolar al Municipiului Bucureşti.

(2) Fişa postului persoanelor nominalizate la alin. (1) se completează cu atribuţia de evaluare a dosarelor de echivalare de către conducerea inspectoratului şcolar judeţean/Inspectoratul Şcolar al Municipiului Bucureşti.

ART. 6

(1) Inspectoratele şcolare judeţene/Inspectoratul Şcolar al Municipiului Bucureşti colaborează cu Centrul Naţional de Recunoaştere şi Echivalare a Diplomelor (C.N.R.E.D.) în vederea echivalării perioadelor de studii şi transmit/transmite anual C.N.R.E.D. o situaţie centralizată a solicitărilor de echivalare.

(2) Centrul Naţional de Recunoaştere şi Echivalare a Diplomelor organizează sesiuni de instruire cu persoanele nominalizate de inspectoratul şcolar judeţean/Inspectoratul Şcolar al Municipiului Bucureşti.

(3) Pe durata desfăşurării instruirii, cheltuielile pentru deplasare şi cazare sunt suportate de către inspectoratele şcolare judeţene/Inspectoratul Şcolar al Municipiului Bucureşti.

ANEXA 2

**ATESTAT**

Se aprobă echivalarea studiilor efectuate în/la

.......................................................................

(Se va menţiona denumirea legală a statului de provenienţă/a organizaţiei furnizoare de educaţie.)

de eleva/elevul

......................................................................,

(numele şi prenumele)

născută/născut la data de .........................., cu clasele .................................. din învăţământul românesc, filiera/profilul/domeniul/specializarea

..................................................................... .

(A se completa, după caz, pentru perioadele de studii din învăţământul liceal, învăţământul tehnologic în sistem dual, învăţământul postliceal.)

Prezentul atestat reprezintă o echivalare a studiilor efectuate în străinătate, raportată la sistemul de educaţie din România, şi conferă dreptul de continuare a studiilor în orice unitate de învăţământ preuniversitar din sistemul naţional de învăţământ, la încadrarea pe piaţa forţei de muncă şi pentru înscrierea la cursuri de formare profesională.

La calcularea mediei pentru clasele I - VIII/IX - XII/XIII se vor lua în considerare doar perioadele de studii absolvite la unităţi de învăţământ din sistemul naţional de învăţământ preuniversitar.

Inspector şcolar general, Întocmit

......................... ....................

(semnătura) (semnătura)

L.S.

..................

---------------