HOTĂRÂRE Nr. 2/2025 din 10 ianuarie 2025

privind stabilirea zilelor lucrătoare pentru care se acordă zile libere, zile care precedă şi/sau care succedă zilelor de sărbătoare legală în care nu se lucrează, pentru anul 2025

EMITENT: GUVERNUL ROMÂNIEI

PUBLICATĂ ÎN: MONITORUL OFICIAL NR. 19 din 13 ianuarie 2025

În temeiul art. 108 din Constituţia României, republicată, şi al art. 139 alin. (4) din Legea nr. 53/2003 - Codul muncii, republicată, cu modificările şi completările ulterioare,

**Guvernul României** adoptă prezenta hotărâre.

ART. 1

(1) Pentru personalul din sistemul bugetar, ziua de 2 mai 2025 se stabileşte ca zi liberă.

(2) Pentru recuperarea zilei de muncă stabilite ca zi liberă potrivit alin. (1), instituţiile şi autorităţile publice îşi vor prelungi corespunzător timpul de lucru până la data de 31 mai 2025, potrivit planificărilor stabilite prin acte administrative emise la nivelul fiecărei autorităţi şi instituţii publice.

(3) Pentru munca prestată în condiţiile alin. (2) nu se acordă timp liber corespunzător.

ART. 2

Prevederile art. 1 nu se aplică personalului încadrat în locurile de muncă în care activitatea nu poate fi întreruptă datorită caracterului procesului de producţie sau specificului activităţii.

ART. 3

Prevederile art. 1 nu se aplică magistraţilor şi celorlalte categorii de personal din cadrul instanţelor judecătoreşti implicate în soluţionarea proceselor cu termene de judecată în ziua de 2 mai 2025.

ART. 4

(1) În ziua de 2 mai 2025, prin centrala Ministerului Finanţelor se efectuează operaţiuni de încasări şi plăţi, operaţiuni de plăţi privind serviciul datoriei publice, precum şi eventualele operaţiuni de debitare dispuse de Comisia Europeană din contul de resurse proprii în lei deschis la Trezoreria Statului.

(2) Operaţiunile de încasări prin virament transmise prin sistemul electronic de plăţi unităţilor Trezoreriei Statului în data de 2 mai 2025 se înregistrează în contabilitatea structurilor cu atribuţii în domeniul decontării din centrala Ministerului Finanţelor în data de 2 mai 2025, iar în contabilitatea unităţilor teritoriale ale Trezoreriei Statului, cu ziua lucrătoare următoare zilei prevăzute la art. 1 alin. (1).

(3) Eventualele retururi la încasare aferente operaţiunilor înregistrate la nivelul unităţilor Trezoreriei Statului în data de 30 aprilie 2025 se întocmesc de unităţile teritoriale ale Trezoreriei Statului cu data de 2 mai 2025.

(4) Dobânzile calculate la disponibilităţile păstrate în contul curent general al Trezoreriei Statului, pentru care, potrivit reglementărilor legale în vigoare, există obligaţia acordării de dobânzi aferente lunii aprilie 2025, se înregistrează de unităţile Trezoreriei Statului în conturile corespunzătoare cu data de 2 mai 2025.

(5) Prin ordin al viceprim-ministrului, ministrul finanţelor, poate fi stabilită şi desfăşurarea altor operaţiuni prin Trezoreria Statului.

ART. 5

Unităţile/Subdiviziunile administrativ-teritoriale care în data de 2 mai 2025 au scadenţă la obligaţiile de plată aferente convenţiilor de împrumuturi din venituri din privatizare, potrivit scadenţarelor de plată anexate acestora la convenţiile de împrumut, vor efectua plata sumelor scadente înaintea acestei date.

PRIM-MINISTRU

**ION-MARCEL CIOLACU**

Contrasemnează:

Viceprim-ministru,

**Marian Neacşu**

Viceprim-ministru, ministrul finanţelor,

**Tánczos Barna**

Ministrul muncii, familiei, tineretului şi solidarităţii sociale,

**Simona Bucura-Oprescu**

Bucureşti, 10 ianuarie 2025.

Nr. 2.

---------------