LEGE Nr. 4/2025 din 10 ianuarie 2025

privind instituirea zilei de 31 mai ca Ziua naţională a conştientizării riscurilor asociate consumului de droguri

EMITENT: PARLAMENTUL ROMÂNIEI

PUBLICATĂ ÎN: MONITORUL OFICIAL NR. 18 din 13 ianuarie 2025

**Parlamentul României** adoptă prezenta lege.

ART. 1

Se instituie ziua de 31 mai ca Ziua naţională a conştientizării riscurilor asociate consumului de droguri.

ART. 2

Cu prilejul Zilei naţionale a conştientizării riscurilor asociate consumului de droguri se pot organiza activităţi culturale, sociale, medicale şi educaţionale prin care se evidenţiază consecinţele consumului de substanţe interzise.

ART. 3

(1) Autorităţile administraţiei publice centrale şi locale, serviciile publice deconcentrate, astfel cum sunt definite la art. 5 lit. ll) din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare, cu atribuţii în domeniile sănătăţii, educaţiei, asistenţei sociale şi culturii, precum şi instituţiile de învăţământ superior pot acorda sprijin material, financiar şi logistic instituţiilor de învăţământ, unităţilor medicale, centrelor comunitare, precum şi altor instituţii cu atribuţii în domeniile sănătăţii, educaţiei, asistenţei sociale şi culturii pentru organizarea de acţiuni şi evenimente de conştientizare a riscurilor asociate consumului de substanţe interzise, în limita resurselor financiare şi logistice disponibile.

(2) Autorităţile şi instituţiile prevăzute la alin. (1) pot organiza manifestări culturale dedicate Zilei naţionale a conştientizării riscurilor asociate consumului de droguri în colaborare cu asociaţii şi fundaţii care au ca obiect de activitate realizarea de activităţi din domeniul medical, educaţional, cultural şi/sau cel de asistenţă socială.

(3) Instituţiile de învăţământ, unităţile medicale, centrele comunitare şi instituţiile cu atribuţii în domeniile sănătăţii, educaţiei, asistenţei sociale şi culturii pot acorda asistenţă de specialitate pentru manifestările organizate cu ocazia Zilei naţionale a conştientizării riscurilor asociate consumului de droguri, în vederea creşterii numărului persoanelor informate cu privire la consecinţele consumului şi abuzului de substanţe interzise.

ART. 4

Cu ocazia zilei naţionale prevăzute la art. 1, Societatea Română de Radiodifuziune, Societatea Română de Televiziune şi Agenţia Naţională de Presă AGERPRES produc, difuzează sau redifuzează, după caz, conţinut editorial care promovează acţiunile realizate cu ocazia Zilei naţionale a conştientizării riscurilor asociate consumului de droguri.

Această lege a fost adoptată de Parlamentul României, cu respectarea prevederilor art. 75 şi ale art. 76 alin. (2) din Constituţia României, republicată.

PREŞEDINTELE CAMEREI DEPUTAŢILOR

**VASILE-DANIEL SUCIU**

p. PREŞEDINTELE SENATULUI,

**SORIN-MIHAI CÎMPEANU**

Bucureşti, 10 ianuarie 2025.

Nr. 4.

---------------