ORDIN Nr. 3148/2025 din 28 ianuarie 2025

pentru aprobarea Regulamentului de organizare şi funcţionare a învăţământului liceal vocaţional teologic

EMITENT: MINISTERUL EDUCAŢIEI ŞI CERCETĂRII

PUBLICAT ÎN: MONITORUL OFICIAL NR. 98 din 3 februarie 2025

Având în vedere:

- prevederile art. 51 din Legea învăţământului preuniversitar nr. 198/2023, cu modificările şi completările ulterioare;

- prevederile Ordinului ministrului educaţiei nr. 5.726/2024 privind aprobarea Regulamentului-cadru de organizare şi funcţionare a unităţilor de învăţământ preuniversitar;

- Referatul de aprobare nr. 3.294/DGIP din 11.10.2024 a proiectului de ordin privind aprobarea Regulamentului de organizare şi funcţionare a învăţământului liceal vocaţional teologic;

- prevederile art. 7 alin. (1) din Ordonanţa de urgenţă a Guvernului nr. 153/2024 privind stabilirea unor măsuri la nivelul administraţiei publice centrale,

în temeiul prevederilor art. 13 alin. (3) din Hotărârea Guvernului nr. 731/2024 privind organizarea şi funcţionarea Ministerului Educaţiei, cu modificările ulterioare,

**ministrul educaţiei şi cercetării** emite prezentul ordin.

ART. 1

Se aprobă Regulamentul de organizare şi funcţionare a învăţământului liceal vocaţional teologic, prevăzut în anexa care face parte integrantă din prezentul ordin.

ART. 2

Direcţia generală echitate şi performanţă în învăţământul preuniversitar, Direcţia generală management, carieră didactică şi reţea şcolară în învăţământul preuniversitar, Direcţia generală minorităţi şi desegregare, inspectoratele şcolare judeţene/Inspectoratul Şcolar al Municipiului Bucureşti şi unităţile de învăţământ duc la îndeplinire prevederile prezentului ordin.

ART. 3

Prezentul ordin se publică în Monitorul Oficial al României, Partea I.

p. Ministrul educaţiei şi cercetării,

**Gigel Paraschiv,**

secretar de stat

Bucureşti, 28 ianuarie 2025.

Nr. 3.148.

ANEXĂ

**REGULAMENT**

**de organizare şi funcţionare a învăţământului liceal vocaţional teologic**

CAPITOLUL I

**Dispoziţii generale**

ART. 1

Prezentul regulament conţine prevederi privind organizarea şi funcţionarea învăţământului liceal vocaţional teologic.

ART. 2

În învăţământul liceal vocaţional teologic se respectă prevederile Regulamentului-cadru de organizare şi funcţionare a unităţilor de învăţământ preuniversitar şi ale prezentului regulament.

ART. 3

Unităţile de învăţământ preuniversitar vocaţional, profil teologic - seminare/colegii/licee vocaţionale, se stabilesc de către inspectoratele şcolare, la propunerea cultelor religioase recunoscute de stat.

CAPITOLUL II

**Organizarea şi funcţionarea învăţământului liceal vocaţional teologic**

ART. 4

Învăţământul vocaţional teologic se organizează în seminare/colegii/licee vocaţionale cu profil teologic, ca învăţământ liceal, în cadrul filierei vocaţionale, cu durata de 4 ani, pentru elevii cu aptitudini în acest domeniu.

ART. 5

În învăţământul liceal vocaţional teologic, disciplinele de studiu se predau potrivit planurilor-cadru şi programelor şcolare elaborate de către Ministerul Educaţiei şi Cercetării, în colaborare cu cultele religioase recunoscute de stat, şi aprobate prin ordin al ministrului educaţiei şi cercetării.

ART. 6

Cifra de şcolarizare pentru clasa a IX-a la seminarele/colegiile/liceele vocaţionale se propune de către centrele eparhiale, prin unitatea de învăţământ, şi se aprobă de inspectoratele şcolare.

ART. 7

La cererea cultelor recunoscute de stat, unităţile de învăţământ care şcolarizează elevii în filiera vocaţională cu profil teologic pot funcţiona cu personalitate juridică şi cu efective mai mici de elevi, conform art. 16 alin. (4) din Legea învăţământului preuniversitar nr. 198/2023, cu modificările şi completările ulterioare.

ART. 8

Condiţiile pentru organizarea şi funcţionarea învăţământului liceal vocaţional teologic sunt următoarele:

a) existenţa unei baze materiale necesare realizării unei instruiri de specialitate optime;

b) încadrarea la disciplinele de specialitate cu personal didactic, în conformitate cu prevederile legale.

ART. 9

În învăţământul vocaţional teologic, încadrarea personalului didactic de predare se realizează potrivit reglementărilor legale, cu avizul cultului. Refuzul acordării avizului cultului se comunică în scris solicitantului şi trebuie să fie motivat.

ART. 10

Unităţile de învăţământ liceal vocaţional teologic pot organiza şi şcolariza elevi la diferite niveluri de învăţământ, filiere, profiluri şi specializări, în afara profilului teologic, cu respectarea art. 33 alin. (3) din Legea nr. 198/2023, cu modificările şi completările ulterioare.

ART. 11

Structura examenului de certificare a competenţelor profesionale ale absolventului din cadrul învăţământului liceal vocaţional teologic se stabileşte prin ordin al ministrului educaţiei şi cercetării, după consultarea cultelor religioase.

CAPITOLUL III

**Conducerea unităţilor de învăţământ liceal vocaţional teologic**

ART. 12

Conducerea seminarelor/colegiilor/liceelor vocaţionale - profil teologic este asigurată, în conformitate cu prevederile Legii nr. 198/2023, cu modificările şi completările ulterioare, de consiliul de administraţie, director/director adjunct care conlucrează cu consiliul profesoral în exercitarea atribuţiilor ce le revin, cu consiliul reprezentativ al părinţilor, cu autorităţile administraţiei publice locale şi reprezentanţii cultului. În unităţile de învăţământ vocaţional teologic, consiliile de administraţie se majorează cu 2 membri, desemnaţi de cultul respectiv.

ART. 13

Ocuparea funcţiilor de director şi director adjunct se face cu avizul cultului religios recunoscut de stat.

ART. 14

Atribuţiile directorilor din învăţământul liceal vocaţional teologic sunt cele stipulate la art. 195 alin. (2) din Legea nr. 198/2023, cu modificările şi completările ulterioare, în prevederile Regulamentului-cadru de organizare şi funcţionare a unităţilor de învăţământ preuniversitar, la care se adaugă atribuţii specifice de management, stabilite de către consiliul de administraţie.

CAPITOLUL IV

**Admiterea şi înscrierea elevilor**

ART. 15

În învăţământul liceal vocaţional teologic înscrierea elevilor se face pe baza testării aptitudinilor specifice şi nu este condiţionată de domiciliul părinţilor.

ART. 16

Admiterea elevilor în învăţământul liceal vocaţional teologic se realizează în urma unei selecţii, prin:

a) probe de aptitudini, pentru admitere la liceu, conform metodologiei privind admiterea în învăţământul liceal vocaţional teologic;

b) examene de diferenţă, în cazul transferului elevilor ce provin din alte unităţi de învăţământ şi de la alte filiere şi profiluri, conform Regulamentului-cadru de organizare şi funcţionare a unităţilor de învăţământ preuniversitar elaborat de Ministerul Educaţiei şi Cercetării. Disciplinele/Modulele la care se susţin examene de diferenţă se stabilesc prin compararea celor două planuri-cadru. Modalităţile de susţinere a acestor diferenţe se stabilesc de către consiliul de administraţie al unităţii de învăţământ, la propunerea membrilor comisiei pentru curriculum.

ART. 17

Probele din cadrul testării aptitudinilor şi examenelor de diferenţă se evaluează de către comisii de specialitate, constituite din profesori calificaţi ai unităţii de învăţământ respective, numiţi prin decizie a conducătorului unităţii de învăţământ, cu avizul inspectoratului şcolar.

ART. 18

La probele de testare a aptitudinilor pentru admiterea în liceu, precum şi la examenele de diferenţă la disciplinele practice de specialitate nu se admit contestaţii.

CAPITOLUL V

**Dispoziţii finale**

ART. 19

Elevii din învăţământul liceal vocaţional teologic care nu obţin la sfârşitul anului şcolar media de minimum 8,00 (opt) la purtare nu mai pot continua studiile la acest profil şi sunt transferaţi în anul şcolar următor la alte filiere/profiluri/specializări din cadrul aceleiaşi unităţi de învăţământ sau din cadrul altor unităţi de învăţământ, cu respectarea legislaţiei în vigoare, conform prevederilor Regulamentului-cadru de organizare şi funcţionare a unităţilor de învăţământ preuniversitar.

ART. 20

Reprezentanţii cultelor religioase pot participa, cu statut de invitat, la activităţile de inspecţie şcolară şi la alte evenimente cu caracter naţional/judeţean privind învăţământul liceal vocaţional teologic.

ART. 21

La nivelul fiecărei unităţi şcolare în care se şcolarizează nivelul liceal, filieră vocaţională, profil teologic, se elaborează regulamentul intern al respectivei unităţi, în concordanţă cu legislaţia în vigoare.

ART. 22

(1) Unităţile de învăţământ preuniversitar de stat cu personalitate juridică pot fi supuse procesului de reorganizare, în cazuri justificate, în vederea asigurării accesului egal la educaţie şi formare profesională, a eficientizării şi asigurării/menţinerii standardelor ridicate în furnizarea de servicii educaţionale pentru beneficiarii primari ai sistemului de învăţământ.

(2) În cazul unităţilor de învăţământ în care se şcolarizează nivel liceal, profil teologic, reorganizarea se poate realiza prin operaţiunile de fuziune prin absorbţie sau contopire sau prin operaţiuni de divizare urmate de absorbţie sau constituire a unei noi unităţi de învăţământ, prin ordin al ministrului educaţiei şi cercetării, la iniţiativa cultelor recunoscute oficial de stat care au participat la înfiinţarea respectivelor unităţi de învăţământ, în conformitate cu prevederile art. 19 alin. (11) - (16), (30) şi (31) din Legea nr. 198/2023, cu modificările şi completările ulterioare, respectiv prevederile metodologiilor specifice în vigoare.

---------------