HOTĂRÂRE Nr. 295/2025 din 27 martie 2025

privind Registrul general de evidenţă a salariaţilor - REGES-ONLINE

EMITENT: GUVERNUL ROMÂNIEI

PUBLICATĂ ÎN: MONITORUL OFICIAL NR. 279 din 31 martie 2025

În temeiul art. 108 din Constituţia României, republicată, şi al art. 34 alin. (7) din Legea nr. 53/2003 - Codul muncii, republicată, cu modificările şi completările ulterioare,

**Guvernul României** adoptă prezenta hotărâre.

ART. 1

Prezenta hotărâre stabileşte condiţiile de întocmire şi accesare a Registrului general de evidenţă a salariaţilor, denumit în continuare Registru, de completare şi transmitere în acesta a elementelor contractului individual de muncă, privind încheierea, modificarea, suspendarea şi încetarea acestuia, de către următoarele categorii de angajatori:

a) persoane fizice sau juridice de drept privat;

b) instituţii/autorităţi publice/alte entităţi juridice care angajează personal în baza unui contract individual de muncă;

c) misiunile diplomatice, oficiile consulare ale altor state în România, respectiv, după caz, reprezentanţele organizaţiilor internaţionale acreditate în România, institutele culturale şi reprezentanţele comerciale şi economice ale altor state în România, pentru personalul angajat local care are cetăţenia română sau pentru străinul cu drept de muncă în România.

ART. 2

În sensul prezentei hotărâri, termenii de mai jos au următoarele semnificaţii:

a) REGES-ONLINE - Registrul general de evidenţă a salariaţilor online - platformă informatică destinată completării, transmiterii, gestionării, consultării şi procesării datelor referitoare la elementele contractului individual de muncă, cu respectarea dispoziţiilor Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor);

b) prestator - persoana fizică ce desfăşoară activităţi economice în condiţiile Ordonanţei de urgenţă a Guvernului nr. 44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale, aprobată cu modificări şi completări prin Legea nr. 182/2016, cu modificările şi completările ulterioare, expertul contabil şi contabilul autorizat care îşi exercită profesia individual ori prin societate de expertiză contabilă/societate de contabilitate în condiţiile Ordonanţei Guvernului nr. 65/1994 privind organizarea activităţii de expertiză contabilă şi a contabililor autorizaţi, republicată, cu modificările şi completările ulterioare, sau persoana juridică ce, în baza unui contract de prestări servicii încheiat cu angajatorul, efectuează serviciul de completare şi transmitere a elementelor privind încheierea, modificarea, suspendarea şi încetarea contractului individual de muncă;

c) date - elementele privind încheierea, modificarea, suspendarea şi încetarea contractului individual de muncă.

ART. 3

(1) Pentru persoanele care urmează să desfăşoare activitate în baza unui contract individual de muncă, încheiat potrivit prevederilor Legii nr. 53/2003 - Codul muncii, republicată, cu modificările şi completările ulterioare, sau în baza unor legi speciale, angajatorii menţionaţi la art. 1 completează şi transmit în Registru datele menţionate la art. 4 alin. (2), cel târziu în ziua anterioară începerii activităţii de către aceste persoane.

(2) Angajatorii au obligaţia să completeze datele în Registru în ordinea cronologică a încheierii, modificării, suspendării şi încetării contractului individual de muncă.

(3) Angajatorii care au înfiinţat sedii secundare, sucursale, agenţii, reprezentanţe sau alte asemenea unităţi fără personalitate juridică, cărora le-au delegat competenţa încadrării personalului, pot delega acestora şi competenţa completării şi transmiterii datelor în Registru, în numele angajatorului.

(4) Dreptul şi obligaţia privind completarea şi transmiterea datelor în Registru sunt exclusiv ale angajatorului.

(5) Completarea şi transmiterea datelor în Registru, precum şi prelucrarea acestora se realizează de către unul sau mai mulţi salariaţi, desemnaţi prin decizie scrisă de către angajatorii prevăzuţi la art. 1, cu respectarea prevederilor legale privind protecţia şi confidenţialitatea datelor cu caracter personal.

(6) Angajatorii prevăzuţi la art. 1 lit. a) şi c) pot contracta serviciul de completare şi transmitere a datelor în Registru, prin încheierea de contracte de prestări servicii cu prestatorii prevăzuţi la art. 2 lit. b), cu respectarea obligaţiilor legale privind protecţia datelor cu caracter personal.

(7) În cazul prevăzut la alin. (6), completarea şi transmiterea datelor în Registru, precum şi prelucrarea acestora se realizează de către unul sau mai mulţi salariaţi desemnaţi prin decizie scrisă de către prestator, dintre salariaţii proprii.

(8) Prestatorii prevăzuţi la alin. (6) nu pot subcontracta serviciile de completare şi transmitere a datelor în Registru încredinţate de angajator.

(9) Angajatorii care au contractat serviciul de completare şi transmitere a datelor în Registru au obligaţia de a completa şi transmite în acesta următoarele date:

a) datele de identificare ale prestatorului - codul unic de identificare - CUI/codul de identificare fiscală - CIF, denumirea prestatorului, sediul social, numele şi prenumele reprezentantului legal în cazul persoanei juridice;

b) data încheierii contractului de prestări servicii;

c) data de început al prestării de servicii;

d) durata contractului de prestări servicii;

e) data încetării contractului de prestări servicii.

(10) Transmiterea datelor prevăzute la alin. (9) se realizează în termen de 3 zile lucrătoare de la data încheierii, respectiv a încetării contractului de prestări servicii.

(11) Contractarea serviciului de completare şi transmitere a datelor în Registru nu exonerează angajatorul de obligaţiile stabilite de prezenta hotărâre.

(12) Răspunderea pentru completarea, transmiterea şi corectitudinea datelor transmise în Registru revine în exclusivitate angajatorului.

(13) Angajatorii sau, după caz, prestatorii care completează şi transmit datele în Registru au obligaţia să prelucreze datele cu caracter personal ale salariaţilor, cu respectarea dispoziţiilor Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor).

ART. 4

(1) Registrul se înfiinţează în formă electronică, se completează şi se transmite pe platforma informatică pusă la dispoziţie de Inspecţia Muncii.

(2) Angajatorii prevăzuţi la art. 1 completează şi transmit în Registru următoarele date, fără a avea caracter limitativ:

a) datele de identificare ale angajatorului, cum ar fi: denumirea, codul unic de identificare - CUI, codul de identificare fiscală - CIF, sediul social, numele şi prenumele reprezentantului legal - pentru persoanele juridice, respectiv: numele, prenumele, codul numeric personal - CNP, domiciliul - pentru persoanele fizice;

b) datele de identificare ale salariaţilor, cum ar fi: numele, prenumele, codul numeric personal - CNP, numărul de identificare fiscală - NIF, cetăţenia şi ţara de provenienţă - Uniunea Europeană - UE, din afara Uniunii Europene, Spaţiul Economic European - SEE;

c) pentru persoanele cu dizabilităţi, gradul, tipul de handicap şi durata certificatului de încadrare în grad şi tip de handicap;

d) data încheierii contractului individual de muncă, numărul acestuia şi data începerii activităţii;

e) funcţia/ocupaţia, conform specificaţiei Clasificării ocupaţiilor din România sau altor acte normative;

f) tipul contractului individual de muncă;

g) durata contractului individual de muncă, respectiv nedeterminată/determinată;

h) locul de muncă, respectiv fix sau mobil;

i) durata timpului de muncă şi repartizarea acestuia;

j) salariul de bază lunar brut, indemnizaţiile, sporurile, precum şi alte adaosuri, astfel cum sunt prevăzute în contractul individual de muncă sau, după caz, în contractul colectiv de muncă;

k) datele de identificare ale utilizatorului, în cazul contractelor de muncă temporară;

l) data transferului, precum şi datele de identificare ale angajatorului la care se face transferul în condiţiile legii;

m) data la care începe şi data la care încetează detaşarea, precum şi datele de identificare ale angajatorului la care se face detaşarea;

n) data la care începe şi data la care încetează detaşarea transnaţională, definită la art. 2 alin. (1) lit. d) din Legea nr. 16/2017 privind detaşarea salariaţilor în cadrul prestării de servicii transnaţionale, cu modificările şi completările ulterioare, statul în care urmează să se realizeze detaşarea transnaţională, denumirea beneficiarului/utilizatorului la care urmează să presteze activitatea salariatul detaşat, precum şi natura acestei activităţi;

o) data la care începe şi data la care încetează detaşarea pe teritoriul unui stat care nu este membru al Uniunii Europene sau al Spaţiului Economic European, statul în care urmează să se realizeze detaşarea, denumirea beneficiarului/utilizatorului la care urmează să presteze activitatea salariatul detaşat, precum şi natura acestei activităţi;

p) perioada, cauzele de suspendare şi data încetării suspendării contractului individual de muncă;

q) data şi temeiul legal al încetării contractului individual de muncă.

ART. 5

(1) Transmiterea în Registru a datelor prevăzute la art. 4 alin. (2) se face după cum urmează:

a) datele prevăzute la art. 4 alin. (2) lit. a) - k) se transmit cel târziu în ziua anterioară începerii activităţii pentru fiecare persoană care urmează să se afle într-un raport de muncă cu angajatorul;

b) datele prevăzute la art. 4 alin. (2) lit. l) se transmit în termen de 5 zile lucrătoare de la data transferului, respectiv de la data preluării prin transfer;

c) datele prevăzute la art. 4 alin. (2) lit. m) se transmit cel târziu în ziua anterioară datei de începere/încetare a detaşării salariatului;

d) datele prevăzute la art. 4 alin. (2) lit. n) şi o) se transmit cel târziu în ziua anterioară datei de începere/încetare a detaşării salariatului pe teritoriul altui stat;

e) datele prevăzute la art. 4 alin. (2) lit. p) se transmit cel târziu în ziua anterioară datei suspendării/datei încetării suspendării, cu excepţia cazurilor de suspendare în baza certificatelor medicale, când transmiterea în Registru se face în termen de 3 zile lucrătoare de la data înregistrării la angajator a certificatului de concediu medical, a absenţelor nemotivate, precum şi a situaţiilor de suspendare în caz de forţă majoră, când transmiterea în Registru se face în termen de 3 zile lucrătoare de la data suspendării;

f) datele prevăzute la art. 4 alin. (2) lit. q) se transmit cel târziu la data încetării contractului individual de muncă/la data luării la cunoştinţă a evenimentului ce a determinat, în condiţiile legii, încetarea contractului individual de muncă.

(2) Orice modificare a datelor prevăzute la art. 4 alin. (2) lit. b) şi c) se transmite în Registru în termen de 3 zile lucrătoare de la data înregistrării la angajator a documentului din care rezultă modificarea intervenită.

(3) Orice modificare a datelor prevăzute la art. 4 alin. (2) lit. e) - i) se transmite în Registru cel târziu în ziua anterioară producerii modificării. Excepţie fac situaţiile în care modificarea se produce ca urmare a unei hotărâri judecătoreşti, când transmiterea în Registru se face în termen de 10 zile lucrătoare de la data la care angajatorul a luat cunoştinţă de conţinutul acesteia.

(4) Orice modificare a datelor prevăzute la art. 4 alin. (2) lit. j) se transmite în Registru în termen de 20 de zile lucrătoare de la data producerii modificării. Excepţie fac situaţiile în care modificarea se produce ca urmare a unei hotărâri judecătoreşti, când transmiterea în Registru se face în termen de 10 zile lucrătoare de la data la care angajatorul a luat cunoştinţă de conţinutul acesteia.

(5) Orice modificare privind perioada de detaşare prevăzută la art. 4 alin. (2) lit. m) - o) se transmite în Registru cel târziu în ziua anterioară producerii modificării.

(6) Pe perioada detaşării prevăzută la art. 4 alin. (2) lit. m), transmiterea în Registru a suspendărilor prevăzute la art. 4 alin. (2) lit. p) se face în condiţiile prevăzute la alin. (1) lit. e), iar modificările prevăzute la art. 4 alin. (2) lit. h) - j) se completează şi se transmit în Registru de către angajatorul la care s-a dispus detaşarea, în aceleaşi condiţii ca cele prevăzute la alin. (2) şi (3) sau cel mai târziu până la data încetării detaşării, dacă aceasta este anterioară acestor termene.

(7) Orice modificare a datelor prevăzute la art. 4 alin. (2) lit. a) se transmite în Registru în termen de 3 zile lucrătoare de la data producerii modificării.

(8) Orice corecţie a erorilor survenite în completarea Registrului se face la data la care angajatorul a luat cunoştinţă de acestea.

ART. 6

Inspecţia Muncii, în calitate de operator de date cu caracter personal, administrează baza de date cu respectarea prevederilor legale privind protecţia datelor cu caracter personal, fără a putea interveni asupra datelor care, potrivit legii, sunt completate exclusiv de către angajatori.

ART. 7

Angajatorii au obligaţia de a completa şi de a transmite datele în Registru cel târziu în ziua anterioară începerii activităţii de către primul salariat.

ART. 8

(1) Angajatorii prevăzuţi la art. 1 au obligaţia de a întocmi un dosar personal pentru fiecare dintre salariaţii încadraţi cu contract individual de muncă, de a-l păstra în bune condiţii la sediul angajatorului sau, după caz, la sediul secundar, dacă este delegată competenţa încadrării personalului prin încheierea de contracte individuale de muncă, precum şi de a-l prezenta inspectorilor de muncă, la solicitarea acestora.

(2) În situaţia în care părţile au optat să utilizeze la încheierea, modificarea, suspendarea sau, după caz, la încetarea contractului individual de muncă semnătura electronică avansată sau semnătura electronică calificată, angajatorii prevăzuţi la art. 1 au obligaţia de a întocmi un dosar de personal în format electronic, cu respectarea prevederilor legale privind arhivarea documentelor în formă electronică, care va fi pus la dispoziţia inspectorilor de muncă, la solicitarea acestora.

(3) Dosarul personal al salariatului cuprinde cel puţin următoarele documente: actele necesare angajării, contractul individual de muncă, actele adiţionale şi celelalte acte referitoare la modificarea, suspendarea şi încetarea contractului individual de muncă, acte de studii/certificate de calificare, precum şi orice alte documente care certifică legalitatea şi corectitudinea completării în Registru.

(4) La solicitarea scrisă a salariatului sau a unui fost salariat, angajatorii sunt obligaţi să îi elibereze acestuia copii ale documentelor existente în dosarul personal, în termen de 15 zile lucrătoare de la data solicitării.

(5) Documentele sunt eliberate în copie certificată pentru conformitate cu originalul de către reprezentantul legal al angajatorului sau de persoana împuternicită de angajator.

(6) La încetarea activităţii salariatului, angajatorii au obligaţia să îi elibereze acestuia o adeverinţă care să ateste activitatea desfăşurată, durata activităţii, salariul, vechimea în muncă şi în specialitate, precum şi un extras din Registru, certificat prin semnătură, în condiţiile legii.

(7) La solicitarea scrisă a salariatului sau a unui fost salariat, angajatorii sunt obligaţi să îi elibereze acestuia o adeverinţă care să ateste activitatea desfăşurată de acesta, durata activităţii, salariul, vechimea în muncă şi în specialitate, astfel cum rezultă din Registru şi din dosarul personal, în termen de cel mult 15 zile lucrătoare de la data solicitării.

(8) Dosarele personale ale fiecărui salariat se păstrează în condiţii corespunzătoare, care să asigure securitatea datelor, precum şi respectarea prevederilor legale privind protecţia datelor cu caracter personal şi ale art. 25 din Legea contabilităţii nr. 82/1991, republicată, cu modificările şi completările ulterioare, referitoare la statele de plată. Angajatorii răspund pentru asigurarea acestor condiţii, precum şi pentru orice prejudiciu produs salariatului sau oricărei alte persoane fizice sau juridice prin încălcarea acestor obligaţii.

ART. 9

(1) Constituie contravenţie netransmiterea datelor prevăzute la art. 4 alin. (2) lit. a) - j) cel târziu în ziua anterioară începerii activităţii de către fiecare persoană care urmează să se afle într-un raport de muncă cu angajatorul şi se sancţionează conform art. 260 alin. (1) lit. e^1) din Legea nr. 53/2003, republicată, cu modificările şi completările ulterioare.

(2) Constituie contravenţie şi se sancţionează astfel următoarele fapte:

a) netransmiterea în Registru, în termenul prevăzut la art. 5 alin. (1) lit. a), a elementelor contractului individual de muncă, pentru care există dovada executării acestuia, respectiv prestarea muncii şi plata salariului, cu declararea la Agenţia Naţională de Administrare Fiscală, în termenul legal, a elementelor contractului individual de muncă şi a sumelor aferente drepturilor salariale, cu amendă de la 3.000 lei la 5.000 lei pentru fiecare persoană neînregistrată în Registru;

b) netransmiterea datelor prevăzute la art. 4 alin. (2) lit. l), în termenele prevăzute la art. 5 alin. (1) lit. b), cu amendă de la 5.000 lei la 8.000 lei;

c) netransmiterea datelor prevăzute la art. 4 alin. (2) lit. m), în termenele prevăzute la art. 5 alin. (1) lit. c), cu amendă de la 3.000 lei la 5.000 lei pentru fiecare situaţie de detaşare neînregistrată în Registru;

d) netransmiterea datelor prevăzute la art. 4 alin. (2) lit. n) şi o), în termenele prevăzute la art. 5 alin. (1) lit. d), cu amendă de la 3.000 lei la 5.000 lei pentru fiecare situaţie de detaşare neînregistrată în Registru;

e) netransmiterea datelor prevăzute la art. 4 alin. (2) lit. p), în termenele prevăzute la art. 5 alin. (1) lit. e), cu amendă de la 3.000 lei la 5.000 lei pentru fiecare situaţie de suspendare neînregistrată în Registru.

(3) Constituie contravenţie şi se sancţionează cu amendă de la 5.000 lei la 8.000 lei următoarele fapte:

a) netransmiterea modificărilor aduse datelor prevăzute la art. 4 alin. (2) lit. b), c) şi e) - j), în termenele prevăzute la art. 5 alin. (2), (3) şi (4);

b) netransmiterea modificărilor aduse datelor prevăzute la art. 4 alin. (2) lit. m) - o), în termenele prevăzute la art. 5 alin. (5);

c) netransmiterea modificărilor aduse datelor prevăzute la art. 4 alin. (2) lit. a), în termenul prevăzut la art. 5 alin. (7);

d) netransmiterea modificărilor aduse datelor prevăzute la art. 4 alin. (2) lit. p) şi q), în termenul prevăzut la art. 5 alin. (1) lit. e) şi f).

(4) Constituie contravenţie şi se sancţionează cu amendă de la 3.000 lei la 6.000 lei următoarele fapte:

a) completarea Registrului cu date eronate sau incomplete;

b) nerespectarea prevederilor art. 3 alin. (8) - (10) privind transmiterea în Registru a informaţiilor despre încheierea contractelor de prestări servicii în termenul stabilit.

(5) Constituie contravenţie şi se sancţionează cu amendă de la 3.000 lei la 6.000 lei încălcarea obligaţiei de a păstra dosarul personal la sediul angajatorilor sau, după caz, la sediul secundar, care are delegată competenţa încadrării personalului prin încheierea de contracte individuale de muncă.

(6) Constituie contravenţie şi se sancţionează cu amendă de la 3.000 lei la 5.000 lei încălcarea de către angajator a prevederilor art. 8 alin. (4) - (8).

(7) Constatarea contravenţiilor şi aplicarea sancţiunilor angajatorilor se fac de către inspectorii de muncă.

(8) Constatarea contravenţiilor şi aplicarea sancţiunilor prevăzute la alin. (1) - (6) se fac cu respectarea:

a) art. 22 din Convenţia de la Viena cu privire la relaţiile diplomatice, încheiată la Viena la 18 aprilie 1961, ratificată prin Decretul nr. 566/1968, respectiv a art. 31 din Convenţia de la Viena cu privire la relaţiile consulare, la care România a aderat prin Decretul nr. 481/1971;

b) art. 31 din Convenţia de la Viena cu privire la relaţiile diplomatice, încheiată la Viena la 18 aprilie 1961, ratificată prin Decretul nr. 566/1968, respectiv a art. 43 din Convenţia de la Viena cu privire la relaţiile consulare, la care România a aderat prin Decretul nr. 481/1971, referitoare la imunitatea de jurisdicţie a agenţilor diplomatici, respectiv a agenţilor consulari;

c) inviolabilităţii şi imunităţii reprezentanţelor organizaţiilor internaţionale acreditate în România potrivit convenţiilor/acordurilor de sediu la care România este parte.

ART. 10

(1) Inspecţia Muncii asigură accesul autorităţilor/instituţiilor publice la informaţiile din Registru, pe baza unor aplicaţii de interogare specifice sau prin punerea la dispoziţie a unor informaţii din Registru, cu respectarea măsurilor de protecţie a datelor cu caracter personal, numai dacă în cuprinsul actului normativ de organizare şi funcţionare a acestora se prevede că acestea au dreptul de a primi aceste informaţii în vederea realizării atribuţiilor lor. Condiţiile, procedura de lucru şi limitele accesului la informaţii se stabilesc de Inspecţia Muncii prin protocoale de colaborare încheiate cu autorităţile/instituţiile publice solicitante, în condiţiile legii, care vor fi publicate pe pagina de internet a Inspecţiei Muncii.

(2) Pentru personalul încadrat în Ministerul Afacerilor Externe cu raport de muncă, prevederile prezentei hotărâri se aplică în condiţiile stabilite printr-un protocol de colaborare încheiat între Ministerul Afacerilor Externe şi Inspecţia Muncii.

(3) În scopul realizării atribuţiilor, Inspecţia Muncii beneficiază de accesul la bazele de date, strict necesare, deţinute de autorităţi/instituţii publice, potrivit legii.

ART. 11

(1) Angajatorii au obligaţia de a se înregistra în Registru în termen de 6 luni de la data intrării în vigoare a prezentei hotărâri.

(2) În termen de 6 luni de la data intrării în vigoare a prezentei hotărâri, angajatorii au obligaţia de a completa şi de a transmite în Registru toate elementele contractelor individuale de muncă active la data accesării Registrului, care nu se regăsesc în sistemul informatic care face obiectul soluţiei tehnice pentru transmiterea datelor în registru de către angajatori, prevăzut de art. 10 din Hotărârea Guvernului nr. 905/2017 privind registrul general de evidenţă a salariaţilor.

(3) Încălcarea obligaţiei prevăzute la alin. (1) constituie contravenţie şi se sancţionează cu amendă de la 15.000 lei la 20.000 lei.

(4) Încălcarea obligaţiei prevăzute la alin. (2) constituie contravenţie şi se sancţionează cu amendă de la 5.000 lei la 10.000 lei.

(5) Constatarea contravenţiilor şi aplicarea sancţiunilor se fac de către inspectorii de muncă.

ART. 12

În termen de 30 de zile de la data intrării în vigoare a prezentei hotărâri, Ministerul Muncii, Familiei, Tineretului şi Solidarităţii Sociale va aproba prin ordin elementele de funcţionalitate tehnică a Procedurii de acces în vederea completării, transmiterii şi interogării datelor în/din Registru, care se publică în Monitorul Oficial al României, Partea I.

ART. 13

Contravenţiilor prevăzute în prezenta hotărâre le sunt aplicabile dispoziţiile Ordonanţei Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare.

ART. 14

Prezenta hotărâre intră în vigoare la data publicării în Monitorul Oficial al României, Partea I, cu excepţia prevederilor art. 9 şi art. 11 alin. (3) şi (4), care intră în vigoare la 30 de zile de la data publicării.

ART. 15

La 6 luni de la data intrării în vigoare a prezentei hotărâri se abrogă Hotărârea Guvernului nr. 905/2017 privind registrul general de evidenţă a salariaţilor, publicată în Monitorul Oficial al României, Partea I, nr. 1005 din 19 decembrie 2017.

PRIM-MINISTRU

**ION-MARCEL CIOLACU**

Contrasemnează:

Viceprim-ministru,

**Marian Neacşu**

Ministrul muncii, familiei, tineretului şi solidarităţii sociale,

**Simona Bucura-Oprescu**

p. Ministrul investiţiilor şi proiectelor europene,

**Bogdan-Eduard Simcea,**

secretar de stat

Ministrul economiei, digitalizării, antreprenoriatului şi turismului,

**Bogdan-Gruia Ivan**

p. Ministrul afacerilor externe,

**Traian Laurenţiu Hristea,**

secretar de stat

Bucureşti, 27 martie 2025.

Nr. 295.

---------------