ORDIN Nr. 3781/2025 din 15 aprilie 2025

pentru aprobarea Procedurii privind monitorizarea audio-video în cadrul unităţilor de învăţământ preuniversitar

EMITENT: MINISTERUL EDUCAŢIEI ŞI CERCETĂRII

PUBLICAT ÎN: MONITORUL OFICIAL NR. 385 din 30 aprilie 2025

Având în vedere prevederile:

- art. 66 din Legea învăţământului preuniversitar nr. 198/2023, cu modificările şi completările ulterioare;

- Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor);

- Legii nr. 190/2018 privind măsuri de punere în aplicare a Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor), cu modificările ulterioare,

luând în considerare referatul de aprobare a Ordinului pentru aprobarea Procedurii privind monitorizarea audio-video în cadrul unităţilor de învăţământ preuniversitar,

în temeiul art. 13 alin. (3) din Hotărârea Guvernului nr. 731/2024 privind organizarea şi funcţionarea Ministerului Educaţiei şi Cercetării, cu modificările şi completările ulterioare,

**ministrul educaţiei şi cercetării** emite prezentul ordin.

ART. 1

Se aprobă Procedura privind monitorizarea audio-video în cadrul unităţilor de învăţământ preuniversitar, prevăzută în anexa care face parte integrantă din prezentul ordin.

ART. 2

Inspectoratele şcolare şi unităţile de învăţământ preuniversitar de stat şi particulare duc la îndeplinire prevederile prezentului ordin.

ART. 3

Prezentul ordin se publică în Monitorul Oficial al României, Partea I.

Ministrul educaţiei şi cercetării,

**Daniel-Ovidiu David**

Bucureşti, 15 aprilie 2025.

Nr. 3.781.

ANEXĂ

**PROCEDURĂ**

**privind monitorizarea audio-video în cadrul unităţilor de învăţământ preuniversitar**

ART. 1

**Dispoziţii generale**

(1) Prezenta procedură are ca obiect:

a) stabilirea unui set unitar de reguli care vizează implementarea şi utilizarea sistemului de supraveghere audio-video în scopul asigurării pazei şi protecţiei persoanelor, bunurilor şi valorilor, precum şi în scopul prevenirii actelor de violenţă fizică şi/sau psihică care pot apărea în spaţiul şcolar;

b) stabilirea responsabilităţilor privind administrarea sistemului de supraveghere prin mijloace audio-video, precum şi accesul la înregistrările audio-video.

(2) Sistemul de supraveghere audio-video se utilizează doar în scopul asigurării pazei şi protecţiei persoanelor, bunurilor şi valorilor, precum şi în scopul prevenirii actelor de violenţă fizică şi/sau psihică care pot apărea în spaţiul şcolar.

ART. 2

**Domeniul**

(1) Prezenta procedură se aplică în unităţile de învăţământ preuniversitar, în cadrul activităţii de supraveghere prin mijloace audio-video, de o persoană cu atribuţii de monitorizare a funcţionării sistemului de supraveghere audio-video, de regulă un cadru didactic, precum şi un responsabil cu protecţia datelor cu caracter personal, de regulă directorul adjunct sau un membru al consiliului de administraţie.

(2) Persoanele prevăzute la alin. (1) acţionează sub autoritatea operatorului, respectiv unitatea de învăţământ.

ART. 3

**Condiţii de legitimitate**

Instalarea sistemelor de supraveghere audio-video de unităţile de învăţământ preuniversitar se realizează cu respectarea prevederilor legale în domeniu, după cum urmează:

a) Legea învăţământului preuniversitar nr. 198/2023, cu modificările şi completările ulterioare;

b) Regulamentul (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor);

c) Legea nr. 190/2018 privind măsuri de punere în aplicare a Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor), cu modificările ulterioare;

d) Hotărârea Guvernului nr. 301/2012 pentru aprobarea Normelor metodologice de aplicare a Legii nr. 333/2003 privind paza obiectivelor, bunurilor, valorilor şi protecţia persoanelor, cu modificările şi completările ulterioare;

e) Ghidul nr. 3/2019 privind prelucrarea datelor cu caracter personal prin mijloace video, emis de Comitetul European pentru Protecţia Datelor.

ART. 4

**Zonele supravegheate**

(1) Sisteme audio-video pot fi instalate în spaţiul şcolar după cum urmează: în sălile de clasă, în exteriorul clădirilor, pe holuri, în sălile de festivităţi, pe holurile căminelor sau internatelor, precum şi în sălile de sport, cu excepţia vestiarelor şi a grupurilor sanitare.

(2) Unităţile de învăţământ preuniversitar sunt obligate să stabilească unde şi când sunt strict necesare măsurile de supraveghere audio-video. De regulă, un sistem de supraveghere care funcţionează pe timpul nopţii, precum şi în afara programului de lucru obişnuit răspunde nevoilor operatorului pentru prevenirea oricărui pericol la adresa unităţii de învăţământ.

ART. 5

**Scopul supravegherii prin mijloace audio-video**

(1) Decizia cu privire la instalarea unui sistem de supraveghere audio-video pe care unităţile de învăţământ preuniversitar o pot lua este condiţionată de respectarea prevederilor legale privind protecţia datelor, respectiv de asumarea obligaţiei de a folosi înregistrările audio-video numai în scopul cercetării cazurilor de violenţă, fizică sau psihică, respectiv a cazurilor ce vizează protecţia bunurilor şi valorilor, care se produc în spaţiul şcolar.

(2) În cazurile în care s-a luat decizia prevăzută la alin. (1), unităţile de învăţământ au obligaţia de a posta pe site-ul propriu şi la avizierul unităţii de învăţământ o notă de informare cu privire la prelucrarea efectuată, respectiv de a afişa un semn vizibil care atenţionează că se efectuează o supraveghere audio-video, de regulă o pictogramă standardizată, pentru a oferi într-un mod uşor vizibil, inteligibil şi clar lizibil o imagine de ansamblu semnificativă asupra prelucrării avute în vedere.

(3) Unitatea de învăţământ nu divulgă poziţia camerei atât timp cât nu există niciun dubiu asupra zonelor supuse monitorizării, iar contextul supravegherii este clarificat fără ambiguitate.

ART. 6

**Tipul camerelor şi modul de acces**

(1) Unităţile de învăţământ preuniversitar utilizează numai camere sau dispozitive de supraveghere configurate cu circuit închis, care nu permit accesul la înregistrări din afara unităţii de învăţământ.

(2) Persoanele care au acces la înregistrările audio-video din spaţiul şcolar nu pot publica aceste materiale şi nu le pot folosi ca mijloc pentru prejudicierea imaginii sau integrităţii fizice sau psihice a beneficiarilor primari, a părinţilor sau reprezentanţilor legali ai acestora sau a personalului angajat în unităţile de învăţământ preuniversitar.

(3) Sistemul de supraveghere audio-video nu este utilizat în alt scop decât cel stabilit în decizia privind instalarea sistemului de supraveghere audio-video.

(4) Înregistrările audio-video sunt puse la dispoziţia organelor de urmărire penală, dacă există o solicitare în acest sens din partea acestora.

ART. 7

**Condiţii**

(1) În scopul luării deciziei cu privire la instalarea sistemului de supraveghere audio-video se întocmeşte lista cu salariaţii, cu părinţii/reprezentanţii legali ai elevilor minori, precum şi cu elevii majori. Ulterior exprimării sau neexprimării acordului se întocmeşte un proces-verbal în care se menţionează numărul persoanelor şi tipul voturilor exprimate. Decizia cu privire la instalarea unui sistem de supraveghere audio-video se ia dacă există un acord al majorităţii simple a părinţilor sau reprezentanţilor legali ai elevilor minori, a elevilor majori şi salariaţilor unităţii de învăţământ, care au participat la luarea acestei decizii.

(2) Acordul sau lipsa acestuia în ceea ce priveşte un singur elev minor se exprimă doar de către un părinte/un reprezentant legal al minorului.

(3) În situaţii excepţionale, atunci când există un risc crescut de violenţă în spaţiul şcolar, fiind înregistrat un număr semnificativ de sesizări privind săvârşirea unor acte de violenţă fizică şi/sau psihică, săvârşirea unei fapte prevăzute de legea penală, în vederea asigurării pazei şi protecţiei persoanelor, bunurilor şi valorilor, precum şi în scopul prevenirii actelor de violenţă fizică şi/sau psihică, decizia privind instalarea unui sistem de supraveghere poate fi efectuată doar cu informarea părinţilor sau a reprezentanţilor legali ai elevilor şi a salariaţilor unităţii de învăţământ.

(4) Hotărârea de instalare şi/sau de punere în funcţiune a sistemelor de supraveghere audio-video, în cazurile prevăzute la alin. (1) şi (3), se ia de către consiliul de administraţie pentru o perioadă de maximum 1 an calendaristic. Perioada de 1 an calendaristic poate fi prelungită, prin hotărâre a consiliului de administraţie, în situaţia în care circumstanţele care au stat la baza luării acesteia se menţin, cu aplicarea prevederilor art. 66 alin. (2) din Legea nr. 198/2023, cu modificările şi completările ulterioare. Hotărârea de supraveghere audio-video şi hotărârea de prelungire a supravegherii audio-video se iau în baza consultării prealabile a personalului didactic, a personalului didactic auxiliar, precum şi a personalului administrativ şi cu informarea persoanelor vizate.

ART. 8

**Spaţiu şcolar determinat teritorial**

În vederea asigurării unei protecţii eficiente a drepturilor şi libertăţilor fundamentale ale persoanelor fizice, în cadrul operaţiunilor de supraveghere audio-video, echipamentele de supraveghere sunt instalate doar în spaţiile menţionate în art. 66 alin. (4) din Legea nr. 198/2023, cu modificările şi completările ulterioare, respectiv în sălile de clasă, în exteriorul clădirilor, pe holuri, în sălile de festivităţi, pe holurile căminelor sau internatelor, precum şi în sălile de sport, cu excepţia vestiarelor şi a grupurilor sanitare.

ART. 9

**Perioada de stocare a înregistrărilor audio-video**

Unitatea de învăţământ preuniversitar are obligaţia de a asigura stocarea şi păstrarea, în condiţii de siguranţă şi confidenţialitate, a înregistrărilor audio-video pentru o perioadă de 30 de zile, cu excepţia cazurilor temeinic justificate când această perioadă se prelungeşte până la finalizarea cercetărilor privind sesizările formulate, după care aceste informaţii se şterg automat.

ART. 10

**Obligaţiile unităţilor de învăţământ**

(1) Unităţile de învăţământ preuniversitar au următoarele obligaţii:

a) de a folosi înregistrările audio-video numai în scopul cercetării cazurilor de violenţă, fizică sau psihică, respectiv a cazurilor ce vizează protecţia bunurilor şi valorilor, care se produc în spaţiul şcolar;

b) de a utiliza numai camere sau dispozitive de supraveghere configurate cu circuit închis, care nu permit configurarea sau accesul din afara unităţii de învăţământ;

c) de a desemna o persoană cu atribuţii de monitorizare a funcţionării sistemului de supraveghere audio-video, de regulă un cadru didactic, precum şi un responsabil cu protecţia datelor cu caracter personal, de regulă directorul adjunct sau un membru al consiliului de administraţie, după caz;

d) de a asigura stocarea şi păstrarea, în condiţii de siguranţă şi confidenţialitate, a înregistrărilor audio-video pentru o perioadă de 30 de zile, cu excepţia cazurilor temeinic justificate când această perioadă se prelungeşte până la finalizarea cercetărilor privind sesizările formulate, după care aceste informaţii se şterg automat;

e) de a nu folosi înregistrările audio-video în vederea evaluării profesionale a cadrelor didactice sau în soluţionarea contestaţiilor privind evaluarea elevilor la orele de curs;

f) de a asigura funcţionarea corespunzătoare a sistemelor de supraveghere audio-video;

g) de a pune la dispoziţia organelor de urmărire penală înregistrările audio-video, dacă există o solicitare în acest sens.

(2) Unitatea de învăţământ ia toate măsurile necesare pentru a păstra disponibilitatea, integritatea şi confidenţialitatea datelor prelucrate. În acest scop, unitatea de învăţământ stabileşte în consiliul de administraţie, iar ulterior directorul unităţii de învăţământ preuniversitar dispune, prin decizie, următoarele:

a) persoana care răspunde de gestionarea şi funcţionarea sistemului de supraveghere audio-video;

b) amplasarea camerelor în locurile permise de lege şi semnalizate corespunzător;

c) procedurile de achiziţie, instalare şi întreţinere a sistemului de supraveghere audio-video;

d) procedurile de gestionare a incidentelor şi de recuperare a datelor.

ART. 11

**Accesul la înregistrările audio-video**

(1) Accesul la înregistrările audio-video se face în baza unei cereri scrise, motivată, aprobată de directorul unităţii de învăţământ, numai prin vizualizarea acestora, de părintele sau reprezentantul legal al elevului minor, elevul major sau personalul unităţii de învăţământ preuniversitar, reprezentaţii inspectoratelor şcolare judeţene/Inspectoratului Şcolar al Municipiului Bucureşti, ai Ministerului Educaţiei şi Cercetării şi ai direcţiei generale de asistenţă socială şi protecţia copilului, psihologul/consilierul şcolar din unitatea de învăţământ preuniversitar.

(2) Cererea trebuie să conţină şi perioada de timp corespunzătoare pentru care se solicită.

(3) Imaginile vizualizate vor fi clare în măsura posibilităţii - conform înregistrării originale, cu condiţia să nu prejudicieze dreptul terţilor. Se pot folosi sisteme care permit mascarea sau distorsionarea zonelor irelevante pentru supraveghere sau eliminarea din înregistrare a imaginii persoanelor terţe - fără legătură cu subiectul înregistrării, atunci când înregistrările audio-video se pun la dispoziţia persoanelor vizate.

(4) Controlul accesului înseamnă că numai persoanele autorizate pot accesa sistemul şi datele, iar celelalte nu pot avea acces. Măsurile care sprijină controlul accesului fizic şi logic cuprind:

a) garantarea faptului că toate spaţiile în care se realizează monitorizarea prin supraveghere audio-video şi în care sunt stocate înregistrările audio-video sunt asigurate împotriva accesului nesupravegheat al terţilor;

b) poziţionarea monitoarelor astfel încât numai persoanele autorizate să poată vizualiza imaginile;

c) definirea şi aplicarea de proceduri de acordare, schimbare şi revocare a accesului fizic şi logic;

d) punerea în aplicare de metode şi mijloace de autentificare şi autorizare a utilizatorilor, inclusiv, de exemplu, lungimea parolelor şi frecvenţa schimbării acestora;

e) înregistrarea şi analiza periodică a acţiunilor efectuate de utilizatori (atât la nivel de sistem, cât şi în ceea ce priveşte datele);

f) monitorizarea şi detectarea tentativelor nereuşite de acces, care se desfăşoară permanent, iar punctele slabe sunt identificate cât mai curând.

ART. 12

**Protejarea vieţii private şi securitatea informaţiilor**

(1) Unitatea de învăţământ preuniversitar îşi asumă răspunderea cu privire la respectarea prevederilor Regulamentului (UE) 2016/679, precum şi ale Legii nr. 190/2018, cu modificările ulterioare, şi în acest sens instituie garanţii care se referă la:

a) respectarea modului de prelucrare a datelor cu caracter personal şi a perioadei de stocare, precum şi ştergerea acestora după expirarea perioadei de stocare;

b) asigurarea securităţii şi confidenţialităţii înregistrărilor audio-video;

c) stabilirea condiţiilor tehnice, astfel încât datele cu caracter personal să nu fie diseminate în spaţiul public;

d) respectarea condiţiilor în care se realizează accesul la înregistrări;

e) informarea persoanelor vizate cu privire la prelucrarea datelor cu caracter personal.

(2) Unităţile de învăţământ cu sistem de supraveghere audio-video garantează caracterul confidenţial şi privat al înregistrărilor audio-video.

(3) Înregistrările audio-video din spaţiul şcolar nu pot fi comercializate şi nu pot fi făcute publice.

ART. 13

**Costuri**

Unităţile administrativ-teritoriale sau Ministerul Educaţiei şi Cercetării pot/poate asigura fonduri pentru achiziţionarea de sisteme de supraveghere audio-video de către unităţile de învăţământ preuniversitar.

ART. 14

**Evaluarea impactului asupra protecţiei datelor**

Unităţile de învăţământ cu sistem de supraveghere audio-video efectuează evaluări ale impactului asupra protecţiei datelor conform Ghidului privind evaluarea impactului asupra protecţiei datelor (EIPD), aprobat de Comitetul European pentru Protecţia Datelor.

ART. 15

**Proceduri specifice la nivelul unităţii de învăţământ**

Unităţile de învăţământ preuniversitar cu sistem de supraveghere audio-video pot întocmi o procedură specifică proprie.

---------------