ORDIN Nr. 5730/2025 din 26 august 2025

pentru aprobarea Regulamentului privind acordarea voucherelor de vacanţă în unităţile/instituţiile de învăţământ de stat din subordinea/coordonarea Ministerului Educaţiei şi Cercetării, pentru anul 2025

EMITENT: MINISTERUL EDUCAŢIEI ŞI CERCETĂRII

PUBLICAT ÎN: MONITORUL OFICIAL NR. 822 din 5 septembrie 2025

Având în vedere:

- dispoziţiile art. 1 alin. (2), (2^4), (2^6) şi (3) din Ordonanţa de urgenţă a Guvernului nr. 8/2009 privind acordarea voucherelor de vacanţă, aprobată cu modificări şi completări prin Legea nr. 94/2014, cu modificările şi completările ulterioare;

- prevederile Hotărârii Guvernului nr. 215/2009 pentru aprobarea Normelor metodologice privind acordarea voucherelor de vacanţă, cu modificările şi completările ulterioare;

- prevederile Legii nr. 227/2015 privind Codul fiscal, cu modificările şi completările ulterioare,

în temeiul dispoziţiilor art. 13 alin. (3) din Hotărârea Guvernului nr. 731/2024 privind organizarea şi funcţionarea Ministerului Educaţiei şi Cercetării, cu modificările şi completările ulterioare,

**ministrul educaţiei şi cercetării** emite prezentul ordin.

ART. 1

Se aprobă Regulamentul privind acordarea voucherelor de vacanţă în unităţile/instituţiile de învăţământ de stat din subordinea/coordonarea Ministerului Educaţiei şi Cercetării, pentru anul 2025, prevăzut în anexa care face parte integrantă din prezentul ordin.

ART. 2

La data intrării în vigoare a prezentului ordin se abrogă Ordinul ministrului educaţiei nr. 4.072/2023 privind aprobarea Regulamentului de acordare a voucherelor de vacanţă pentru unităţile/instituţiile de învăţământ de stat, în Ministerul Educaţiei şi în alte instituţii publice din subordinea/coordonarea acestuia, pentru anii 2023 - 2026, publicat în Monitorul Oficial al României, Partea I, nr. 374 din 3 mai 2023, cu modificările şi completările ulterioare.

ART. 3

Prezentul ordin se publică în Monitorul Oficial al României, Partea I.

Ministrul educaţiei şi cercetării,

**Daniel-Ovidiu David**

Bucureşti, 26 august 2025.

Nr. 5.730.

ANEXĂ

**REGULAMENT**

**privind acordarea voucherelor de vacanţă în unităţile/instituţiile de învăţământ de stat din subordinea/coordonarea Ministerului Educaţiei şi Cercetării, pentru anul 2025**

CAPITOLUL I

**Prevederi cu caracter general**

ART. 1

Prezentul regulament stabileşte modalitatea de acordare a voucherelor de vacanţă în unităţile/instituţiile de învăţământ de stat din subordinea/coordonarea Ministerului Educaţiei şi Cercetării, pentru anul 2025, denumite în continuare unităţi/instituţii.

ART. 2

(1) Voucherele de vacanţă se acordă anual şi se emit doar pe suport electronic, în limita sumelor prevăzute în bugetul anual cu această destinaţie.

(2) Valoarea voucherelor de vacanţă este de 800 de lei pentru un salariat/an.

(3) Valoarea nominală a voucherelor de vacanţă nu poate fi diminuată în niciun mod şi este multiplu de 50 de lei.

(4) Voucherele de vacanţă emise în cursul anului 2025 se utilizează pentru plata a cel mult 50% din contravaloarea pachetelor de servicii turistice achiziţionate, respectiv 800 de lei pentru achiziţionarea de pachete de servicii turistice în valoare de cel puţin 1.600 de lei.

ART. 3

(1) Beneficiază de vouchere de vacanţă persoanele care desfăşoară efectiv activitate în unităţile/instituţiile prevăzute la art. 1, la momentul acordării voucherelor de vacanţă.

(2) Voucherele de vacanţă se acordă persoanelor care au calitatea de salariat în unităţile/instituţiile prevăzute la art. 1. Valoarea voucherelor de vacanţă este proporţională cu perioada lucrată, în limita bugetului alocat cu această destinaţie.

(3) Beneficiază de vouchere de vacanţă doar personalul încadrat în unităţile/instituţiile prevăzute la art. 1, pe posturile aprobate prin organigramele acestora.

(4) Beneficiază de vouchere de vacanţă şi personalul încadrat în unităţile/instituţiile prevăzute la art. 1, care se află în situaţiile prevăzute la art. 145 alin. (4) din Legea nr. 53/2003 - Codul muncii, republicată, cu modificările şi completările ulterioare.

(5) În anul 2025 se acordă vouchere de vacanţă personalului din învăţământ ale cărui salarii nete sunt de până la 8.000 de lei inclusiv, prin raportare la salariul net cuvenit funcţiei de bază din luna acordării acestora.

(6) Pentru anul 2025, salariaţii care optează pentru acordarea voucherelor de vacanţă îşi exprimă în scris angajamentul, conform modelului prevăzut în anexă, de a le utiliza pentru plata a cel mult 50% din contravaloarea totală a fiecărui pachet de servicii turistice achiziţionat, respectiv cel mult 800 de lei pentru achiziţionarea de pachete de servicii turistice în valoare de cel puţin 1.600 de lei. Suma corespunzătoare voucherelor de vacanţă pe anul 2025, în valoare de 800 de lei, poate fi folosită fracţionat.

CAPITOLUL II

**Modalitatea de acordare a voucherelor de vacanţă**

ART. 4

(1) În cazul încadrării în sistem de cumul/plata cu ora, voucherele de vacanţă sunt acordate de către angajatorii unde beneficiarii în cauză îşi au funcţia de bază, potrivit legii. Beneficiarii au obligaţia de a depune la unitate/instituţie o declaraţie, în scris, în care să precizeze angajatorul unde au funcţia de bază.

(2) În cazul salariaţilor din cadrul unităţilor/instituţiilor prevăzute la art. 1, care în cursul anului au desfăşurat activitatea la mai mulţi angajatori, se acordă o singură indemnizaţie de vacanţă, sub formă de vouchere, conform art. 3, de către angajatorul unde beneficiarul în cauză îşi are funcţia de bază, potrivit legii.

(3) În cazul salariaţilor din cadrul unităţilor/instituţiilor prevăzute la art. 1, care în cursul anului au desfăşurat activitatea succesiv la mai mulţi angajatori, se acordă o singură indemnizaţie de vacanţă, sub formă de vouchere, conform art. 3, de către angajatorul unde beneficiarul îşi desfăşoară activitatea în momentul acordării voucherelor de vacanţă, avându-se în vedere activitatea desfăşurată şi la angajatorii anteriori.

(4) Personalul angajat cu mai mult de o normă/post beneficiază de vouchere de vacanţă în cuantum de 800 de lei/an, în condiţiile prezentului articol.

ART. 5

(1) Pentru personalul angajat cu contract individual de muncă cu timp parţial, voucherele de vacanţă se acordă proporţional cu durata timpului de muncă, raportat la valoarea maximă a voucherelor de vacanţă, respectiv 800 de lei, stabilită pentru programul normal de lucru.

(2) În cazul personalului transferat sau detaşat din unităţile/instituţiile prevăzute la art. 1 se acordă vouchere de vacanţă cu condiţia prezentării de către salariat a unei adeverinţe din care să rezulte că angajatorul de la care s-a transferat/s-a detaşat nu i-a acordat voucherele de vacanţă pentru anul în curs până la data realizării transferului/detaşării. În situaţia în care depunerea adeverinţei nu este posibilă, salariatul depune la unitate/instituţie o declaraţie pe propria răspundere din care rezultă că nu a beneficiat de vouchere de vacanţă aferente anului în curs la unitatea/instituţia de la care s-a transferat/s-a detaşat.

(3) Pentru personalul transferat sau detaşat de la alţi angajatori la unităţile/instituţiile prevăzute la art. 1, care au calitatea de angajator, voucherele de vacanţă se acordă în condiţiile art. 3, proporţional cu perioada lucrată.

ART. 6

Salariaţii care solicită vouchere de vacanţă pentru anul 2025 depun o declaraţie scrisă în acest sens la unitatea/instituţia angajatoare, conform modelului prevăzut în anexă. Declaraţia se depune în termen de 30 de zile de la data publicării prezentului regulament în Monitorul Oficial al României, Partea I.

CAPITOLUL III

**Evidenţa şi plata voucherelor de vacanţă**

ART. 7

(1) Beneficiarul poate utiliza voucherele de vacanţă pe suport electronic pe baza actului de identitate, numai pentru achiziţionarea de servicii turistice de la unităţile afiliate, în conformitate cu art. 3 alin. (6).

(2) În cazul voucherelor de vacanţă alimentate pe suport electronic şi necuvenite, angajatorul are obligaţia de a comunica în timp util informaţiile relevante unităţii emitente, pentru ca aceasta să poată face restituirea valorilor către angajator.

(3) Voucherul de vacanţă are perioadă de valabilitate de un an de la data alimentării suportului electronic, fără a se înţelege că aceasta este perioada de valabilitate a suportului.

(4) Angajatorii sunt obligaţi să înştiinţeze beneficiarii cu privire la data alimentării suportului electronic şi valoarea voucherelor de vacanţă transferate pe acesta.

(5) Beneficiarii voucherelor de vacanţă au dreptul să îşi aleagă unitatea afiliată pentru achiziţionarea serviciilor turistice.

ART. 8

(1) La nivelul inspectoratelor şcolare - ordonatori secundari de credite - se verifică modul de aplicare a prevederilor prezentului regulament de către ordonatorii terţiari de credite din subordine.

(2) Inspectoratele şcolare, universităţile şi alte instituţii din subordinea/coordonarea Ministerului Educaţiei şi Cercetării vor transmite către Ministerul Educaţiei şi Cercetării sumele necesare pentru acordarea voucherelor de vacanţă, până la data de 15 octombrie 2025.

(3) Ministerul Educaţiei şi Cercetării va face demersurile necesare către Ministerul Finanţelor în vederea deschiderilor de credite aferente acestor plăţi, în limita bugetului aprobat.

(4) Pe baza datelor transmise de ordonatorii de credite, Ministerul Educaţiei şi Cercetării va include sumele necesare aplicării prezentului regulament pentru anul 2025, în vederea efectuării plăţilor, după primirea de la Ministerul Finanţelor a creditelor bugetare, astfel:

a) în bugetele inspectoratelor şcolare, pentru unităţile de învăţământ de stat din subordine, cu încadrarea în creditele bugetare aprobate cu această destinaţie;

b) în contractele complementare încheiate cu universităţile de stat din coordonare.

ART. 9

(1) La primirea voucherelor de vacanţă, personalul beneficiar semnează o declaraţie pe propria răspundere privind restituirea voucherelor de vacanţă rămase neutilizate la data încheierii perioadei de valabilitate a acestora şi/sau a sumelor necuvenite la data încetării contractului individual de muncă/raportului de serviciu.

(2) La sfârşitul perioadei de valabilitate a suportului electronic pe care au fost alimentate voucherele de vacanţă sau la data încetării raporturilor de muncă, beneficiarul are obligaţia de a restitui angajatorului suportul electronic, iar acesta, la rândul lui, va restitui suportul electronic unităţii emitente.

(3) În cazul în care beneficiarul a utilizat în totalitate sau în parte voucherele de vacanţă alimentate electronic, iar ulterior intervine o cauză de restituire, acesta va restitui angajatorului contravaloarea voucherelor de vacanţă necuvenite utilizate, în termen de 60 de zile de la producerea cauzei care determină restituirea.

ART. 10

Se interzice beneficiarului:

a) utilizarea voucherelor de vacanţă pentru achiziţionarea altor servicii decât cele prevăzute la art. 23 din Normele metodologice privind acordarea voucherelor de vacanţă, aprobate prin Hotărârea Guvernului nr. 215/2009, cu modificările şi completările ulterioare;

b) comercializarea voucherelor de vacanţă în schimbul unor sume de bani şi/sau al altor bunuri şi/sau servicii.

CAPITOLUL IV

**Dispoziţii finale**

ART. 11

(1) Ordonatorii de credite răspund de modul de acordare a voucherelor de vacanţă şi au obligaţia de a angaja şi de a utiliza creditele bugetare necesare aplicării prezentului regulament numai în limita prevederilor şi destinaţiilor aprobate, cu respectarea dispoziţiilor Legii nr. 500/2002 privind finanţele publice, cu modificările şi completările ulterioare, respectiv ale Legii nr. 273/2006 privind finanţele publice locale, cu modificările şi completările ulterioare, după caz.

(2) Ordonatorii de credite au obligaţia de a demara procedura de achiziţie a voucherelor de vacanţă din momentul în care creditele bugetare cu această destinaţie sunt cuprinse în bugetul unităţii/instituţiei prevăzute la art. 1.

(3) În vederea stabilirii valorii estimate a contractului de achiziţie a voucherelor de vacanţă se iau în considerare numai costurile necesare serviciilor de emitere şi transport ale suporturilor electronice, fără a fi luată în calcul şi valoarea nominală a voucherelor de vacanţă.

(4) Ordonatorii de credite ţin evidenţa voucherelor de vacanţă conform situaţiilor cuprinse în anexele la Normele metodologice privind acordarea voucherelor de vacanţă, aprobate prin Hotărârea Guvernului nr. 215/2009, cu modificările şi completările ulterioare.

(5) Potrivit clasificaţiei economice a cheltuielilor bugetare, voucherele de vacanţă se cuprind la titlul "Cheltuieli de personal", articolul "Cheltuieli salariale în natură", cod 10.02.06 "Vouchere de vacanţă".

(6) Ordonatorii de credite din învăţământul preuniversitar de stat vor introduce în aplicaţia locală EduSAL, la salarizarea lunii în care au fost acordate beneficiarului, valoarea nominală a voucherelor de vacanţă pentru fiecare beneficiar şi vor calcula, reţine, vira şi declara contribuţiile pentru asigurări de sănătate şi impozitul aferent valorii nominale a voucherelor de vacanţă.

(7) Pentru voucherele de vacanţă alimentate pe suport electronic şi neutilizate în perioada de valabilitate, unitatea emitentă restituie valorile nominale către angajator. Valoarea restituită de către unităţile emitente va fi virată la bugetul de stat la titlul 85 "Plăţi efectuate în anii precedenţi şi recuperate în anul curent".

(8) În situaţia în care se restituie contravaloarea voucherului de vacanţă, persoana beneficiază de recalcularea impozitului în luna următoare restituirii.

ART. 12

Anexa face parte integrantă din prezentul regulament.

ANEXĂ

la regulament

**DECLARAŢIE PE PROPRIA RĂSPUNDERE**

Subsemnatul/a, ....................................., având funcţia de ................... în cadrul ..........................., CNP ......................., cu domiciliul în .................................., str. ................................. nr. ..., bl. ..., sc. ..., et. ..., ap. ..., judeţul/sectorul ........................., cunoscând prevederile art. 326 - Falsul în declaraţii din Legea nr. 286/2009 privind Codul penal, cu modificările şi completările ulterioare, declar următoarele:

1. optez pentru acordarea voucherelor de vacanţă în cuantumul şi condiţiile prevăzute la art. 1 alin. (2) din Ordonanţa de urgenţă a Guvernului nr. 8/2009 privind acordarea voucherelor de vacanţă, aprobată cu modificări şi completări prin Legea nr. 94/2014, cu modificările şi completările ulterioare;

2. mă angajez să utilizez voucherele de vacanţă pentru plata a cel mult 50% din contravaloarea totală a fiecărui pachet de servicii turistice achiziţionat, respectiv cel mult 800 de lei pentru achiziţionarea de pachete de servicii turistice în valoare de cel puţin 1.600 de lei. Suma corespunzătoare voucherelor de vacanţă pe anul 2025, în valoare de 800 de lei, poate fi folosită fracţionat.

Data Semnătura

................... .....................

---------------