ORDIN Nr. 5947/2025 din 28 august 2025

privind diferenţierea salariilor de bază în funcţie de studiile absolvite pentru personalul didactic de predare încadrat în funcţia didactică de educator/profesor de educaţie timpurie în învăţământul antepreşcolar

EMITENT: MINISTERUL EDUCAŢIEI ŞI CERCETĂRII

PUBLICAT ÎN: MONITORUL OFICIAL NR. 810 din 1 septembrie 2025

Având în vedere prevederile:

- notei de la pct. 5 de la lit. A din cap. I din anexa nr. I la Legea-cadru nr. 153/2017 privind salarizarea personalului plătit din fonduri publice, cu modificările şi completările ulterioare;

- art. 249 alin. (5), (6), (8) şi (16) din Legea învăţământului preuniversitar nr. 198/2023, cu modificările şi completările ulterioare;

- Ordonanţei de urgenţă a Guvernului nr. 100/2021 pentru modificarea şi completarea Legii educaţiei naţionale nr. 1/2011 şi abrogarea unor acte normative din domeniul protecţiei sociale, aprobată cu modificări şi completări prin Legea nr. 17/2022;

- Referatului de aprobare nr. 2.395/DGMCDRSIP din 21.08.2025,

în temeiul prevederilor art. 13 alin. (3) din Hotărârea Guvernului nr. 731/2024 privind organizarea şi funcţionarea Ministerului Educaţiei şi Cercetării, cu modificările şi completările ulterioare,

**ministrul educaţiei şi cercetării** emite prezentul ordin.

ART. 1

(1) Personalul încadrat pe perioadă nedeterminată în anul şcolar 2021 - 2022 în funcţia de educator-puericultor în creşele aflate în administrarea autorităţilor publice locale, care au fost preluate în cadrul sistemului de educaţie începând cu anul şcolar 2021 - 2022, organizate atât ca structuri arondate unităţilor de învăţământ preuniversitar cu personalitate juridică, prin decizia inspectoratelor şcolare, cât şi ca unităţi de învăţământ preuniversitar cu personalitate juridică pentru care autorităţile administraţiei publice locale au calitatea de persoană juridică fondatoare, conform prevederilor Ordonanţei de urgenţă a Guvernului nr. 100/2021, a ocupat în învăţământul antepreşcolar funcţii didactice, după cum urmează:

a) până la data de 1 septembrie 2024, funcţia didactică de educator-puericultor, în conformitate cu prevederile art. 247 lit. a) din Legea educaţiei naţionale nr. 1/2011, cu modificările şi completările ulterioare;

b) începând cu data de 1 septembrie 2024, funcţia didactică de educator sau de profesor pentru educaţie timpurie, în conformitate cu prevederile art. 249 alin. (5), (6), (8) şi (16) din Legea învăţământului preuniversitar nr. 198/2023, cu modificările şi completările ulterioare.

(2) Personalul didactic de predare prevăzut la alin. (1) îşi păstrează calitatea de personal didactic de predare încadrat în învăţământul antepreşcolar în funcţia didactică de educator dacă, până la data de 1 septembrie 2028, îndeplineşte condiţia de studii prevăzută la art. 249 alin. (5) din Legea nr. 198/2023, cu modificările şi completările ulterioare.

(3) Personalul didactic de predare prevăzut la alin. (1) îşi păstrează calitatea de personal didactic de predare încadrat în învăţământul antepreşcolar în funcţia didactică de profesor pentru educaţie timpurie dacă, până la data de 1 septembrie 2028, îndeplineşte condiţia de studii prevăzută la art. 249 alin. (6) din Legea nr. 198/2023, cu modificările şi completările ulterioare, sau dacă, până la data de 1 septembrie 2027, finalizează cu diplomă un program de studii universitare de masterat/master cu specializarea educaţie timpurie şi pregătirea psihopedagogică de nivel I.

(4) Prin excepţie de la prevederile alin. (2) şi (3), personalul didactic de predare prevăzut la alin. (1), pentru care inspectoratul şcolar a emis decizie de repartizare în condiţiile prevăzute de art. 249 alin. (29) sau (30) din Legea nr. 198/2023, cu modificările şi completările ulterioare, îşi păstrează calitatea de personal didactic de predare titular în creşe, cu drept de practică doar în învăţământul antepreşcolar.

ART. 2

Vechimea la catedră a personalului didactic de predare prevăzut la art. 1 se stabileşte, după caz, de la data la care acesta a fost încadrat în creşa arondată unei unităţi de învăţământ preuniversitar cu personalitate juridică sau de la data de la care creşa aflată în administrarea autorităţii publice locale a devenit unitate de învăţământ cu personalitate juridică.

ART. 3

Repartizarea şi încadrarea personalului didactic de predare pe posturile vacante/rezervate de educator/profesor pentru educaţie timpurie, precum şi încadrarea cu contract individual de muncă pe durată nedeterminată sau cu statut de cadru didactic titular cu drept de practică doar în învăţământul antepreşcolar a personalului prevăzut la art. 1 se realizează conform prevederilor metodologiei-cadru privind mobilitatea personalului didactic de predare din învăţământul preuniversitar.

ART. 4

(1) Salariile de bază pentru personalul didactic de predare prevăzut la art. 1, încadrat în funcţia didactică de educator/profesor pentru educaţie timpurie în creşele de stat arondate unităţilor de învăţământ preuniversitar, precum şi în creşele cu personalitate juridică, nearondate unei unităţi de învăţământ, pentru care autorităţile administraţiei publice locale au calitatea de persoană juridică fondatoare, se stabilesc conform studiilor absolvite, după cum urmează:

a) conform pct. 1 - 4 din tabelul prevăzut la pct. 5 de la lit. A din cap. I din anexa nr. I la Legea-cadru nr. 153/2017 privind salarizarea personalului plătit din fonduri publice, cu modificările şi completările ulterioare, pentru absolvenţii cu diplomă ai studiilor universitare de masterat/master cu specializarea educaţie timpurie care fac dovada deţinerii şi pregătirii psihopedagogice de nivel I, precum şi pentru absolvenţii cu diplomă de licenţă, specializarea pedagogia învăţământului preşcolar şi primar, care au urmat cursuri de educaţie timpurie în cadrul proiectelor derulate de Ministerul Educaţiei şi Cercetării cu terţi;

b) conform pct. 17 - 20 din tabelul prevăzut la pct. 5 de la lit. A din cap. I din anexa nr. I la Legea-cadru nr. 153/2017, cu modificările şi completările ulterioare, pentru absolvenţii cu diplomă/certificat de calificare profesională ai liceului pedagogic sau ai unei şcoli echivalente, cu specializarea educator-puericultor, precum şi pentru absolvenţii cu diplomă/certificat de calificare profesională ai liceului pedagogic sau ai unei şcoli echivalente, cu specializarea educatoare sau învăţătoare, care au urmat cursuri de educaţie timpurie în cadrul proiectelor derulate de Ministerul Educaţiei şi Cercetării cu terţi;

c) până la data de 1 septembrie 2028, conform pct. 1 - 4 din tabelul prevăzut la pct. 5 de la lit. A din cap. I din anexa nr. I la Legea-cadru nr. 153/2017, cu modificările şi completările ulterioare, pentru absolvenţii cu diplomă de licenţă, specializarea pedagogia învăţământului preşcolar şi primar;

d) până la data de 1 septembrie 2028, conform pct. 17 - 20 din tabelul prevăzut la pct. 5 de la lit. a din cap. I din anexa nr. I la Legea-cadru nr. 153/2017, cu modificările şi completările ulterioare, pentru absolvenţii cu diplomă/certificat de calificare profesională ai liceului pedagogic sau ai unei şcoli echivalente, specializarea educatoare sau învăţătoare.

(2) Până la data de 1 septembrie 2028, salariile de bază pentru personalul didactic de predare prevăzut la art. 1 alin. (1) - (3), încadrat în funcţia didactică de educator/profesor pentru educaţie timpurie în creşele de stat arondate unităţilor de învăţământ preuniversitar, precum şi în creşele cu personalitate juridică, nearondate unei unităţi de învăţământ, pentru care autorităţile administraţiei publice locale au calitatea de persoană juridică fondatoare, cu alte studii decât cele prevăzute la alin. (1), se stabilesc raportat la nivelul studiilor absolvite, indiferent de specializare, după cum urmează:

a) conform pct. 1 - 4 din tabelul prevăzut la pct. 5 de la lit. A din cap. I din anexa nr. I la Legea-cadru nr. 153/2017, cu modificările şi completările ulterioare, pentru absolvenţii cu diplomă ai studiilor universitare de lungă durată, ai studiilor universitare de masterat/master sau ai ciclului I de studii universitare de licenţă;

b) conform pct. 5 - 8 din tabelul prevăzut la pct. 5 de la lit. A din cap. I din anexa nr. I la Legea-cadru nr. 153/2017, cu modificările şi completările ulterioare, pentru absolvenţii cu diplomă ai studiilor universitare de scurtă durată;

c) conform pct. 9 - 16 din tabelul prevăzut la pct. 5 de la lit. A din cap. I din anexa nr. I la Legea-cadru nr. 153/2017, cu modificările şi completările ulterioare, pentru absolvenţii cu diplomă ai colegiilor universitare de institutori;

d) conform pct. 17 - 20 din tabelul prevăzut la pct. 5 de la lit. A din cap. I din anexa nr. I la Legea-cadru nr. 153/2017, cu modificările şi completările ulterioare, pentru absolvenţii cu diplomă/certificat de calificare profesională ai învăţământului postliceal sau pentru absolvenţii cu diplomă de bacalaureat ai învăţământului liceal.

ART. 5

Începând cu data de 1 septembrie 2025 se abrogă Ordinul ministrului educaţiei nr. 6.310/2022 privind diferenţierea salariilor de bază în funcţie de studiile absolvite pentru personalul didactic de predare încadrat în funcţia didactică de educator-puericultor, publicat în Monitorul Oficial al României, Partea I, nr. 1183 din 9 decembrie 2022.

ART. 6

Direcţia generală economică şi Direcţia generală management, carieră didactică şi reţea şcolară în învăţământul preuniversitar din cadrul Ministerului Educaţiei şi Cercetării, inspectoratele şcolare şi unităţile de învăţământ preuniversitar duc la îndeplinire prevederile prezentului ordin.

ART. 7

Prezentul ordin se publică în Monitorul Oficial al României, Partea I.

Ministrul educaţiei şi cercetării,

**Daniel-Ovidiu David**

Bucureşti, 28 august 2025.

Nr. 5.947.

---------------