HOTĂRÂRE Nr. 732/2025 din 4 septembrie 2025

pentru aprobarea Metodologiei-cadru de acordare a burselor şi cuantumul acestora

EMITENT: GUVERNUL ROMÂNIEI

PUBLICATĂ ÎN: MONITORUL OFICIAL NR. 823 din 5 septembrie 2025

În temeiul art. 108 din Constituţia României, republicată, şi al art. 108^1 alin. (1) din Legea învăţământului preuniversitar nr. 198/2023, cu modificările şi completările ulterioare,

**Guvernul României** adoptă prezenta hotărâre.

ART. 1

Se aprobă Metodologia-cadru de acordare a burselor şi cuantumul acestora, prevăzută în anexa care face parte integrantă din prezenta hotărâre.

ART. 2

La data intrării în vigoare a prezentei hotărâri se abrogă Ordinul ministrului educaţiei nr. 5.518/2024 privind aprobarea Metodologiei-cadru de acordare a burselor, publicat în Monitorul Oficial al României, Partea I, nr. 677 din 15 iulie 2024, cu modificările ulterioare.

PRIM-MINISTRU

**ILIE-GAVRIL BOLOJAN**

Contrasemnează:

Ministrul educaţiei şi cercetării,

**Daniel-Ovidiu David**

Ministrul finanţelor,

**Alexandru Nazare**

Bucureşti, 4 septembrie 2025.

Nr. 732.

ANEXĂ

**METODOLOGIE-CADRU**

**de acordare a burselor şi cuantumul acestora**

CAPITOLUL I

**Dispoziţii generale**

ART. 1

(1) Elevii de la cursurile cu frecvenţă de zi din învăţământul preuniversitar de stat obligatoriu beneficiază, de la bugetul de stat, prin bugetul Ministerului Educaţiei şi Cercetării, de următoarele tipuri de burse:

a) bursă de merit, pentru elevii de nivel gimnazial, liceal şi profesional;

b) bursă socială, pentru elevii de nivel primar, gimnazial, liceal şi profesional;

c) bursă tehnologică, pentru elevii din învăţământul profesional.

(2) Prin excepţie de la prevederile alin. (1), bursele elevilor din învăţământul liceal militar se asigură prin bugetul Ministerului Apărării Naţionale.

ART. 2

În conformitate cu prevederile art. 108^1 alin. (3) din Legea învăţământului preuniversitar nr. 198/2023, cu modificările şi completările ulterioare, elevii din unităţile de învăţământ preuniversitar particular şi confesional beneficiază, de la bugetul de stat, din sume defalcate din unele venituri ale bugetului de stat, de:

a) burse sociale, pentru elevii de la cursurile cu frecvenţă de zi, nivel primar, gimnazial şi liceal, dacă sunt şcolarizaţi fără taxe;

b) burse tehnologice, pentru elevii de la cursurile cu frecvenţă de zi din învăţământul profesional, dacă se încadrează în specializările şi condiţiile stabilite prin prezenta metodologie-cadru.

ART. 3

(1) În sensul prezentei metodologii-cadru, constituie "familie" persoanele aflate în una dintre următoarele situaţii:

a) soţul şi soţia cu copiii lor necăsătoriţi, aflaţi în întreţinere, cu vârsta de până la 18 ani sau de până la 26 de ani pentru cei care urmează o formă de învăţământ - cursuri de zi, organizată potrivit legii, cu domiciliul ori reşedinţa comună înscrisă în actele de identitate şi care locuiesc împreună;

b) bărbatul şi femeia necăsătoriţi, cu copiii lor necăsătoriţi şi/sau ai fiecăruia dintre ei, având vârsta de până la 18 ani sau de până la 26 de ani dacă urmează o formă de învăţământ - cursuri de zi, organizată potrivit legii, care locuiesc împreună;

c) persoana singură şi copilul/copiii aflat/aflaţi în întreţinere, în vârstă de până la 18 ani sau de până la 26 de ani pentru cei care urmează o formă de învăţământ - cursuri de zi, organizată potrivit legii, şi care locuiesc şi gospodăresc împreună.

(2) În conformitate cu prevederile art. 104 din Legea nr. 272/2004 privind protecţia şi promovarea drepturilor copilului, republicată, cu modificările şi completările ulterioare, se asimilează termenului "familie" şi persoana/persoanele care se ocupă de întreţinerea copilului pe perioada absenţei părinţilor/reprezentantului legal şi care locuieşte/locuiesc împreună cu copiii aflaţi în întreţinerea sa/lor.

ART. 4

Acordarea burselor prevăzute la art. 1 alin. (1) lit. b) şi art. 2 lit. a) reprezintă o formă de stimulare a progresului şcolar, de sprijin pentru elevii proveniţi din medii dezavantajate socioeconomic şi de susţinere a acestora în vederea prevenirii abandonului şcolar.

ART. 5

(1) Bursele de merit şi bursele tehnologice se acordă în fiecare an şcolar, în perioada cursurilor şcolare, inclusiv în perioada pregătirii practice.

(2) Bursele de merit se acordă pentru elevii absolvenţii ai clasei a VIII-a, inclusiv în perioada pregătirii şi susţinerii evaluării naţionale, cu condiţia ca elevii bursieri să se prezinte la examene.

(3) Bursele de merit şi bursele tehnologice se acordă pentru elevii absolvenţii ai clasei a XII-a, inclusiv în perioada primei sesiuni a examenului naţional de bacalaureat sau a examenului de certificare a calificării profesionale, cu condiţia ca elevii bursieri să se prezinte la examene.

(4) Prevederile alin. (1) se aplică şi în cazul elevilor bursieri care nu s-au prezentat la examen din motive medicale.

ART. 6

(1) Pentru anul şcolar 2025 - 2026, cuantumul burselor este:

a) pentru bursa de merit - 450 lei/lună;

b) pentru bursa socială - 300 lei/lună;

c) pentru bursa tehnologică - 300 lei/lună.

(2) Valoarea burselor poate fi suplimentată prin hotărâre a consiliilor de administraţie ale unităţilor de învăţământ, în funcţie de:

a) sumele alocate de autorităţile administraţiei publice locale;

b) alte venituri obţinute de unităţile de învăţământ şi care pot fi utilizate cu această destinaţie.

ART. 7

(1) La nivelul unităţii de învăţământ preuniversitar se constituie Comisia de management al burselor, care primeşte de la secretariatul unităţii de învăţământ propunerile înaintate de către profesorul diriginte, verifică şi analizează documentele depuse şi stabileşte lista elevilor beneficiari.

(2) Componenţa Comisiei de management al burselor este următoarea:

a) preşedinte - director/director adjunct;

b) membri - 3 - 9 profesori pentru învăţământul primar/profesori diriginţi;

c) secretar - secretar-şef/secretar/informatician.

(3) În baza prezentei metodologii-cadru, în fiecare unitate de învăţământ se elaborează o procedură internă de management al burselor şcolare, aprobată de consiliul de administraţie al unităţii de învăţământ.

CAPITOLUL II

**Acordarea burselor de merit**

ART. 8

(1) Bursele de merit se acordă pentru maximum 15% din efectivele de elevi ale fiecărei clase de gimnaziu şi liceu dintr-o unitate de învăţământ preuniversitar, care au medii generale pe anul şcolar anterior mai mari sau egale cu 9,00.

(2) Bursele de merit se acordă elevilor din fiecare clasă a V-a dintr-o unitate de învăţământ preuniversitar, în baza mediei primelor două intervale de cursuri din anul şcolar curent mai mare sau egală cu 9,00.

(3) Bursele de merit se acordă elevilor din fiecare clasă a IX-a dintr-o unitate de învăţământ preuniversitar, în baza mediilor de admitere în învăţământul liceal sau profesional mai mari sau egale cu 9,00.

(4) Bursele de merit se acordă, suplimentar faţă de cei 15%, şi elevilor din fiecare clasă a IX-a care au fost admişi la liceu fără susţinerea examenului de evaluare naţională, în baza obţinerii, pe parcursul gimnaziului, a unui premiu I la etapa naţională a olimpiadelor şcolare organizate şi finanţate de Ministerul Educaţiei şi Cercetării sau a unui premiu I, II sau III la competiţii internaţionale recunoscute de Ministerul Educaţiei şi Cercetării.

(5) Prin excepţie de la prevederile alin. (3), pentru învăţământul liceal vocaţional, profilurile artistic, sportiv, teologic şi militar, prin sintagma "media de admitere" se înţelege media finală de admitere, calculată conform prevederilor ordinului ministrului care reglementează organizarea şi desfăşurarea admiterii în învăţământul liceal pentru fiecare an şcolar.

(6) Prin excepţie de la prevederile alin. (1), se acordă bursă de merit şi elevilor care au media egală cu a ultimului beneficiar stabilit prin aplicarea procentului de 15%.

(7) Bursa de merit se acordă şi sub condiţia ca elevul beneficiar să fi obţinut media 10 la purtare sau calificativul "foarte bine" la purtare, la finalul anului şcolar anterior.

ART. 9

(1) Calcularea numărului de beneficiari, corespunzător procentului de 15% din efectivul de elevi din fiecare clasă de gimnaziu şi liceu dintr-o unitate de învăţământ preuniversitar, se face prin rotunjire la numărul întreg imediat superior numărului fracţionar obţinut.

(2) Pentru elevii din clasa a V-a, media care stă la baza acordării burselor de merit se calculează ca medie aritmetică, având două zecimale, fără rotunjire, a notelor obţinute de elevi la toate disciplinele, pe parcursul primelor două intervale de cursuri din anul şcolar curent.

(3) Pentru elevii din clasa a V-a, listele beneficiarilor se stabilesc în luna ianuarie a anului calendaristic următor anului în care se obţin rezultatele şcolare prevăzute la art. 8 alin. (1) şi se plătesc începând cu luna februarie, pentru drepturile aferente lunii ianuarie, până la sfârşitul cursurilor din anul şcolar respectiv.

ART. 10

(1) Pentru nivelul gimnazial organizat în sistem simultan, calculul numărului de beneficiari ai burselor de merit se face pentru fiecare clasă separat.

(2) În cazul claselor din învăţământul liceal tehnologic care sunt constituite din maximum 3 grupe cu calificări diferite, calculul numărului de beneficiari ai burselor de merit se face pe clasă, fără a se ţine cont de calificare.

ART. 11

(1) Bursa de merit se acordă la propunerea profesorului diriginte, nefiind condiţionată de depunerea unei cereri.

(2) Profesorul diriginte va înainta la secretariatul unităţii de învăţământ lista cu elevii propuşi pentru bursa de merit în primele 25 de zile calendaristice de la începerea cursurilor anului şcolar, pentru elevii din clasele a VI-a - a XII-a, iar pentru elevii de clasa a V-a, în primele 15 zile calendaristice ale lunii ianuarie.

CAPITOLUL III

**Acordarea burselor sociale**

ART. 12

(1) Bursa socială reprezintă o formă de sprijin a elevilor din medii dezavantajate socioeconomic, din grupuri vulnerabile sau cu situaţii medicale speciale, în vederea susţinerii participării la activităţile didactice, precum şi pentru prevenirea abandonului şcolar.

(2) Bursa socială se acordă la cerere, în funcţie de situaţia materială/socială/medicală a elevului.

(3) Elevii care beneficiază de bursă socială au dreptul la păstrarea confidenţialităţii asupra identităţii, datelor cu caracter personal şi informaţiilor referitoare la situaţia de dificultate în care se află.

(4) Bursa socială se acordă şi sub condiţia ca elevul beneficiar să fi promovat la toate disciplinele şi să fi obţinut media 10 la purtare sau calificativul "foarte bine" la purtare la finalul anului şcolar anterior.

ART. 13

(1) Bursa socială se acordă elevilor din învăţământul preuniversitar de stat înscrişi la cursurile cu frecvenţă de zi, inclusiv celor şcolarizaţi la domiciliu sau care urmează cursurile în "Şcoala din spital", care se încadrează în cel puţin una dintre următoarele situaţii:

a) elevi proveniţi din familii care realizează un venit mediu net pe membru de familie, supus impozitării, pe ultimele 12 luni anterioare cererii, mai mic de 50% din salariul minim net pe economie. Se va lua în calcul salariul minim net pe economie în vigoare la data depunerii cererii;

b) elevi cu unul sau ambii părinţi decedaţi şi elevi asupra cărora a fost instituită o măsură de protecţie specială, respectiv plasamentul/plasamentul de urgenţă, fără a se lua în considerare nivelul venitului mediu net pe membru de familie, supus impozitării;

c) elevi care au deficienţe/afectări funcţionale produse de boli, tulburări sau afecţiuni ale structurilor şi funcţiilor organismului, încadrate conform criteriilor din anexa nr. 1 la Ordinul ministrului sănătăţii şi al ministrului muncii, familiei, protecţiei sociale şi persoanelor vârstnice nr. 1.306/1.883/2016 pentru aprobarea criteriilor biopsihosociale de încadrare a copiilor cu dizabilităţi în grad de handicap şi a modalităţilor de aplicare a acestora, cu modificările şi completările ulterioare, şi structurate tipologic conform aceluiaşi act normativ, fără a se lua în considerare nivelul venitului mediu net pe membru de familie, supus impozitării;

d) elevi cu afecţiuni oncologice şi/sau cronice şcolarizaţi, pentru o perioadă mai mare de 4 săptămâni, în cadrul "Şcolii din spital" sau la domiciliu, fără a se lua în considerare nivelul venitului mediu net pe membru de familie, supus impozitării;

e) elevi care revin după şcolarizarea din cadrul "Şcolii din spital" în unitatea de învăţământ la care au fost înmatriculaţi anterior, fără a se lua în considerare nivelul venitului mediu net pe membru de familie, supus impozitării;

f) elevi proveniţi din familii care beneficiază de venit minim de incluziune conform Legii nr. 196/2016 privind venitul minim de incluziune, cu modificările şi completările ulterioare, în baza deciziei de stabilire a dreptului la ajutor de incluziune a familiei elevului.

(2) Pentru obţinerea bursei sociale, elevii majori sau părinţii/reprezentanţii legali ai elevilor minori depun la secretariatul unităţii de învăţământ o cerere însoţită de acte care dovedesc dreptul de acordare a bursei sociale, în primele 25 de zile calendaristice de la începerea cursurilor anului şcolar.

(3) Documentele care vor fi depuse, în termen de 25 de zile calendaristice de la începerea cursurilor anului şcolar, de către părinţii/reprezentanţii legali/elevii majori pentru acordarea burselor sociale prevăzute la alin. (1) lit. a) sunt:

a) cererea părintelui/reprezentantului legal/elevului major;

b) declaraţie pe propria răspundere privind veniturile nete, obţinute pe ultimele 12 luni anterioare cererii, realizate de membrii familiei şi acordul privind prelucrarea datelor cu caracter personal pentru verificarea respectării criteriilor de acordare a bursei;

c) documente doveditoare ale componenţei familiei, aşa cum este definită la art. 3 din prezenta metodologie-cadru: certificatele de naştere ale copiilor sub 14 ani, actele de identitate ale persoanelor care au peste 14 ani, acte referitoare la starea civilă de la momentul depunerii cererii, declaraţia pe proprie răspundere dată de ambii părinţi, necăsătoriţi, că locuiesc împreună, certificatul de divorţ şi convenţia notarială încheiată în cadrul procesului de divorţ cu copii minori, sentinţă judecătorească din care să rezulte stabilirea domiciliului copilului/copiilor la unul dintre părinţi, certificat de deces, decizia instanţei de menţinere a stării de arest, raport de anchetă socială în cazul părinţilor dispăruţi, după caz.

(4) Acordarea burselor sociale pentru motive medicale se face pe baza certificatului de încadrare în grad de handicap sau a certificatului eliberat de medicul specialist (tip A5), cu luarea în evidenţă de către medicul de la cabinetul şcolar/medicul de familie - acolo unde nu există medic şcolar.

(5) Documentele care vor fi depuse, în termen de 25 de zile calendaristice de la începerea cursurilor anului şcolar, de către părinţi/reprezentanţii legali/elevii majori pentru acordarea burselor sociale prevăzute la alin. (1) lit. b) sunt aceleaşi ca documentele prevăzute la alin. (3), cu excepţia declaraţiei pe propria răspundere privind veniturile nete.

(6) Prin excepţie de la prevederile alin. (2), acordarea burselor sociale pentru elevii proveniţi din familii care beneficiază de venit minim net de incluziune se face în urma comunicării la inspectoratele şcolare judeţene/al municipiului Bucureşti, denumite în continuare ISJ/ISMB, de către agenţiile pentru plăţi şi inspecţie socială judeţene, respectiv a municipiului Bucureşti, a listei elevilor înscrişi în învăţământul cu frecvenţă, proveniţi din familii beneficiare de ajutor de incluziune, în luna anterioară celei de raportare a listei.

(7) Lista elevilor care beneficiază de burse sociale poate fi revizuită lunar, la cererea beneficiarilor, prin completarea cu elevii a căror situaţie financiară/socială/medicală s-a modificat pe parcursul anului şcolar şi fac dovada încadrării în condiţiile prevăzute.

(8) Elevii din unităţile de învăţământ preuniversitar particular şi confesional beneficiază de bursă socială, dacă sunt şcolarizaţi fără taxe şi se încadrează în cel puţin una dintre situaţiile prevăzute la alin. (1).

ART. 14

(1) La stabilirea venitului mediu net lunar pe membru de familie se iau în calcul toate veniturile nete realizate de membrii familiei. Prin venituri nete se înţelege totalitatea sumelor primite/realizate de fiecare membru al familiei, conform Legii nr. 227/2015 privind Codul fiscal, cu modificările şi completările ulterioare.

(2) Verificarea documentelor privind veniturile declarate de părinţii/reprezentanţii legali ai elevilor minori se face de către una sau mai multe persoane desemnate de conducerea unităţii de învăţământ.

(3) În situaţia în care personalul unităţii de învăţământ are suspiciuni privind îndeplinirea condiţiilor de acordare a bursei sociale, directorul sesizează situaţia autorităţilor administraţiei publice locale şi solicită efectuarea unei anchete sociale.

(4) Personalul unităţilor de învăţământ nu efectuează anchete sociale în vederea acordării burselor sociale.

(5) Directorul unităţii de învăţământ emite decizie de retragere a bursei în situaţia în care, în urma primirii raportului de anchetă socială, Comisia de management al burselor constată neîndeplinirea condiţiilor de acordare a bursei sociale.

ART. 15

(1) Bursele sociale se acordă şi în perioada vacanţelor şcolare.

(2) Prin excepţie de la prevederile alin. (1), nu primesc bursa socială în perioada vacanţei de vară:

a) elevii care nu au promovat anul şcolar;

b) elevii care la sfârşitul cursurilor anului şcolar sunt corigenţi la mai mult de o disciplină şi au acumulat mai mult de 20 de absenţe nemotivate/an. Bursa pe perioada vacanţei de vară nu este suspendată dacă este îndeplinită doar una dintre cele două condiţii;

c) absolvenţii învăţământului gimnazial care nu au fost admişi la liceu/în învăţământul profesional, cursuri cu frecvenţă, într-o unitate de învăţământ preuniversitar de stat;

d) elevii care repetă anul şcolar din alte motive decât cele medicale.

(3) Pentru elevii din anii terminali, bursele sociale se acordă şi în perioada primei sesiuni a examenului naţional de bacalaureat sau a examenului de certificare a calificării profesionale, până la comunicarea rezultatelor finale, conform formulei de calcul prevăzute la alin. (4), cu condiţia ca elevii bursieri să se prezinte la examene.

(4) Formula de calcul al burselor sociale pentru perioada prevăzută la alin. (3) este (CmB / NZL) x NZLCRF, unde:

CmB = cuantumul bursei, stabilit prin lege/hotărâre de Guvern;

NZL = numărul de zile lucrătoare din luna respectivă;

NZLCRF = numărul de zile lucrătoare din luna respectivă, până la data comunicării rezultatelor finale.

(5) Decizia de retragere a bursei sociale în situaţiile prevăzute la alin. (2) se aplică de către director, la propunerea Comisiei de management al burselor.

CAPITOLUL IV

**Acordarea burselor tehnologice**

ART. 16

(1) Bursa tehnologică reprezintă o formă de stimulare a elevilor înmatriculaţi în cadrul specializărilor din învăţământul profesional de nivel 3 conform Cadrului european al calificărilor/Cadrului naţional al calificărilor, în condiţiile prezentei metodologii-cadru.

(2) Elevii declaraţi repetenţi la finalul anului şcolar nu beneficiază de bursa tehnologică pentru anul de studiu pe care îl repetă. Fac excepţie elevii declaraţi repetenţi în învăţământul liceal, care optează pentru continuarea studiilor în învăţământul profesional, inclusiv dual.

(3) Prin excepţie de la prevederile alin. (2), beneficiază de bursă tehnologică elevii care repetă anul şcolar din motive medicale.

(4) Bursa tehnologică se acordă cu condiţia ca elevul beneficiar să fi promovat la toate disciplinele şi să fi obţinut media 10 la purtare sau calificativul "foarte bine" la purtare la finalul anului şcolar anterior.

ART. 17

(1) Bursa tehnologică se acordă elevilor la propunerea dirigintelui, nefiind condiţionată de depunerea unei cereri în acest sens.

(2) Profesorul diriginte va înainta la secretariatul unităţii de învăţământ lista cu elevii propuşi pentru bursa tehnologică, în primele 25 de zile calendaristice de la începerea cursurilor anului şcolar.

CAPITOLUL V

**Acordarea burselor pentru mamele minore**

ART. 18

(1) Bursa pentru mamele minore reprezintă o formă de sprijin a acestora în vederea participării la educaţie şi pentru prevenirea abandonului şcolar.

(2) Bursa se acordă elevelor din învăţământul preuniversitar, reintegrate într-o unitate de învăţământ, care frecventează cursurile de zi şi au copil/copii propriu/proprii în întreţinere.

(3) În sensul prezentei metodologii-cadru, termenul "reintegrare" se referă la reluarea cursurilor de către elevă după naştere, din momentul revenirii la şcoală.

(4) În vederea acordării bursei pentru mamele minore, părinţii/reprezentanţii legali depun la unitatea de învăţământ următoarele documente:

a) cerere a părintelui/reprezentantului legal;

b) certificat de naştere pentru copilul/copiii aflat/aflaţi în întreţinerea mamei minore.

(5) Bursa pentru mame minore se acordă în perioada cursurilor şcolare, inclusiv în timpul pregătirii şi susţinerii evaluării naţionale, a examenului naţional de bacalaureat în prima sesiune, a examenului de certificare a calificării profesionale şi în perioada pregătirii practice.

(6) Elevele beneficiare ale bursei pentru mame minore care acumulează cel puţin 60 de absenţe nemotivate într-o lună nu primesc bursa pentru luna respectivă.

(7) Decizia de suspendare a bursei pentru mamele minore, în situaţia prevăzută la alin. (6), se aplică de către director, la propunerea Comisiei de management al burselor.

CAPITOLUL VI

**Dispoziţii finale**

ART. 19

(1) Bursa tehnologică se poate cumula cu bursa de merit şi cu bursa socială.

(2) Un elev poate beneficia de o singură bursă socială, din bugetul Ministerului Educaţiei şi Cercetării, chiar dacă îndeplineşte mai multe dintre criteriile prevăzute art. 13 alin. (1)\*).

(3) Bursa pentru mamele minore se poate cumula cu toate tipurile de burse, în condiţiile prezentei metodologii-cadru.

(4) Bursa socială se poate cumula cu bursa de merit.

(5) Elevii cu cerinţe educaţionale speciale pot beneficia de bursă de merit/tehnologică/socială, indiferent dacă beneficiază şi de una dintre măsurile de protecţie specială, aşa cum sunt definite la art. 59 din Legea nr. 272/2004 privind protecţia şi promovarea drepturilor copilului, republicată, cu modificările şi completările ulterioare.

(6) În situaţia în care elevii acumulează 10 sau mai multe absenţe nemotivate într-o lună, nu primesc bursa de merit, bursa socială, respectiv bursa tehnologică, după caz, pentru luna respectivă. În cazul în care atingerea sau depăşirea pragului de 10 absenţe este în legătură cu motive medicale, elevul sau părintele/reprezentantul legal al acestuia va prezenta actele pe baza cărora se face motivarea absenţelor, în termen de 7 zile de la reluarea activităţii elevului, în scopul restabilirii dreptului la bursă. În situaţia în care, în funcţie de momentul efectuării plăţii bursei, nu a fost posibilă acordarea bursei în urma motivării absenţelor din luna respectivă, plata acesteia se poate efectua odată cu plata burselor pentru luna următoare.

(7) Decizia de suspendare a bursei de merit, bursei sociale, respectiv a bursei tehnologice, după caz, în situaţiile prevăzute la alin. (6), se aplică de către director, la propunerea Comisiei de management al burselor.

(8) În cazul declaraţiilor pe propria răspundere, precum şi al celorlalte documente doveditoare pe care elevii majori sau părinţii/reprezentanţii legali ai elevilor minori le depun la Comisia de management al burselor în vederea acordării burselor sociale, nu există obligaţia certificării/autentificării notariale.

------------

\*) Sintagma "prevăzute art. 13 alin. (1)" nu este corectă din punct de vedere gramatical, însă ea este reprodusă în forma în care a fost publicată la pagina 9 din Monitorul Oficial al României, Partea I, nr. 823 din 5 septembrie 2025.

Menţionăm că în sintagma de mai sus "art. 13" era indicat, în mod eronat, ca fiind "art. (13)".

ART. 20

(1) Elevii români pot beneficia de burse într-un an şcolar doar dacă frecventează cursurile unei unităţi de învăţământ preuniversitar din România. Bursele se suspendă pe perioada studiilor în străinătate, chiar dacă elevul rămâne înscris la unitatea de învăţământ de pe teritoriul României.

(2) Acordarea bursei încetează la pierderea calităţii de elev, conform Regulamentului-cadru de organizare şi funcţionare a unităţilor de învăţământ preuniversitar.

ART. 21

(1) Sumele alocate pentru bursele elevilor sunt neimpozabile şi nu sunt luate în considerare la calculul venitului mediu net lunar pe membru de familie, supus impozitării, necesar pentru obţinerea venitului minim garantat, precum şi pentru alte beneficii sociale.

(2) Pentru lunile din anul şcolar în care sunt vacanţe, formula de calcul al burselor de merit şi al burselor tehnologice este (CB / NZL) x (NZL - NZV), unde:

CB = cuantumul bursei, stabilit prin lege/ordin de ministru/hotărâre de Guvern;

NZL = numărul de zile lucrătoare din luna respectivă;

NZV = numărul de zile de vacanţă din luna respectivă.

(3) În calculul prevăzut la alin. (2) sunt incluse şi sărbătorile legale şi zilele declarate libere prin lege.

ART. 22

În acordarea tuturor burselor sunt interzise discriminările pe criteriile prevăzute în Ordonanţa Guvernului nr. 137/2000 privind prevenirea şi sancţionarea tuturor formelor de discriminare, republicată, cu modificările şi completările ulterioare, cu excepţia măsurilor afirmative dispuse de lege.

ART. 23

(1) Elevii transferaţi în timpul cursurilor anului şcolar vor fi adăugaţi pe lista de beneficiari de bursă de merit, fără eliminarea altor beneficiari, dacă au media mai mare sau egală cu a ultimului beneficiar stabilit prin aplicarea procentului de 15%.

(2) Elevii care se transferă de la o unitate de învăţământ de stat la o unitate de învăţământ particular beneficiază doar de bursele prevăzute la art. 2.

(3) Elevii care se transferă din învăţământul liceal în învăţământul profesional vor fi adăugaţi pe lista beneficiarilor de burse tehnologice din unitatea de învăţământ unde s-au transferat, în maximum o lună de la transfer.

(4) Prevederile alin. (1) nu se aplică elevilor transferaţi înainte de începerea cursurilor. Lista în ordine descrescătoare a mediilor elevilor unei clase, care va sta la baza acordării burselor de merit, va conţine toţi elevii din efectivul clasei la începutul cursurilor, inclusiv elevii transferaţi în anul şcolar respectiv. Astfel, un elev transferat înainte de începerea cursurilor va avea dreptul la bursă doar dacă îndeplineşte condiţiile prezentei metodologii-cadru la unitatea de învăţământ la care este înscris în noul an şcolar.

ART. 24

(1) Profesorul pentru învăţământ primar/profesorul diriginte informează toţi părinţii cu privire la condiţiile şi metodologia de acordare a burselor, în termen de 2 săptămâni de la începerea cursurilor.

(2) În unităţile de învăţământ în care îşi desfăşoară activitatea şi mediatori şcolari, aceştia sunt implicaţi în informarea şi susţinerea familiilor pentru accesarea burselor şi a altor forme de sprijin financiar de care pot beneficia elevii prin unităţile de învăţământ.

(3) Calendarul şi condiţiile de alocare a burselor vor fi publicate la avizier şi pe pagina web a unităţii de învăţământ.

(4) Documentele necesare pentru acordarea burselor se pot depune online sau fizic la secretariatul unităţii de învăţământ preuniversitar.

(5) După expirarea termenului de depunere, părinţii/reprezentanţii legali pot completa sau corecta dosarele incomplete sau incorecte, la solicitarea Comisiei de management al burselor, în termen de maximum 5 zile lucrătoare de la solicitare.

(6) Plata burselor se face prin transfer bancar sau în numerar, după caz. Unităţile de învăţământ nu impun deschiderea la o anumită bancă a conturilor pentru virarea sumelor aferente burselor.

ART. 25

(1) Prima listă de beneficiari din anul şcolar în curs este transmisă de unitatea de învăţământ la ISJ/ISMB, până la data de 20 octombrie a anului şcolar în curs.

(2) ISJ/ISMB transmite numărul de beneficiari pe judeţ/municipiul Bucureşti, pe tipuri de burse, la Ministerul Educaţiei şi Cercetării - Direcţia generală echitate şi performanţă în învăţământul preuniversitar, până la data de 25 octombrie a anului şcolar în curs.

ART. 26

(1) Unitatea de învăţământ preuniversitar transmite lunar, cu excepţia situaţiei prevăzute la art. 27 alin. (1), până la data de 20 a lunii, la ISJ/ISMB sumele estimate pentru plata burselor aferente lunii respective, precum şi numărul de beneficiari pe categorii de burse.

(2) ISJ/ISMB transmite la Ministerul Educaţiei şi Cercetării, Direcţia generală economică, până la data de 25 a lunii, sumele estimate pentru plata burselor aferente lunii respective, precum şi numărul de beneficiari pe categorii de burse, în vederea efectuării deschiderilor de credite bugetare.

(3) Lista elevilor beneficiari se actualizează ori de câte ori este nevoie, se aprobă în consiliul de administraţie al unităţii de învăţământ, se semnează de către director şi se transmite la ISJ/ISMB. Lista se modifică doar în cazuri bine justificate, cum ar fi transferul elevilor, decesul unui părinte, apariţia unei situaţii medicale dintre cele prevăzute în prezenta metodologie-cadru, o eroare materială a personalului unităţii de învăţământ. Nu se adaugă pe listă beneficiarii ai căror părinţi nu au depus în termenul-limită dosarele pentru obţinerea burselor sociale.

(4) În situaţia prevăzută la art. 27, ISJ/ISMB transmite la Ministerul Educaţiei şi Cercetării, Direcţia generală economică, până la data de 25 octombrie, sumele estimate pentru plata burselor, atât pentru luna septembrie, cât şi pentru luna octombrie a anului curent, urmând ca plata să se facă de către unităţile de învăţământ la data de 20 noiembrie.

(5) La estimarea deschiderilor de credite lunare, unităţile de învăţământ preuniversitar şi ISJ/ISMB iau în considerare şi eventualele sume disponibile/restante, după caz, existente la acel moment.

(6) Ministerul Educaţiei şi Cercetării, pe baza solicitărilor primite, cu încadrarea în bugetul aprobat şi în limitele de credite bugetare lunare aprobate, efectuează deschiderile de credite bugetare.

(7) Bursele se plătesc lunar, de către unităţile de învăţământ, la data de 20 a fiecărei luni pentru luna precedentă, cu excepţia situaţiei prevăzute la alin. (4); dacă data de 20 cade într-o zi de repaus săptămânal, zi de sărbătoare legală sau zi liberă, plata burselor se efectuează în ziua lucrătoare anterioară acesteia.

(8) Ordonatorii de credite ai unităţilor de învăţământ răspund de plata la termen a burselor, în conformitate cu prevederile prezentei metodologii-cadru.

ART. 27

(1) Unităţile de învăţământ preuniversitar particular şi confesional transmit anual, la ISJ/ISMB, până la data de 20 octombrie, sumele estimate pentru plata burselor, precum şi numărul de beneficiari pe categorii de burse.

(2) Unităţile de învăţământ preuniversitar particular şi confesional transmit anual, până pe 20 octombrie, unităţilor administrativ-teritoriale în raza cărora îşi au sediul, sumele estimate pentru plata burselor, precum şi numărul de beneficiari pe categorii de burse.

(3) Ordonatorii principali de credite ai bugetelor locale transmit direcţiilor generale regionale/administraţiilor judeţene ale finanţelor publice, respectiv Direcţiei Generale Regionale a Finanţelor Publice a Municipiului Bucureşti, până la data de 25 octombrie, datele primite de la unităţile de învăţământ preuniversitar particular şi confesional, atât pentru întreaga unitate administrativ-teritorială, cât şi pentru fiecare unitate de învăţământ preuniversitar particular şi confesional cu personalitate juridică, în vederea repartizării sumelor defalcate din unele venituri ale bugetului de stat.

(4) Repartizarea sumelor defalcate din unele venituri ale bugetului de stat, aprobate prin legea anuală a bugetului de stat, pe comune, oraşe, municipii şi sectoare ale municipiului Bucureşti, pentru plata burselor elevilor din unităţile de învăţământ preuniversitar particular şi confesional, se face prin decizie a directorului direcţiei generale regionale a finanţelor publice/şefului administraţiei judeţene a finanţelor publice, la propunerea ISJ/ISMB.

(5) După centralizarea datelor transmise de unităţile de învăţământ preuniversitar particular şi confesional, ISJ/ISMB transmite la Ministerul Educaţiei şi Cercetării, Direcţia generală echitate şi performanţă în învăţământul preuniversitar, sumele estimate pentru plata burselor, precum şi numărul de beneficiari pe categorii de burse, până la data de 30 octombrie.

ART. 28

(1) De prevederile prezentei metodologii-cadru beneficiază şi elevii înmatriculaţi în unităţile de învăţământ preuniversitar din structura şi/sau subordinea instituţiilor de învăţământ superior de stat.

(2) Bursele prevăzute la alin. (1) se alocă, din bugetul Ministerului Educaţiei şi Cercetării, prin contractul complementar de finanţare încheiat cu instituţiile de învăţământ superior de stat din coordonarea Ministerului Educaţiei şi Cercetării, care au în cadrul acestora unităţi de învăţământ preuniversitar.

---------------